
Įtempto siužeto romane, prisodrintame gausių realistinių detalių ir 
sugestyvaus psichologizmo, su skaitytoju susitinka „Čenslerio" keleiviai 
ir jūreiviai didžiojo išmėginimo laiku, kai palengva nuskęsta jų laivas, 
kai vargais negalais persikelia ant plausto, o čia išgyvena nežmoniškas 
bado, troškulio, nežinomybės kančias. Autorius meistriškai veda savo 
herojus iki nužmogėjimo ribos, bet paskutinę valandėlę jų pasigaili. 

Lietuvių kalba „Čensleris" leidžiamas pirmą kartą. 


UDK 840-3 


O Original — maketas, ANBO, 1998 


„Censleris“" 


„Čensleris". Keleivio Dž. R. Kazalono dienoraštis" romanas 
atskiru leidiniu skaitytojus pasiekė 1875 metais; tačiau, kaip 
pats Žiulis Vernas pranešė leidėjui Etceliui (J.Hetzel) 1871 
metų vasario 14 dienos laišku, autorius jį parašė Prancūzijos- 
Prūsijos karo metu, plaukiodamas jachta „San Mišelis?. 

„Čensleris" išlaiko vadinamojo „jūrų“ romano formą ir 
tradicijas, - tokius romanus rašė anglų ir amerikiečių rašytojai 
D.Defo, TSmoletas, F.Marietas, FKuperis, H.Melvilis ir kt. 
Šio pobūdžio romanai išpopuliarėjo ir prancūzų literatūroje. 
Prancūzijoje XIX amžiaus ketvirtame dešimtmetyje labai 
išgarsėjo Eženo Siu, G. de Lalandelio, R. de Naveros ir kitų 
autorių „jūriniai“ romanai. Bet niekas iki šiol nesugebėjo 
pralenkti ir neparašė šios tematikos talentingesnių kūrinių 
už Žiulį Verną. 

„Nepaprastųjų kelionių" autoriaus domėjimąsį navigaci- 
jos istorija ir jūrininkyste randame daugelyje jo knygų. Be 
„Čenslerio?, skaitytojai, gal būt, yra skaitę kitus jo jūrų tema- 
tikos kūrinius, kaip antai: „Nuostabūs dėdulės Antifero nuo- 
tykiai", „Žano Mari Kabiduleno istorijos", „Maištininkai iš 
„Baunčio“, jau nekalbant apie daugelį kitų, kurių veiksmas 
vyksta jūrose ir vandenynuose. 

Savotišką „Čenslerio"' siužetą Žiuliui Vernui, galima sakyti, 
padiktavo stiprus įspūdis, kurį jam paliko prancūzų dailininko 
romantiko Teodoro Žeriko garsusis paveikslas „Medūzos 
plaustas". Žeriko itin įspūdingai pavaizdavo kančias žmonių, 

išsigelbėjusių po laivo žūties ir dabar mirštančių ant plausto 
vidury vandenyno iš bado, troškulio ir audrų. Atskirus epizo- 
dus ir detales Ž.Vernas rankiojo skaitydamas ataskaitas apie 
laivų sudužimus, kurias spausdino Didžiosios Britanijos kas- 
metinis leidinys. 

Apie tragiškus „Čenslerio“ keleivių ir jūreivių nuotykius 
pasakoja Žmogus, kuriam teko dalia pačiam patirti visas 
romane aprašytas nelaimes. Tai stiprina kūrinio literatūrinį 
efektą ir psichologinį poveikį. Tikslūs dialogai, realistiškai 
pavaizduotos katastrofos detalės itin dera su gan santūria pa- 
sakojimo maniera. Nuolatos stiprėjančios tragedijos baigties 
pojūtį ūmai keičia džiaugsmas ir laimė Žmonių, netikėtai 
grįžusių į gyvenimą, kai pasiekė Brazilijos pakrantę. 

Lietuvių kalba „Čensleris“ leidžiamas pirmą kartą. 


Red. 


ŽIULIS VERNAS 


„ČENSLERIS“ 


Keleivio Dž. R. Kazalono dienoraštis 


ROMANAS 

Journal du passager J.-R. Kazallon 

Pirmasis skyrius 
Čarlstonas. 1869 metų rugsėjo dvidešimt septintoji 


Laivas palieka Baterio prieplauką trečią valandą po pietų. 
Atoslūgis greitai neša jį į atvirą jūrą. Kapitonas Hantlis įsako 
iškelti viršutines ir apatines bures, ir „Čensleris“, genamas 
šiaurės vėjo, kerta užutėkį. Netrukus aplenkia Samterio fortą 
ir kairėje palieka kranto baterijas. Ketvirtą valandą „Čensle- 
ris" įplaukia į sąsiaurį, kur jį pagauna šiuo dienos metu veržli 
srovė. Bet iki atviros jūros dar toloka, o norėdami ją pasiekti, 
turime plaukti vienu iš tų siaurų kanalų, kuriuos bangos 
išrausia smėlėtoje seklumoje. Kapitonas Hantlis pasuka laivą 
į pietvakarinį farvaterį, kairiau nuo Samterio forto. Dabar 
Benderis" plaukia smailiu beidevindu (beidevindas - burinio 
laivo kursas, kai laivo nosis ir vėjo kryptis sudaro mažiau 
kaip 90“. - Vert. ). Septintą valandą vakaro laivas palieka pas- 
kutinę smėlio neriją ir, iškėlęs visas bures, skuba į Atlanto 
vandenyną. 

„Čensleris* — puikus tristiebis laivas, kurio vandens talpa 
devyni šimtai tonų, - priklauso stambiai Liverpulio kompanijai 
„Lirdas ir broliai". Nuleistas į vandenį prieš porą metų. 
Korpusas apmuštas variu, denis apkaltas Indijos ąžuolu, o 
visi apatiniai stiebai, išskyrus bizanstiebį, — geležiniai kaip ir 
dalis takelažo (takelažas - visa judama ir nejudama virvinė 
laivo įranga. — Vert.). Šis stiprus ir gražus laivas, „Veritaso“ 
biuro rejestruose įrašytas tarp geriausių laivų, dabar trečiąjį 

kartą plaukia iš Čarlstono į Liverpulį. Nors išplaukiant iš 
Čarlstono užutėkio britų vėliava buvo nuleista, tačiau bet 
kuris jūreivis, metęs akį į laivą, neapsirikdamas nustatytų, 
kuriai valstybei jis priklauso. Nuo vaterlinijos (vaterlinija — 
linija išilgai laivo borto, rodanti, iki kiek gali nugrimzti 
pakrautas laivas. — Vert.) iki stiebų viršūnių „Čensleris“ buvo 
tuo, kuo ir atrodė, tai yra tipišku anglų laivu. 

Štai dėl šių priežasčių ir nutariau plaukti „Censleriu“, 
grįžtančiu į Angliją. 

Tarp Pietų Karolinos ir Jungtinės Karalystės laivai tiesiogiai 
nekursuoja. Norėdamas perplaukti Atlantą, turi nuvykti į 
Jungtines Valstijas —- į Niujorką arba Naująjį Orleaną. Tarp 
Niujorko ir Senojo Pasaulio yra keletas laivų plaukiojimo linijų 
— anglų, prancūzų, Hamburgo; bet kuris garlaivis — „Škotija“, 
„Pereirė“ ar „Holsatija“ — būtų greitai nuplukdę mane ten, 
kur reikia. Beje, tarp Naujojo Orleano ir Europos kursuoja 
„Nacionalinės laivų kompanijos" laivai, laikydamiesi prancūzų 
transatlantinių laivų linijos: Kolonas - Prancūzija. Bet 
vaikščiodamas Čarlstono krantine, pamačiau „Čenslerį“. Jis 
man patiko. Nežinau, kas paskatino mane plaukti šiuo laivu. 
Galbūt komfortiškos kajutės. Be to, plaukti su burlaiviu, ypač 
jei pučia palankus vėjas ir ne per stipriausiai banguoja, galima 
taip pat sparčiai kaip ir garlaiviu, tik po burėmis visais 
atžvilgiais smagiau. Rudens pradžioje šiose platumose orai 
dar gana puikūs. Taigi nutariau plaukti „Čensleriu“. 

Ar protingai pasielgiau? Ar vėliau nereikės sau prikaišioti 
dėl tokio nutarimo? Parodys ateitis. Nutariau kasdien rašyti 
dienoraštį, nors dabar, kai brėžiu šias eilutes, dar nežinau, ar 
pateks jis kada nors skaitytojui į rankas. 

Antrasis skyrius 
Rugsėjo dvidešimt aštuntoji 


Jau sakiau, kad „Čenslerio" kapitonas yra Hantlis, tik 
pridursiu - jį vadina Džonu Sailasu. Škotas iš Dandžio. Sulaukė 
penkiasdešimties metų, turi patyrusio jūrininko, daug kartų 
plaukiojusio po Atlanto vandenyną, reputaciją. Hantlis — 
vidutinio ūgio, siaurų pečių, nedidelės galvos, paprastai truputį 
pakreiptos į kairę, vyriškis. Nelaikydamas savęs pirmarūšiu 
fizionomistu, visgi manau, kad susidariau teisingą vaizdą apie 
kapitoną, nors išvydau jį viso labo tik prieš keletą valandų. 

Galimas daiktas, kad Sailasas Hantlis yra puikus jūrininkas 
ir gerai išmano savo darbą, bet vargu ar jis fiziškai stiprus, 
ištvermingas ir ryžtingas vyras. 

Iš tikrųjų Hantlis atrodo truputį dramblotas, jo pečiai per- 
nelyg nuleisti. Apatiškas, tai rodo jo neužtikrintas Žvilgsnis, 
neryžtingi judesiai ir lėta, nerangi eisena. Kapitonas, aišku, 
nėra nei ištvermingas, nei užsispyręs. Norint tuo įsitikinti, 
reikia tik žvilgtelėti į jo blausias akis, nevalingą burną ir 
bejėgiškai nuleistas rankas. Be to, Sailaso Hantlio veide 
pastebėjau kažkokią keistą išraišką; kol kas negaliu pasakyti 
nieko apčiuopiamo, nors ir skiriu jam didelį dėmesį, kurio 
nusipelno kapitonas, tas, kurį laive vadina „pirmuoju po 
Dievo". 

Tačiau, jeigu neklystu, „Čenslerio" laive yra žmogus, kuris 
esant reikalui gali užimti reikšmingą vietą tarp Dievo ir Sailaso 

Hantlio. Tai kapitono padėjėjas, apie kurį kol kas mažai žinau. 
Štai kodėl dabar dar nepasakosiu apie jį. 

„Čenslerio“ įgulą sudaro aštuoniolika žmonių - kapitonas 
Hantlis, jo padėjėjas Robertas Kertisas, leitenantas Volteris, 
bocmanas ir keturiolika anglų bei škotų jūreivių, - jų čia esama 
kur kas daugiau, negu reikia tristiebiam laivui, kurio vandens 
talpa — devyni šimtai tonų. Matyt, šie žmonės gerai išmano 
savo amatą. Galiu pasakyti, kad išplaukiant iš Carlstono užu- 
tėkio, jie kuo puikiausiai susidorojo su savo darbu ir, koman- 

Norėdamas išvardyti visus „Censleriu“ plaukiančius 
asmenis, privalau pridėti dar bufetininką Hobartą, negrą virėją 
Džinkstropą bei keleivius. 

Keleivių, įskaitant ir mane, - aštuoni žmonės. Aš bemaž 
jų nepažįstu, bet manau, kad monotoniškas gyvenimas laive, 
smulkūs kasdieniniai įvykėliai, ankšta erdvė, natūralus porei- 
kis bendrauti, kiekvienam žmogui būdingas smalsumas - visa 
tai galų gale tikriausiai mus visus suartins. Iki šiol dėl šurmulio, 
kilusio lipant į laivą, dėl įsikūrimo rūpesčių, kurių neišvengsi 
rengdamasis plaukti dvidešimt ar dvidešimt penkias dienas, 
dėl visokių kitokių reikalų mes nepuolėme arčiau susipažinti. 
Vakar ir šiandien net ne visi atėjo valgyti į kajutkompaniją 
(kajutkompanija - bendra patalpa laive vadams, kur jie 
renkasi pietų, poilsio, pasitarimams ir pan.- Vert.), - galimas 
daiktas, kai kurie keleiviai susirgo jūrų liga. Žodžiu, ne visus 
mačiau, bet žinau, kad esama dviejų damų, apsigyvenusių 
laivagalio kajutėse. 

Štai keleivių sąrašas, kurį nusirašiau iš laivo žurnalo: 

Misteris ir misis Kirai, amerikiečiai iš Bafalo; 

Mis Herbi, anglė, misis Kir kompanionė; 

Ponas Leturneris su sūnumi Andrė, prancūzai iš Havro; 

Viljamas Folstenas, inžinierius iš Mančesterio, ir Džonas 
Rubis, prekiautojas iš Kardifo, - abu anglai. 

Dž. R. Kazalonas iš Londono - šio dienoraščio autorius. 

Trečiasis skyrius 
Rugsėjo dvidešimt devintoji 


Pateikiu kapitono Hantlio konosamentą, kitaip sakant, do- 
kumentą, kuriame pateikiamas „Čenslerio“ krovinių sąrašas 
ir nurodomos jų gabenimo sąlygos. 

„Bronsfildas ir K“, komisionieriai. Carlstonas. 

Aš, Džonas Sailasas Hantlis iš Dandžio uosto (Škotija), 
„Čenslerio" laivo, kurio vandens talpa devyni šimtai tonų arba 
apie tiek, kapitonas, šiuo metu esantis Čarlstone, laukiantis, 
kai tik papūs pirmasis palankus vėjas, išplaukti su Dievo 
pagalba tiesiai į Liverpulį, priėmiau iš ponų Bronsfildų ir kom- 
panijos, prekybos komisionierių Čarlstone, vieną tūstantį sep- 
tynis šimtus ryšulių medvilnės, kurių vertė dvidešimt šeši tūks- 
tančiai svarų (apytikriai - šeši šimtai penkiasdešimt tūkstančių 
frankų. — Aut.), visi ryšuliai gerai surišti, turi žymeklius ir 
numerius pagal pridedamą aprašą; nurodytąjį krovinį 
įsipareigoju sveiką ir nesugadintą pristatyti į Liverpulį, jeigu 
jūroje neįvyks koks nors nelaimingas įvykis, ir priduoti bro- 
liams Lirdams arba bet kuriam jų nurodytam asmeniui, už 
tai gaudamas lygiai du tūkstančius svarų (apytikriai - pen- 
kiasdešimt tūkstančių frankų. - Aut.), kaip tai nurodyta laivo 
samdos sutartyje; be to, žadu atlyginti nuostolius dėl galimos 
žalos sutinkamai su esamomis šiuo reikalu taisyklėmis ir jūrų 
papročiais. Kad prisiimtus įsipareigojimus įvykdysiu, garan- 
tuoju laivu ir visu savo turtu. 

Tai patvirtindamas ir pasirašau tris visiškai vienodus 
konosamentus. Viename jų pasirašius gavėjui, kiti du netenka 
galios. 

Sudaryta Čarlstone, 1870 metų rugsėjo tryliktąją. 


Dž. S. Hantlis" 


Taigi „ČCensleris“ plukdo į Liverpulį tūkstantį septynis 
šimtus ryšulių medvilnės. Siuntėjai: Bronsfildas ir K“ iš 
Čarlstono. Gavėjai: Broliai Lirdai iš Liverpulio. 

Krovinys pakrautas gana sėkmingai, nes laivas specialiai 
statytas medvilnei gabenti. Visas „Čenslerio" triumas (triumas 
— po deniu esanti laivo patalpa, kurioje gabenami kroviniai. — 
Vert. ) prigrūstas medvilnės, išskyrus nedidelę jo dalį, numatytą 
keleivių bagažui. Tvarkingai ir standžiai sukrauti medvilnės 
ryšuliai guli ilgomis eilėmis. Triume nebeliko nė menkiausios 
laisvos vietelės, — tai labai naudinga laivo, gabenančio krovi- 
nius, kapitonui. 

Ketvirtasis skyrius 
Nuo rugsėjo trisdešimtosios iki spalio šeštosios 


„Čensleris“ - greitaeigis laivas, be vargo lenkiantis tokios 
pat vandentalpos kitus laivus. Nuo to laiko, kai sustiprėjo 
vėjas, paskui laivą tįsta putotas pėdsakas ir tęsiasi tiek, kiek 
įžiūri akis — tarsi baltas nėrinys melsvame jūros fone. 

Bangavimas vandenyne ne itin stiprus. Kiek Žinau, niekas 
laive neserga nei dėl šoninio, nei dėl išilginio supimo. Be to, 
mūsų keleiviai plaukia ne pirmą sykį, taigi visi daugiau ar 
mažiau pažįsta jūrą. Dėl to vakarienės metu prie stalų nematyti 
tuščių vietų. 

Keleiviai pamažu susipažįsta, todėl gyvenimas laive netru- 
kus darosi įdomesnis. Aš šnekučiuojuosi su prancūzu ponu 
Leturneriu. 

Ponas Leturneris - aukštas penkiasdešimt penkerių metų 
vyriškis Žilais plaukais, barzdoje baltuoja sidabrinės gijos. Iš 
pažiūros jis atrodo gerokai vyresnis — matyt, jam buvo lemta 
nemažai patirti rūpesčių. Jaučiu, kad ir dabar jį graužia 
kažkokia slapta bėda. Kas be ko, šis Žmogus tikriausiai turi 
neišsenkantį liūdesio šaltinį, ką išduoda jo truputį kumpte- 
lėjusi figūra ir įprotis dažnai nuleisti ant krūtinės galvą. Jis 
niekada nesijuokia, o jei kartais vos šypteli, tai tik savo sūnui. 
Vyriškio žvilgsnis švelnus, tačiau tarsi pritemdytas ašarų. Visoje 
senio išvaizdoje aiškiai matyti būdingas kartėlio ir švelnumo 
mišinys, nors jo veidas šiaip jau rodo beribį gerumą. 

Galima pamanyti, kad ponas Leturneris dėl kažko nuolat 
graužiasi. Iš tikrųjų taip! Kaip gali nesijaudinti sužinojęs, ko- 
kiais priekaištais, be abejo, perdėtais, apipila save nelaimin- 
gasis tėvas? 

Ponas Leturneris plaukia kartu su sūnumi Andrė. Tasai 
dvidešimtmetis jaunuolis turi švelnų ir patrauklų veidą. Labai 
panašus į tėvą, tik jo išvaizda ne tokia valinga. Bet Andrė — 
invalidas, štai kur glūdi tėvo nenumaldomo liūdesio priežastis! 
Kairioji jaunuolio koja stipriai suluošinta, todėl jis vaikšto 
tik pasiremdamas lazda ir smarkiai šlubuodamas. 

Tėvas dievina sūnų, todėl nenuostabu, kad visą savo gyve- 
nimą aukoja vargšui luošiui. Senis kamuojasi dėl įgimto Andrė 
luošumo kur kas stipriau negu pats sūnus ir širdyje nuolatos 
jo atsiprašinėja. Jo atsidavimas Andrė tiesiog krenta į akis. 
Ponas Leturneris nepalieka sūnaus vieno, tenkina net men- 
kiausius jo norus, seka kiekvieną jo judesį. Tėvo rankos labiau 
priklauso sūnui negu jam pačiam. Jos nuolatos glėbia ir 
palaiko sūnų, kai tasai vaikščioja po „Čenslerio“ denį. 

Iš visų keleivių ponas Leturneris labiausiai suartėjo su 
manimi ir be perstojo man pasakojo apie sūnų. 

Šiandien aš jam pasakiau: 

— Ką tik kalbėjausi su Andrė. Jūs turite puikų sūnų, pone 
Leturneri. Tai protingas ir išsilavinęs jaunuolis. 

— Taip, pone Kazalonai, - atsakė Leturneris mėgindamas 
nusišypsoti, — jis turi puikią sielą, įkalintą varganame kūne, - 
sielą savo velionės motinos, kuri mirė jį gimdydama! 

— Jis jus myli, pone. 

— Brangus vaikelis! - sušnibždėjo ponas Leturneris, liūdnai 
nuleisdamas galvą. - Taip, jums sunku suprasti, - tęsė, - kaip 
kenčia tėvas, žvelgdamas į luošą sūnų... luošą nuo gimimo! 

— Pone Leturneri, - atsakiau, - nelaimė palietė ir jus, ir 
jūsų sūnų, bet tą naštą judu pasidalijote po lygiai. Andrė, be 
abejonės, vertas gailesčio, bet nejaugi maža būti mylimam 
taip, kaip jūs mylite? Fizinį trūkumą lengviau pakelti negu 

dvasines kančias, o jos, kaip matau, labiau užgulė jūsų pečius. 
Aš atidžiai stebėjau Andrė ir esu pasiryžęs lažintis, kad jį 
labiausiai skaudina jūsų liūdesys... 

— Bet aš labai slepiu nuo jo savo skausmą, - susijaudinęs 
tarė ponas Leturneris, — ir trokštu tik vieno — pralinksminti 
Andrė, neleisti jam liūdėti. Žinote, nepaisydamas šlubavimo, 
mano sūnus labai mėgsta keliauti. Jo visapusiškai išugdytas 
protas, turtinga fantazija, - štai jau keletą metų mudu tik ir 
keliaujame. Pirmiausia apkeliavome Europą, o dabar grįžtame 
iš Jungtinių Valstijų. Aš pats vadovavau Andrė mokslams, 
nes nenorėjau jo siųsti į koledžą. Dabar, trokšdamas papildyti 
sūnaus žinias, keliauju kartu su juo. Andrė apdovanotas aštriu 
protu, galinga vaizduote, yra labai pagaulus. Kartais su džiaugs- 
mu regiu, kaip jis pamiršta savo negalią ir grožisi gamtos didybe. 

— Taip, pone... be abejo... - susijaudinęs sakau jam. 

— Bet jeigu jis ir pamiršta, - tęsia Leturneris spausdamas 
man ranką, - tai aš nepajėgiu pamiršti ir niekada nepamiršiu! 
Sakykite, pone, ar nemanote, jog mano sūnus nekaltina nei 
motinos, nei manęs už tai, kad jau gimė luošas? 

Mane slegia šio žmogaus liūdesys, nes jis baudžia save už 
tai, dėl ko nėra kaltas. Aš stengiuosi jį paguosti, bet tą valan- 
dėlę pasirodo Andrė. Leturneris skuba jį pasitikti ir padeda 
išlipti gana stačiu trapu ant juto (jutas - viršutinė denio dalis 
laivagalyje. - Vert. ). 

Ten Andrė Leturneris atsisėda ant vieno suoliuko, pasta- 
tyto virš vištų narvų, šalia atsargiai prisėda tėvas. Juodu kal- 
basi, ir aš prisidedu prie jų pašnekesio. Šnekučiuojamės apie 
„Censlerio" kelionę, apie atsitikimus ir gyvenimą laive. Ponas 
Leturneris irgi ne per geriausiai atsiliepia apie kapitoną Sailasą 
Hantlį. Kapitono neryžtingumas, mieguista išvaizda tikrai 
daro nemalonų įspūdį. Ir atvirkščiai, kapitono padėjėjas 
Robertas Kertisas itin patinka Leturneriui. Tai trisdešimtme- 
tis, puikiai suręstas, labai judrus ir fiziškai stiprus vyriškis. 
Jis, matyt, turi didžiulę valią ir nemėgsta dykinėti. 

Kaip sykis denyje pasirodo Robertas Kertisas. Aš atidžiai 
apžiūrinėju kapitono padėjėją, - mane labai stebina jo valinga 
išvaizda ir pašėlęs gyvastingumas. Padėjėjo figūra liekna, 
drąsios manieros, išdidus žvilgsnis, truputį suraukti antakiai. 
Matyti, kad jis ne tik energingas, bet ir šaltakraujiškas, o tai 
labai praverčia jūrininkui. Kita vertus, jis yra geros širdies, 
nes labai maloniai elgiasi su jaunuoju Leturneriu ir nuolatos 
stengiasi jam.padėti. 

Apžvelgęs dangų ir patikrinęs bures, kapitono padėjėjas 
prašnekina mus. 

Matau, kad jaunasis Leturneris mėgsta su juo pasikalbėti. 

Robertas Kertisas mums pateikia šiokių tokių Žinių apie 
keleivius, su kuriais dar esame menkai susipažinę. 

Misteris ir misis Kirai - amerikiečiai iš Šiaurės Amerikos, 
praturtėję iš naftos verslovių eksploatavimo. Žinoma, kad 
Jungtinėse Valstijose labai daug žmonių iš naftos įsigijo mil- 
žiniškus turtus. Misteris Kiras — penkiasdešimtmetis vyriškis 
— daro greičiau praturtėjusio prasimušėlio negu turtuolio 
įspūdį. Tai tikrai nuobodus pakeleivis, nieko nenorintis Žinoti, 
išskyrus savo patogumus. Jo rankos nuolatos sukištos į kiše- 
nes, kuriose skambčioja auksinės ir sidabrinės monetos. Išdi- 
dus, ambicingas, savimeilis, niekina kitus ir rodo didžiausią 
abejingumą visiems ir viskam, išskyrus savąją personą. Elgiasi 
išdidžiai lyg povas; apie jį galima pakartoti mokslininko fizio- 
nomisto Gratiolio žodžius: „Jis pats save įkvepia, gardžiuo- 
jasi, ragauja". Žodžiu, tikras kvailys ir egoistas. Nesuprantu, 
kodėl jis plaukia „Čensleriu" — paprastu prekybiniu laivu, 
kuris jam negali teikti tokio komforto, kokį duoda transatlan- 
tiniai garlaiviai. 

Misis Kir — niekuo nepasižyminti keturiasdešimtmetė 
moteriškė gerokai pražilusiais smilkiniais, lėtapėdė, viskam 
abejinga; neprotinga, neišsilavinusi, nesugeba palaikyti 
pokalbio. Atrodo, kad ji žiūri ir nemato, klausosi ir negirdi. 
Ar apskritai ji galvoja? Nesiryžčiau to teigti. 


20 


Vienintelis misis Kir užsiėmimas - bet kuria dingstimi rei- 
kalauti paslaugų iš savo kompanionės mis Herbi, jaunos 
dvidešimtmetės anglės, geros ir romios; dėl pasigailėtinų skati- 
kų, kuriuos naftos prekeiva moka, sakytum, iš didelės malonės 
mis Herbi, vargšei merginai tenka iškęsti nemaža priekabių. 

Jaunoji mergina labai daili - blondinė, tamsiai mėlynomis 
akimis ir švelnaus veido ovalo. Joje visiškai nematyti tos tuš- 
tybės, kuria garsėja anglės. Jos burna puiki, bet retai kas tą 
pastebi, nes juk vargšė mergina neturi nei laiko, nei dingsties 
šypsotis. Beje, o ir kam ji galėtų nusišypsoti, kęsdama savo 
ponios begalines priekabes ir nevykusius kaprizus? Tačiau 
jeigu mis Herbi ir skaudžiai išgyvena širdyje dėl tokio elgesio, 
tai vis dėlto susitaikė su savo dalia arba bent taip atrodo iš 
šalies. 

Viljamas Folstenas, inžinierius iš Mančesterio, pasižymi 
būdinga anglams išvaizda. Jis valdo didžiulę hidraulinių 
mašinų gamyklą Pietų Karolinoje ir plaukia į Europą pirkti 
įvairių naujų patobulinimų, tarp kitko, - Keilo firmos išcent- 
rinių malūnų. Šis keturiasdešimt penkerių metų vyriškis — 
tipiškas mokslininkas, galvojantis tik apie mašinas, - visa galva 
pasinėręs į mechaniką ir matematinius skaičiavimus, todėl 
be jų daugiau nieko nežino ir Žinoti nenori. Bet kai jau uŽ- 
kalbina, tiesiog neįmanoma jo atsikratyti, be to, patiri tokį 
jausmą, lyg būtum pakliuvęs tarp kažkokios negailestingos 
mašinos krumpliaračių. 

Tarp keleivių maišosi ir tūlas Džonas Rubis - pirklys, 
eilinis, smulkus, ribotas žmogelis. Ištisus dvidešimt metų jis 
tiek ir tedarė, kad tik pirko ir pardavė, o kadangi visada 
parduodavo brangiau negu pirkdavo, tai ir susikrovė turtą. 
Ką dabar veikti su pinigais, ir pats nežino. Visą gyvenimą 
prekiavo, todėl atprato galvoti, samprotauti, pasidarė pasiu- 
tusiai nejautrus; beje, jau tikrai jam negalima taikyti Paskalio 
posakio: „Žmogus aiškiai sukurtas mąstyti. Čia glūdi visa jo 
vertė ir visas jo nuopelnas". 

Penktasis skyrius 
Spalio septintoji 


Štai jau praėjo dešimt dienų, kai palikome Čarlstoną ir, 
matyt, plaukiam gana sėkmingai. Dabar man dažnai pasitaiko 
šnekučiuotis su-kapitono padėjėju, todėl užsimezgė draugiški 
mudviejų santykiai. 

Šiandien Robertas Kertisas pranešė, kad dabar plaukiame 
netoli nuo Bermudų salų, kitaip sakant, mes gerokai nutolome 
nuo Hatero kyšulio ir sūpuojamės atvirame vandenyne. Pagal 
apskaičiavimus, mes dabar esame 30920" šiaurės platumos ir 
64*50' vakarų ilgumos imant nuo Grinvičo dienovidžio. 

— Pamatysime Bermudų salas, tiksliau — Šventojo Jurgio 
salą dar iki nakties, - tarė man Robertas Kertisas. 

— Kaip tai Bermudų salas? O aš maniau, kad laivas, plau- 
kiantis iš ČCarlstono į Liverpulį, turi laikytis šiauriau, pagal 
Golfo srovę? - nustebęs paklausiau. 

— Be jokių abejonių, pone Kazalonai, - atsakė Robertas 
Kertisas, - tai įprastas laivų kelias, bet, matyt, šį sykį kapitonas 
nutarė jo nesilaikyti. 

— Kodėl? 

- Šito, deja, nežinau, bet jis pasuko į rytus, taigi „Čensle- 
ris" plaukia į rytus. 

— Ar jūs atkreipėte jo dėmesį, kad..? 

— Taip, aš atkreipiau jo dėmesį į tokį neįprastą laivo kursą, 
tačiau gavau atsakymą, kad jis pats atsako už savo veiksmus! 

Robertas Kertisas bemat paniūra, automatiškai persibrau- 
kia ranka sau per kaktą ir, kaip man regis, nesako visko, ką 
norėtų pasakyti. 

— Bet kaipgi taip, pone Kertisai, - atkakliai tęsiu, - šiandien 
jau spalio septintoji, taigi ieškoti naujų kelių jau vėloka. 
Negalima prarasti nė vienos dienos, kitaip mes nepasieksime 
Europos iki prastų orų pradžios... 

— Teisingai, pone Kazalonai, nė vienos dienos. 

— Nepalaikykite to mano nekuklumu, pone Kertisai, bet 
noriu paklausti, ką galvojate apie kapitoną Hantlį? 

— Aš manau, - atsakė kapitono padėjėjas, - manau, kad... 
jis - mano kapitonas! 

Šis aiškus išsisukinėjimas neduoda man ramybės ir dabar. 

Robertas Kertisas neapsiriko. Apie trečią valandą po pietų 
laivo budėtojas išvydo žemę iš pavėjinės pusės, žiemryčiuose, 
nors iš pradžių toji žemė atrodė kaip melsvas dūmelis. 

Šeštą valandą pakilau į denį kartu su tėvu ir sūnumi Letur- 
neriais, ir mes ėmėme apžiūrinėti Bermudų salas - virtinę 
palyginti neaukštų salų, apsuptų rifų eilėmis. 

— Štai tasai stebuklingasis salynas, pone Kazalonai, - tarė 
Andrė Leturneris, - tai vaizdingiausios salos, kurias jūsų 
poetas Tomas Muras apdainavo savo odėse! O dar anksčiau 
— tūkstantis šeši šimtai keturiasdešimt trečiaisiais metais — 
apie jas entuziastingai kalbėjo tremtinys Volteris. Jeigu neklys- 
tu, vienu metu anglų damos nešiojo skrybėlaites, padarytas 
iš kažin kokios Bermudų palmės lapų. 

— Teisybę sakote, brangusis Andrė, - pritariau, - Bermudų 
salynas buvo labai madingas septynioliktajame amžiuje, bet 
dabar jau visiškai pamirštas. 

— O tarp kitko, Andrė, jūreiviai laikosi visai kitokios 
nuomonės apie šias salas, - įsiterpė Robertas Kertisas, - ir 
tai visiškai natūralu: ši vaizdinga vieta itin pavojinga laivams. 
Per du ar tris ljė nuo kranto driekiasi grandinė povandeninių 
akmenų, kurių labai bijo jūrininkai. Reikia pridurti, kad nors 

dangus čia giedras ir tyras, kuo teisėtai didžiuojasi Bermudų 
salų gyventojai, bet puikųjį orą dažnai pakeičia uraganai. 
Audros, siaučiančios Antilų salose, neretai užgriebia ir 
Bermudus ir čia parodo savo pašėlusią galią. Taigi aš nepatariu 
jūrų keliautojams tikėti Volterio ir Tomo Muro pasakojimais. 

— Jūs, be abejo, sakote tiesą, pone Kertisai, - šypsodamasis 
tęsė Andrė Leturneris, - bet poetai, kaip ir patarlės, egzistuoja 
tik dėl to, kad paneigtų vienas kitą. Tiesa, Tomas Muras ir 
Volteris išgarsino šio salyno nuostabų grožį, užtat pats 
didžiausias iš jūsų poetų - Šekspyras, pažinęs salyną kur kas 
geriau už anuodu, pasirinko salas pačių baisiausių savo 
„Audros“ scenų veiksmo vieta. 

Iš tikrųjų jūra čia labai pavojinga. Anglai, kuriems Bermu- 
dai priklauso nuo atradimo pradžios, panaudoja j juos tik kaip 
karo bazę tarp Antilų salų ir Naujosios Škotijos. Šį salyną 
sudaro šimtas penkiasdešimt salų ir salelių, bet kada nors jų 
bus priskaičiuota kur kas daugiau, nes koralai darbuojasi, be 
perstojo lipdydami vis naujus Bermudus, kurie tolimoje atei- 
tyje susijungs tarpusavyje ir sudarys naują žemyną. Toks gam- 
tos dėsnis. 

Niekas iš kitų keleivių nesivargino išlipti į denį ir paganyti 
akių po salyną. O vargšė mis Herbi vos tik pasirodė ant juto, 
kai pasigirdo gergždžiantis misis Kir balsas, ir mergina buvo 
priversta grįžti pas šeimininkę. 

Šeštasis skyrius 
Nuo spalio aštuntosios iki tryliktosios 


Žiemryčių vėjas vis stiprėja, ir „Censleris", visiškai suri- 
favęs (rifuoti - sumažinti burių plotą rifais. Rifas - eilė išvertų 
pro burę raiščių (rifsezniai), kuriais sutraukiant ir surišant 
apatinę burės dalį sumažinamas jos plotas. - Vert.) foką (fokas 
— žemiausia burė ant priekinio stiebo. — Vert.) ir marselius 
(marselis - tiesi keturkampė burė, išskleista po marsrėja. 
Apatinis marselis - antroji nuo apačios burė, viršutinis — 
trečioji. — Vert. ), laviruoja prieš vėją. 

Jūra stipriai banguoja, todėl mes jaučiamės gana prastai. 
Kajutkompanijos pertvaros nemaloniai girgžda, ir tai pradeda 
erzinti. Dauguma keleivių slepiasi laivagalio kajutėse. 

Aš vis dėlto stoviu denyje, nors vėjas pagriebia lietaus 
čiurkšles ir, pavertęs jas vandens dulkėmis, merkia mane iki 
kaulų. 

Šitaip dvi dienas plaukiame stačiu beidevindu. „Gaivus 
brizas" (brizas - silpnas pakrantės vėjas, keičiantis kryptį du 
kartus per parą: dieną pučia iš jūros į sausumą (jūros brizas), 
o naktį - iš sausumos į jūrą (sausumos brizas). Brizą sukelia 
oro masių judėjimas dėl skirtingos temperatūros virš sausumos 
ir jūros. — Vert.) virto štormu (štormas - smarki audra jūroje, 
kai vėjo greitis siekia daugiau nei 8 balus (15-18 m/s). Štormas 
pavojingas visiems laivams. - Vert. ). Bramstengos (bramstenga 
- viršutinė stiebo dalis, stengos tęsinys. Stenga - rangauto detalė, 

sudėtinė stiebo dalis, jo tęsinys. Pagal stiebą vadinama 
fokstenga, grotstenga arba bizanstenga. - Vert.) nuleistos. Vėjas 
sustiprėjo iki penkiasdešimties ar šešiasdešimties mylių per 
valandą (apytikriai trisdešimt metrų per sekundę. - Aut. 
Tarptautinė jūrmylė —- 1,825 km. - Vert. ). 

Nepaisant puikių savybių, „Censleris“ gerokai nukrypo 
nuo savo kurso, - jį vis labiau neša į pietus. Tiršti debesys 
trukdo išmatuoti saulės aukštį, todėl reikia tenkintis kitais 
apskaičiavimais, kad bent apytikriai Žinotume laivo buvimo 
vietą. 

Mūsų keleiviai, kuriems kapitono padėjėjas nieko nepra- 
nešė, iki šiol nežino, kad plaukiame kažkokiu keistu kursu. 
Anglija nuo mūsų į žiemryčius, o mes plaukiame į pietryčius! 
Robertas Kertisas visiškai nesupranta kapitono užsispyrimo, 
kai, užuot pasukęs kitu halsu (halsas - burlaivio padėtis vėjo 
atžvilgiu: jei vėjas pučia į dešinįjį bortą - burlaivis plaukia 
dešiniuoju halsu, jei į kairįjį - kairiuoju halsu. — Vert.) ir 
plaukęs į Žžiemvakarius, tai yra pasinaudojęs tos pačios kryp- 
ties srovėmis, varo savo kursu. Nuo to laiko, kai vėjas papūtė 
iš Žiemryčių, „Čensleris“ suka vis labiau į pietus. 

Susitikęs šiandien ant juto su Robertu Kertisu, aš jam 
sakau: 

— Ar tik neišsikraustė iš proto jūsų kapitonas? 

— Ir aš norėčiau to paties jūsų paklausti, pone Kazalonai, 
juk jūs tarytum atidžiai stebėjote jį, - atsako Robertas 
Kertisas. 

— Teisybė, nežinau, net ką jums sakyti, pone Kertisai, bet 
prisipažįstu... jo keista išvaizda, kartais klajojantis žvilgsnis... 
Ar jums jau teko su juo plaukti? 

— Ne, pirmą kartą. 

— Ar daugiau nebekalbėjote su juo dėl laivo kurso? 

— Kalbėjau, bet jis man atsakė, kad kursas teisingas. 

— O ką mano apie kapitono veiksmus leitenantas Volteris 
ir bocmanas? 

— Jie irgi galvoja taip, kaip ir aš. 

— Na, ojeigu kapitonas Hantlis sumanytų plaukti į Kiniją? 

— Juodu paklustų lygiai kaip ir aš. 

— Bet klusnumas juk turi ribas! 

— Taip, iki tol, kol kapitono poelgiai negrasina pražudyti 
laivo. 

— O jeigu jis beprotis? 

— Jeigu taip, pone Kazalonai, tai imsimės būtinų priemonių. 

Rengdamasis keliauti „Čensleriu", visiškai nesitikėjau, kad 
susidursiu su šitokiais keistais sunkumais. 

Beje, oras vis labiau genda, ir tikras štormas tarsi nutrūkęs 
nuo grandinės įsisiaučia šioje Atlanto vandenyno dalyje. Laivas 
plaukia iškėlęs tik mažąjį kliverį (kliveris - įstrižoji trikampė 
burė, išskleista po štagu tarp bugšprito ir fokstiebio — Vert.) ir 
grotmarselį (grot/marselis - tiesi keturkampė antroji iš apačios 
grotstiebio burė. - Vert. ), kuris visiškai surifuotas, todėl drąsiai 
gali pasitikti audrą ir nesibaiminti siaučiančių bangų. Bet kaip 
jau sakiau, „Censleris" gerokai nukrypo nuo kurso, jį vis labiau 
neša į pietus, — tai pasidarė visiškai akivaizdu, kai naktį iš 
spalio vienuoliktosios į dvyliktąją laivas įplaukė į Sargasų jūrą. 

Ši jūra — ne kas kita, kaip didžiulis vandenų plotas, apsup- 
tas šiltos Golfo srovės. Jūra priaugusi vandens augalų ir dumb- 
lių, kuriuos ispanai vadina „sargasso“; Kolumbo laivai pirmo- 
sios kelionės metu gana nelengvai ją perplaukė. 

Išaušus rytui Atlanto vandenynas gana keistai pasikeitė, 
ir Leturneriai, nepaisydami vėjo šuorų, verčiančių metalinius 
vantus (vantai - stačiojo takelažo lynai; stiebų, stengų ir 
bramstengų šoninės atatampos. - Vert.) skambėti tarsi arfos 
stygas, išlipo pasižvalgyti. Vėjas taip stipriai pučia, kad mūsų 
drabužiai suplyštų į skivytus, jeigu jam pavyktų įsiskverbti 
po jais. Laivas lekia šia dumblių prižėlusia jūra tarsi plačia, 
vešliai sužėlusia lyguma, o forštevenis (forštevenis — laivo 
priekio sija, jungianti abi šonines apkalas. Jis yra laivo nosies 
briauna, apačioje susijungianti su kiliu. — Vert.) vagoja ją lyg 

plūgo noragas. Kartais vėjas pagriebia dumblius ir neša su 
savimi; jie kabinasi už laivavirvių, apsiveja stiebus iki pat vir- 
šūnių, sakytum, lyg laukiniai vynuogienojai ir virš mūsų galvų 
supina nuostabias pavėsines. Kai kurie dumbliai —- milžiniški, 
trijų ar keturių šimtų pėdų (pėda - 30,479 cm, 1 pėda lygi 12 
colių. — Vert.) ilgio kaspinai — plevėsuoja pavėjui lyg kokie 
liepsnos liežuviai. Keletą valandų mums tenka skverbtis per 
Sargasų jūrą; „Čensleris' su dumblių apvytais stiebais panašus 
į giraitę, slenkančią per bekraštes prerijas. 


28 


4 


UNS 
| 
| 


Ik p || I!) 


| 
čų 
US hy 


(L ; 
a y gr MMI Ju 
; jų „tų „Mb I) 
AST V RRT pa 
kali. P | 

| I, bl tylllŲ M I) ae 
| o J 


Ij į i jj : 


, 


UT, 
J 7) 
M m 


2 


d 


MAS 
- Ž 


VPS 
grt!,, 
1 JI "J 


"T Ad 
„P Žas K 


A 
" 


Un 
/ 


Septintasis skyrius 
Spalio keturioliktoji 


Pagaliau „Čensleris" paliko tą vandens dumblių rojų. Štor- 
mas gerokai aprimo. Vėjas vėl virto „gaiviu brizu?, ir mes 
greitai neriame iškėlę marselius, kurie suimti dviem rifais. 

Ryškiai plieskia danguje pakilusi saulė. Darosi labai karšta. 
Nustatomos laivo koordinatės pasinaudojant tikrai puikiomis 
sąlygomis, - 21733" šiaurės platumos ir 50*17' vakarų 
ilgumos. Taigi „Čensleris" nukrypo į pietus daugiau kaip 10". 

Bet laivas kaip ir anksčiau plaukia į pietryčius! 

Norėdamas suprasti, kodėl šitaip spyriojasi kapitonas 
Hantlis, keletą sykių jį užkalbinau. Ar tik nesukvailėjo jis 
galų gale? Nežinau, ką ir galvoti. Šiaip jis samprotauja pro- 
tingai. Galbūt kapitonas truputį praranda sveiką nuovoką ir 
nebesusigaudo tik tada, kai vadovauja laivui? Tokių atvejų 
yra buvę medicinos praktikoje. Apie tai užsimenu Robertui 
Kertisui, kuris šaltai mane išklauso. Jis ir vėl pareiškia, kad 
neturi teisės nušalinti kapitono, kol jo beprotybė nenustatyta 
ir negresia laivo saugumui. Iš tikrųjų tai rimtas dalykas, todėl, 
jeigu kas ne taip, didžiulė atsakomybė prislėgtų kapitono 
padėjėjo pečius. 

Į savo kajutę grįžau apie aštuntą valandą vakaro ir besisū- 
puojančios lempos šviesoje gal visą valandą skaičiau bei 
mąsčiau. Paskui priguliau ir užmigau. 

Po kelių valandų mane pažadino neįprastas triukšmas. 

Denyje aidėjo sunkūs žingsniai ir girdėjosi susijaudinę balsai. 
Man pasirodė, kad jūreiviai blaškosi ir bėgioja po laivą. Kokia 
šio keisto sujudimo priežastis? Kuo aiškiausiai girdžiu 
girgždant rėjas (rėja - į abu galus plonėjanti kartis, horizon- 
taliai ties viduriu pritvirtinta prie stiebo arba stengų. Prie rėjos 
rišamas viršutinis keturkampės burės kraštas. Rėją kartu su 
bure galima sukioti į šalis (brasuoti). Burlaiviuose, turinčiuose 
daug rėjų, jos vadinamos pagal stiebus (fokrėja, grotrėja, bi- 
zanrėja) ir pagal vietą ant stiebo (fokmarsrėja, fokbramrėja, 
fokbombramrėja ir t.t.). - Vert.), o taip būna, kai laivas keičia 
halsą... Bet ne! „Čensleris" ir toliau plaukia pasviręs į dešinę 
pusę, vadinasi, nepakeitė halso. 

Jau norėjau išlipti į denį, bet triukšmas greitai nutilo. 
Išgirdęs, kad kapitonas Hantlis grįžo į savo kajutę, įrengtą 
po jutu, aš vėl kritau į savo lovą. Galimas daiktas, kažkoks 
manevras sukėlė tą bėgiojimą pirmyn ir atgal. Tačiau laivo 
greitis nepadidėjo, vadinasi, vėjas nestiprėja. 

Kitą dieną, spalio keturioliktąją, šeštą valandą ryto pakylu 
ant juto ir apmetu akimis laivą. 

Tarytum niekas nepasikeitė. „Čensleris" plaukia kairiuoju 
halsu iškėlęs Žemutines bures, marselius ir bramselius 
(bramselis - burių III-jo aukšto tiesioji burė. — Vert.). Jis yra 
labai stabilus ir puikiausiai neria tarp bangų, genamų stiproko 
vėjo. Greitis tikrai pagirtinas, galbūt ne mažesnis kaip vienuo- 
lika mylių per valandą. 

Netrukus denyje pasirodo ponas Leturneris su sūnumi. 
Aš padedu jaunuoliui išlipti ant juto. Andrė pasimėgaudamas 
įkvepia gaivaus rytmečio oro, prisodrinto jūros kvapų. 

Klausiu, ar jų nepažadino naktį tasai triukšmas, žingsniai, 
bėgiojimas? 

— Ne, ką jūs, - atsako Andrė Leturneris, - miegojau visą 
naktį lyg užmuštas. 

— Vadinasi, tikrai miegojai labai kietai, - tarė tėvas, - nes 
ir mane pažadino triukšmas, apie kurį kalba ponas Kazalonas. 

Net, regis, girdėjau žodžius: „Greičiau, greičiau! Prie liukų!" 

— O kurią valandą tai įvyko? - susidomėjau. 

— Beveik trečią valandą ryto, —- atsakė ponas Leturneris. 

— Ar nežinote, kodėl kilo tas triukšmas? 

— Tikrai nežinau, pone Kazalonai, bet vargu ar kas ten 
buvo rimtesnio, nes kitaip būtų mus visus pašaukę į denį. 

Apžiūriu liukus abipus grotstiebio (grotstiebis - dvistiebiuo- 
se ir tristiebiuose burlaiviuose antrasis nuo priekio stiebas, 
daugiastiebiuose - visi stiebai, išskyrus priekinį (fokstiebis) ir 
paskutinį (bizanstiebis). - Vert.). Liukai uždaryti kaip visada, 
bet pastebiu, jog jie apdengti storu brezentu, taip sakant, 
imtasi visų priemonių, kad neprasiskverbtų oras. Įdomu, 
kodėl taip rūpestingai užkamšyti ir užtaisyti liukai? Matyt, 
yra kažkokia priežastis, kurios niekaip negaliu suprasti. 
Tikriausiai Robertas Kertisas man viską papasakos. Niekam 
neprasitariu apie savo stebėjimus, nė žodžiu neužsimenu 
ponui Leturneriui ir laukiu, kada pradės budėti kapitono pa- 
dėjėjas. 

Diena, atrodo, bus graži, saulė pakilo akinamai ryški tarsi 
nuprausta, o tai geras ženklas. Priešingoje dangaus skliauto 
pusėje dar švyti blyškus mėnulio diskas; jis turi nusileisti 
dešimtą valandą penkiasdešimt septynios minutės ryto. Po 
trijų dienų prasidės delčia, o lapkričio dvidešimt ketvirtąją 
pasirodys jaunatis. Vartau kalendorių ir matau, kad tą dieną 
bus potvynis, sutampantis su jaunaties periodu. Mes plaukda- 
mi atvira jūra to potvynio beveik nejusime ir neišvysime visos 
jo galios. Užtat žemynų ir salų pakrantėse bus įdomu žiūrėti, 
kaip, veikiamos jauno mėnulio, gana aukštai pakils milžiniškos 
vandens masės. 

Stoviu vienas ant juto. Leturneriai nusileido į kajutkom- 
paniją gerti arbatos. Lūkuriuoju kapitono padėjėjo. 

Aštuntą valandą pasirodo Robertas Kertisas ir perima 
vachtą (vachta - budinti laivo įgulos dalis; jūreivių pamainos 
budėjimo laive laikas. — Vert.) iš leitenanto Volterio. Noriu 

paspausti jam ranką. Bet prieš pasisveikindamas su manimi 
Robertas Kertisas sviedžia greitą žvilgsnį į denį, o jo antakiai 
susibėga tarpuakyje. Paskui apžvelgia dangų, dėbteli į bures. 

Žengęs prie leitenanto Volterio, klausia: 

— O kur kapitonas Hantlis? 

— Dar jo nemačiau, pone. 

— Nieko nauja? 

— Nieko. 

Keletą minučių juodu kalbasi pritildę balsus. Leitenantas 
Volteris purto galvą, atsakydamas į kažkokį padėjėjo klausimą. 

— Atsiųskite man bocmaną, Volteri, - sako kapitono padė- 
jėjas, kai leitenantas jau žengia šalin. 

Bocmanas pasirodo tuoj pat, ir Robertas Kertisas kažko 
jį klausinėja, vyrukas atsakinėja tyliu balsu ir linguodamas 
galvą. Paskui kapitono padėjėjo liepiamas pašaukia budėjimo 
komandą ir įsako sulaistyti vandeniu brezentą, dengiantį didįjį 
liuką. | 

Po kelių minučių prieinu prie Roberto Kertiso; iš pradžių 
neskubėdami šnekučiuojamės apie įvairiausias smulkmenas. 
Kapitono padėjėjas vengia kalbėti apie tai, kas mane domina, 
todėl pagaliau jam sakau: 

— Beje, pone Kertisai, kas čia šiąnakt laive dėjosi? 

Jis atidžiai žvelgia į mane ir nieko nesako. 

— Mane, - tęsiu, —- pažadino neįprastas triukšmas, beje, 
nutraukęs miegą ir ponui Leturneriui. Kas atsitiko? 

— Nieko, pone Kazalonai, - sako man Robertas Kertisas, 
— tiesiog neatsargiai pasukę vairą vos nepastatėme laivo prieš 
vėją, reikėjo perkeisti bures, todėl ir girdėjote bėgiojant 
jūreivius. Bet klaida buvo greitai ištaisyta, ir „Čensleris" bemat 
vėl grįžo į savo kursą. 

Man regis, jog Robertas Kertisas, visada toks atviras, šį 
sykį nuslėpė nuo manęs tiesą. 

Aštuntasis skyrius 
Nuo spalio penkioliktosios iki aštuonioliktosios 


Ir toliau plaukiame tomis pačiomis sąlygomis. Vėjas kaip 
ir anksčiau pučia iš Žžiemryčių, ir paprastai akiai atrodo, kad 
laive nieko ypatingo neįvyko. 

O tarp kitko, šis tas įvyko! Jūreiviai dažnai kažko būriuo- 
jasi, apie kažką kalbasi, bet mums prisiartinus tuoj pat nutyla. 
Keletą sykių išgirdau žodį „liukas“, kuris jau tą neramią naktį 
patraukė pono Leturnerio dėmesį. Kas ten darosi „Čenslerio“" 
triume, kodėl imamasi tokio atsargumo? Kodėl liukai her- 
metiškai uždaryti? Tiesą sakant, jeigu triume lindėtų paimta 
į nelaisvę priešo laivo įgula, turbūt ir tuomet nebūtų imamasi 
tokių ryžtingų priemonių. 

Spalio penkioliktąją vaikščiodamas po baką (bakas — 
viršutinio denio dalis tarp laivo nosies ir priekinio stiebo 
(fokstiebio). Ant bako stovi brašpilis, knechtai ir kita 
švartavimosi įranga. — Vert.), išgirdau, kaip jūreivis Ovenas 
tarė bičiuliams: 

— O žinote ką, vyručiai? Nesirengiu laukti iki paskutinio- 
sios! Kiekvienas už save! 

— Na, oką gi tu padarysi, Ovenai? - klausia virėjas Džinkst- 
ropas. 

— Ką? — nustemba jūreivis. - Berods valtys išrastos ne 
delfinams! O kaip tu manai? 

Pokalbis ūmai nutrūksta, ir man nebepavyksta daugiau ką 

nors sužinoti. 

Kas tai? Ar tik jie nerengia maišto prieš laivo karininkus? 
Ar pastebėjo Robertas Kertisas nepasitenkinimo požymius? 
Reikia atsargiai elgtis su kai kuriais jūreiviais ir jų atžvilgiu 
griebtis geležinės drausmės. 

Prabėgo trys dienos, bet tarsi nieko nauja neįvyko. 

Nuo vakar dienos pastebiu, kad kapitonas ir jo padėjėjas 
labai dažnai vienu du tariasi. Robertas Kertisas aiškiai ne- 
kantrauja, tai mane stebina, nes sunku tikėtis šitokio elgesio 
iš puikiai susivaldančio žmogaus. Man regis, kad po tų pasi- 
tarimų kapitonas Hantlis labiau negu bet kada laikosi savo 
nuomonės. Be to, jis, atrodo, yra nerviškai labai sudirgęs, o 
kodėl, taip ir nesuprantu. 

Pietaudami mudu su Leturneriu pastebime, kad kapitonas 
labai tylus, o Robertas Kertisas susirūpinęs. Retsykiais 
kapitono padėjėjas mėgina užmegzti pokalbį, kuris tuoj pat 
nutrūksta, ir nei inžinierius Folstenas, nei ponas Kiras nepa- 
jįėgia jo pratęsti. Žinoma, tyli ir Rubis. Be kita ko, keleiviai 
visai pagrįstai pradeda skųstis, kad kelionė labai jau užsitęsė. 
Misteris Kiras kaip Žmogus, kuriam, jo nuomone, visi privalo 
lenktis, labai atvirai verčia atsakomybę už gaišatį kapitonui 
Hantliui ir jo atžvilgiu elgiasi itin išdidžiai. 

Pradedant nuo spalio septynioliktosios, kapitono padėjėjo 
liepimu, jū: eiviai laisto denį keletą kartų per dieną. Paprastai 
anksčiau laistydavo tik rytais, o dabar griebiasi šlangų kur 
kas dažniau - tikriausiai dėl karščio, - juk mes gerokai nukry- 
pome į pietus. Dar dažniau laisto liukus dengiantį brezentą, 
kuris pasidarė kietas ir vandeniui nebelaidus. „Čensleris“ turi 
pakankamai šlangų, palengvinančių šį nemielą darbą. Manau, 
kad net puošniausių jachtų denių niekas taip rūpestingai 
neplauna. Regis, jūreiviai galėtų skųstis dėl padaugėjusių 
darbų, bet jie net nemurma. 

Naktį iš spalio dvidešimt trečiosios į dvidešimt ketvirtąją 
karštis kajutėse ir kajutkompanijoje man pasirodė tiesiog 

nebepakenčiamas. Nors vandenynas stipriai banguoja, bet 
buvau priverstas palikti atidarytą savo kajutės iliuminatorių 
(iliuminatorius - storo stiklo, sandariai uždaromas langelis 
laivo borte ar antstato sienoje; dažniausiai apvalus. - Vert. ); 
mano kajutė dešinėje laivo pusėje. 

Aiškiausiai jaučiasi, kad plaukiame atogrąžų platuma. 

Auštant aš jau iškopiau į denį. Nesuprantu, kodėl išorės 
oro temperatūra visiškai skiriasi nuo laivo vidaus temperatū- 
ros. Ryto oras gerokai vėsus, nes saulė vos vos pasirodė virš 
horizonto, o tuo tarpu denyje labai karšta. 

Jūreiviai visą laiką plauna denį; vanduo nenutrūkstama 
srove liejasi iš šlangų ir išbėga pro bortų nutekamąsias angas 
— priklausomai, į kurią pusę pakrypsta laivas. Per denį srūva 
skaidrus putotas upeliukas, o jūreiviai bėgioja po jį basi. 
Nežinau kodėl, bet ir aš panorau pasekti jų pavyzdžiu. 
Nusiaunu, nusimaunu kojines ir štai jau šlepsiu po vėsų jūros 
vandenį. 

Savo didžiausiai nuostabai, pajuntu po kojomis, kad 
„Čenslerio" denis pašėlusiai karštas, ir nesusilaikiau nesu- 
šukęs. 

Išgirdęs mane šūktelint Robertas Kertisas atsigręžia, 
neskubėdamas prieina ir, atsakydamas į mano nebylų klau- 
simą, taria: 

— Na taip! Laive gaisras! 


37 


Devintasis skyrius 
Spalio dvidešimtoji 


Dabar viskas pasidarė aišku - jūreivių pokalbiai, jų sune- 
rimę veidai, Oveno žodžiai, nepertraukiamas denio laistymas 
ir pagaliau tas karštis, kuris jau pasiekė kajutkompaniją ir 
pasidarė nebepakenčiamas. Keleiviai tiesiog leipėja ir niekaip 
negali suprasti tokios pašėlusios temperatūros priežasties. 

Pranešęs man šią svarbią žinią, Robertas Kertisas užsi- 
čiaupia. Jis laukia klausimų, bet mane, prisipažinsiu, jau purto 
lyg karštligė. Štai ji, siaubingiausia nelaimė, kokia tik gali 
atsitikti jūroje, ir nė vienas žmogus, kad ir kaip puikiai tvar- 
dytųsi, negali nedrebėdamas klausytis baisiųjų žodžių: „Laive 
gaisras!" 

Bet aš bemat suimu save į nagą ir klausiu Roberto Kertiso: 

— Kada prasidėjo gaisras? 

— Prieš šešias dienas. 

— Prieš šešias dienas! Vadinasi, aną naktį? 

— Taip, tą pačią naktį, kai denyje kilo triukšmas. Budintys 
jūreiviai pastebėjo lengvą dūmelį, besiskverbiantį pro didžiojo 
liuko plyšelius. Jie nedelsdami pranešė kapitonui ir man. 
Nebuvo ko abejoti. Triume užsidegė krovinys, bet prisikasti 
iki gaisro židinio absoliučiai neįmanoma. Mes padarėme viską, 
ką šiuo atveju galėjome, tai yra užkalėme liukus, kad 
neleistume orui patekti į triumą. Šitaip tikėjomės užgesinti 
prasidėjusį gaisrą; ir iš tikrųjų pirmomis dienomis man 

pasirodė, kad susidorojome su ugnimi. Bet štai jau trys dienos, 
kai norom nenorom tenka įsitikinti, jog gaisras plečiasi. Denis 
mums po kojomis vis labiau kaista; ir jeigu iš atsargumo aš 
nebūčiau įsakęs visą laiką jį laistyti, čia jau negalėtume stovėti. 
Norėčiau, kad visi Žinotų tiesą, pone Kazalonai, - baigdamas 
taria man Robertas Kertisas, — štai kodėl jums viską papasa- 
kojau. 

Tylėdamas išklausiau kapitono padėjėjo pasakojimą. 
Padėtis itin rimta - tai aišku. Gaisras vis stiprėja, ir ne žmonių 
jėgoms jį sustabdyti. 

— Ar žinote, kaip kilo gaisras? — klausiu Roberto Kertiso. 

— Matyt, savaime užsidegė medvilnė, - atsako jis. 

— Ar dažnai taip atsitinka? 

— Dažnai? Ne, bet kai kada; pavyzdžiui, jeigu medvilnė 
krovimo metu buvo ne visiškai sausa, ji gali savaime užsidegti 
drėgname triume, kuris blogai vėdinamas. Man labiau negu 
aišku, kad laive kilo gaisras tik dėl šios priežasties. 

— Kuriam galui dabar mums ieškoti priežasčių, - sumurmu. 
— Sakykite, ar neturite jokių priemonių nutolinti nelaimei, 
pone Kertisai? 

— Ne, pone Kazalonai, —- atkerta Robertas Kertisas, — 
kartoju, kad viskas, kas įmanoma, jau padaryta. Norėjau 
pramušti laivo korpuse prie vaterlinijos skylę, kad šitaip į 
triumą prasiskverbtų vanduo, kurį vėliau išpumpuotume 
siurbliais, bet pasirodė, kad ugnis jau pasiekė viršutinius 
medvilnės ryšulius ir užgesinti ją galima tik užtvindžius visą 
triumą. Vis dėlto liepiau denyje iškirsti keletą angų, ir nakti- 
mis pro jas liejame vandenį, bet, pasirodo, to nepakanka. Ne, 
tėra tik vienintelis būdas, - paprastai tokiais atvejais jo ir 
griebiamasi, — tai neleisti orui patekti į triumą ir šitaip be 
deguonies užslopinti ugnį. 

— Bet gaisras vis dėlto stiprėja? 

— Taip, ir tai įrodo, kad oras pro kažkur patenka į triumą. 
"Tačiau, kad ir kaip ieškojome, niekur neradome jokių plyšelių. 

— O ar pasitaikydavo, kad laivai, patekę į tokią padėtį, vis 
dėlto išsigelbėdavo? 

- Žinoma, pone Kazalonai. Kai kada laivai atplaukdavo į 
Liverpulį ar Havrą su medvilne, kurios pusė jau būdavo 
sunaikinta ugnies. Bet tais atvejais arba pavykdavo užgesinti 
gaisrą pakeliui, arba, šiaip ar taip, įgula neleisdavo pernelyg 
ugniai išsiplėsti. Pažįstu ne vieną kapitoną, įplaukusį į uostą 
su liepsnojančiu po kojomis deniu. Uoste negaišuodami 
puldavo iškrauti, stengdamiesi išgelbėti ir laivą, ir nesudegusią 
medvilnę. Bet pas mus visai kas kita. Aš aiškiai jaučiu, kad 
gaisras ne tik ne slopsta, o kasdien stiprėja! Savaime aišku, 
kažkur yra angelė, kurios niekaip negalime rasti, ir oras, 
verždamasis į triumą, tik įpučia ugnį! 

— Ar ne geriau pasukti atgal ir dumti į artimiausią prie- 
plauką? 

— Galbūt, - atsako Robertas Kertisas. — Kaip tik apie tai 
šiandien leitenantas, bocmanas ir aš norime pasikalbėti su 
kapitonu. Prisipažinsiu, pone Kazalonai, aš jau savo atsako- 
mybe pakeičiau kursą, ir mes dabar, genami palankaus vėjo, 
plaukiame į pietvakarius, tai yra prie kranto. 

— Ar keleiviai Žino apie gresiantį pavojų? 

— Ne. Be to, prašau laikyti paslaptyje tai, ką dabar pasakiau. 
Moterų ir bailių sukeltas sąmyšis tik apsunkins mūsų padėtį. 
Štai kodėl jūreiviai gavo įsakymą tylėti. 

Suvokiu, kokie svarbūs kapitono padėjėjo argumentai, 
todėl prižadu nepaleisti liežuvio. 

Dešimtasis skyrius 
Spalio dvidešimtoji ir dvidešimt pinnoji 


O „Čensleris? ir toliau sau plaukia. Iškelta tiek burių, kiek 
gali išlaikyti rangautas (rangautas - apvalios medinės arba 
plieninės sijos ir kartys, įtaisytos burlaivyje burėms išskleisti 
(stiebai, stengos, rėjos, gafeliai, gikai, bugšpritas). - Vert. ). 
Retkarčiais bramstengos linksta ir, regis, tuoj tuoj lūš. Bet 
Robertas Kertisas nesnaudžia. Jis vengia visiškai pasikliauti 
vairininku ir stovi šalia jo prie vairo, sumaniai manevruodamas, 
kad susilpnintų vėjo jėgą, kai tasai ima grėsti laivui. Savo 
vairininko patikimai vedamas, „Čensleris“ lekia per bangas 
nė valandėlę nemažindamas greičio. 

Visą spalio dvidešimtąją keleiviai praleidžia ant juto. 

Jie, be abejo, pastebėjo nenormaliai pakilusią temperatūrą 
kajutkompanijoje, bet, nežinodami tikros tiesos, nė kiek 
nesijaudino. Be to, visi gerai ir šiltai apsiavę, todėl nejaučia, 
kaip kaista denio lentos, nors ir be perstogės laistomos 
vandeniu. Šlangai veikia be atokvėpio, ir tai galėtų sukelti 
šiokį tokį įtarimą, bet ne, dauguma keleivių patogiai atsilošia 
ant suolelių ir, lengvai sūpuojami, mėgaujasi visiška ramybe. 

Tik vienas Leturneris, matyt, nustebintas to perdėto šva- 
rinimosi, kraipo galvą ir neranda atsakymo. Jis užšnekina 
mane ir teiraujasi mano nuomonės, bet aš sumaniai išsisuku. 
Tiesa, tas prancūzas - energingas ir valingas vyriškis, ir jam 
būtų galima pasakyti tiesą, bet prižadėjau Robertui Kertisui 


41 


tylėti, taigi ir tyliu. 

Kas be ko, mano širdis krūpteli, kai tik pagalvoju apie 
būsimus gaisro padarinius. Laive yra dvidešimt aštuoni 
žmonės, galimas daiktas, dvidešimt aštuoni mirtininkai, po 
kurių kojomis gana greitai ugnis nepaliks sveikos nė vienos 
lentos! 

Šiandien įvyko pasitarimas - dalyvavo kapitonas, jo padė- 
jėjas, leitenantas ir bocmanas, pasitarimas, nuo kurio priklau- 
sys „Čenslėrio“, jo įgulos ir keleivių išgelbėjimas. 

Robertas Kertisas pranešė man apie priimtą nutarimą. 
Kaip ir buvo nesunku numatyti, kapitonas Hantlis visai pa- 
metė galvą. Jis nebegebėjo nei tvardytis, nei ryžtingai elgtis, 
prarado visą savo energiją, todėl nepastebimai perleido va- 
dovavimą Robertui Kertisui. Ugnis plinta, dėl to niekas neabe- 
joja. Jau nebegalima būti jūreiviams skirtoje patalpoje prie- 
kinėje „Čenslerio“ dalyje. Matyt, užgesinti gaisrą neįmanoma, 
taigi jis anksčiau ar vėliau prasiverš į denį. 

Ką tokiu atveju daryti? Lieka vienintelis būdas - pasiekti 
artimiausią žemę. Tokia žemė pagal apskaičiavimus yra 
Mažųjų Antilų salos; kad ir kaip ten būtų, yra viltis greitai 
ten nusigauti pasinaudojus pastoviu žiemryčių vėju. 

Štai koks nutarimas buvo priimtas, todėl kapitono padė- 
jėjui reikia tik laikytis to kurso, kuriuo laivas plaukia jau visą 
parą. Keleiviai, nemokėdami orientuotis bekraštėse vande- 
nyno platybėse ir prastai suprasdami kompaso parodymus, 
net nepastebėjo, kad „Čensleris“ pakeitė kursą. 

O iš tikrųjų, laivas, pakėlęs visas bures, skuba prie Antilų 
salų, iki kurių dar daugiau negu šeši šimtai mylių. 

"Tarp kitko, atsakydamas į Leturnerio klausimą dėl pakeisto 
kurso, Robertas Kertisas pareiškė, kad jis nepajėgia grumtis 
su vėju ir veda laivą į vakarus, kad ten pasinaudotų palan- 
kiomis srovėmis. 

Tai buvo vienintelis klausimas, kurį pateikė keleiviai, 
pastebėję, jog „Censleris" pakeitė plaukimo kryptį. 

Kita diena, spalio dvidešimt pirmoji, neatnešė jokių per- 
mainų. Keleiviai mano, kad laivas plaukia normaliai, todėl 
ramiai sau leidžia laiką. 

Tai, kad gaisras triume vis plinta, išorėje beveik nepaste- 
bima; šiaip ar taip, geras ženklas. Visi plyšiai taip gerai užkam- 
šyti, kad niekur nematyti nė menkiausio dūmelio, rodančio 
gaisrą. Galbūt pavyks lokalizuoti ugnį, gal dėl oro trūkumo ji 
nuslops arba ramiai rusens, o neįsiliepsnos, neapims viso kro- 
vinio. Štai ko tikisi Robertas Kertisas ir iš atsargumo liepia 
kruopščiai užkamšyti angas, per kurias į triumą įleisti šlangai, 
nes bijo, kad kartu su vandeniu ten neprasiskverbtų bent kiek 
Oro. 

"Tepadeda mums Dievas, nes, tiesą sakant, mes patys esame 
visai bejėgiai. 

Diena praėjo be didesnių nuotykių, jeigu neimtume galvon 
mano išgirsto pokalbio, iš kurio aiškėja, kad mūsų padėtis, 
jau ir taip itin rimta, gali virsti katastrofa. 

Spręskite patys. 

Sėdėjau ant juto, o netoliese tyliai šnekučiavosi du kelei- 
viai, nemanydami, kad kas nors gali juos girdėti. Tai buvo 
inžinierius Folstenas ir prekeiva Rubis, kurie dažnai pasikal- 
bėdavo. 

Mano dėmesį pirmiausia patraukė pikti gestai inžinieriaus, 
kuris, regis, už kažką priekaištavo pašnekovui. Nejučia įsi- 
klausiau. 

— Tai idiotizmas, tikras idiotizmas! - kartoja Folstenas. — 
Kaip galima taip neatsargiai elgtis! 

— Na jau, na jau, - nerūpestingai atlenkia Rubis, - nieko 
baisaus! 

— Atvirkščiai, gali įvykti didelė nelaimė, - tęsia inžinierius. 

— Jau ne pirmą sykį šitaip darau. 

— Bet juk reikia tik bent vieno trinktelėjimo, kad įvyktų 
sprogimas! 

— Butelis puikiausiai supakuotas, pone Folstenai, todėl 

kartoju — nėra ko baimintis. 

— Bet kodėl neperspėjote kapitono? 

— Paprasčiausiai todėl, kad jis būtų atsisakęs priimti butelį. 

Vėjas kelioms akimirkoms susilpnėja, ir aš daugiau nieko 
nebegirdžiu, bet aišku — inžinierius ir toliau laikosi savo. 
Rubis tik trauko pečius. 

Netrukus vėl mane pasiekia jų Žodžiai. 

— Taip! Taip! Reikia įspėti kapitoną, - spiriasi inžinierius, 
— patariu tuoj pat išmesti butelį į jūrą. Neturiu jokio noro 
išlėkti į orą. 

Išlėkti į orą! Pašoku iš vietos. Ką nori pasakyti Folstenas? 
Kokios čia užuominos? Juk jis nežino tikrosios padėties, 
nežino, kad „Čensleryje“ siaučia gaisras! 

Bet vienas siaubingas mūsų padėtyje žodis priverčia mane 
sustingti. Šis žodis, arba tiksliau — žodžiai „kalio pikratas" 
pakartojami keletą sykių. 

Po akimirkos aš atsiduriu šalia abiejų pašnekovų ir, nebe- 
suprasdamas, ką darau, griebiu Rubį už atlapų: 

— Laive yra kalio pikratas? 

— Taip! — atsako Folstenas. - Visas trisdešimties svarų 
(Svaras - 453,6 g. - Vert.) butelis! 

— Kur? 

— Triume, ten pat, kur ir medvilnė! 

Vienuoliktasis skyrius 
Spalio dvidešimt pirmoji. Tesinys 


Negaliu aprašyti, ką pajutau išgirdęs Folsteno atsakymą. 
Tai buvo ne siaubas, ne, greičiau kažkas panašaus į pasidavimą 
likimo valiai! Bematant suvokiu, kad sprogalas ne tiek su- 
komplikuos mūsų padėtį, kiek gali priartinti dramos atomazgą! 
Ir štai aš absoliučiai ramus einu pas Robertą Kertisą. 

Sužinojęs, kad butelis, kuriame yra trisdešimt svarų kalio 
pikrato, kitaip sakant, kiekis, kurio pakanka susprogdinti 
ištisam kalnui, paslėptas triumo gilumoje, pačiame gaisro 
židinyje, ir kad „Čensleris“ bet kurią akimirką gali sprogti, 
Robertas Kertisas net nesumirksėjo, tik jo kaktą išraižė 
raukšlės ir išsiplėtė vyzdžiai. 

— Štai kaip! — sako jis man. - Nė žodžio apie tai... Kur 
tasai Rubis? 

— Ant juto. 

— Eime su manimi, pone Kazalonai! 

Mudu nužingsniuojame ant juto, kur ir toliau ginčijasi 
inžinierius ir prekeiva. 

Robertas Kertisas žengia tiesiai prie jų. 

— Tai jūs padarėte? - klausia jis Rubio. 

— Na taip, aš, - ramiai atlenkia Rubis, kuris galvoja, kad 
nusikalto tik veždamas uždraustą krovinį. 

Vieną akimirką man pasivaideno, kad Robertas Kertisas 
tuoj pat pasmaugs piktavalį keleivį, nesuvokiantį savo pada- 

rytos beprotybės viso baisumo. Bet kapitono padėjėjas su- 
sivaldo, - aš matau, kaip jis susideda užpakalyje rankas, kad 
nepasiduotų pagundai ir negriebtų Rubio už gerklės. 

Paskui ima ramiai klausinėti prekeivą. Vyriškis patvirtina 
mano žodžius. Tarp jo prekių yra butelis, turintis apytikriai 
trisdešimt svarų sprogstamosios medžiagos. 

Šiuo atveju Rubis pasielgė taip, kaip paprastai, reikia 
pripažinti, mėgsta daryti anglosaksai, - paslėpė sprogstamąjį 
mišinį laivo triume taip pat nerūpestingai, kaip prancūzas ten 
pastatytų paprasčiausią vyno butelį. Ir jeigu jis nieko nesakė 
kapitonui apie butelio turinį, tai tik todėl, kad, kaip jis pats 
puikiai žinojo, kapitonas būtų atsisakęs priimti tokį krovinį. 

— Visa ši istorija kiaušinio lukšto neverta, - pareiškia Rubis 
gūžteldamas pečiais, — jeigu butelis jums maišo, įsakykite jį 
išmesti į jūrą! Mano krovinys apdraustas! 

Išgirdęs tokią šneką, aš jau nebepajėgiu susivaldyti, nes 
neturiu Roberto Kertiso kraujo. 

Netverdamas pykčiu, prišoku prie Rubio ir, anksčiau negu 
kapitono padėjėjas sumoja mane sustabdyti, rėkiu: 

— Niekše, nejaugi nežinote, kad laive siaučia gaisras? 

Tuoj pat pasigailėjau savo žodžių, bet jau buvo pernelyg 
vėlu! Jie Rubiui padarė baisų įspūdį. Nelaimingąjį pagavo 
paniška baimė. Iš siaubo jis sustingo vietoje, jo plaukai 
pasišiaušė, akys iššoko iš orbitų, ėmė trūkčiojamai alsuoti 
tarsi koks astmininkas, liežuvis sustingo. Netikėtai žmogėno 
pirštai susirietė, jis apžvelgė „Čenslerio" denį, kuris kiekvieną 
valandėlę galėjo išlėkti į orą, ir, mosuodamas rankomis, 
striuoktelėjo nuo juto, pargriuvo, pašoko ir ėmė bėgioti po 
laivą. Netrukus atgavo kalbos dovaną, ir iš lūpų išsprūdo 
baisūs žodžiai: 

— Gaisras, gaisras laive! 

Išgirdę šį riksmą, į denį atbėga visi jūreiviai, matyt, 
galvodami, kad ugnis prasimušė į paviršių ir atėjo laikas 
gelbėtis valtimis. Pasirodo ir keleiviai — misteris Kiras su 

žmona, mis Herbi, abu Leturneriai. Robertas Kertisas nori 
nutildyti Rubį, bet vyrukas iš baimės prarado protą. 

Kyla neįsivaizduojamas sąmyšis. Misis Kir nualpsta. Vyras 
nekreipia į ją jokio dėmesio, leisdamas mis Herbi gaivinti 
moteriškę. Jūreiviai jau sugriebė tales (talė - krovinio kėlimo 
įrenginys; burlaiviuose naudojamas stipriai įtempti laivavir- 
vėms. — Vert.), norėdami nuleisti didžiąją valtį. 

Aš pasakau Leturneriams tai, ko juodu nežino, o būtent — 
krovinys apimtas ugnies. Susijaudinęs tėvas galvoja tik apie 
sūnų ir priglaudžia jį prie savęs tarsi mėgindamas apginti. 
Jaunuolis elgiasi visiškai šaltakraujiškai ir stengiasi nuramin- 
ti tėvą vis kartodamas, kad tiesioginio pavojaus dar nėra. 

Tuo tarpu Robertui Kertisui kartu su leitenantu pavyksta 
sustabdyti jūreivius. Jis užtikrina, kad gaisras nesustiprėjo, o 
keleivis Rubis prarado sveiką galvą ir pats nežino, ką šneka. 
Padėjėjas įtikina juos nesielgti neapgalvotai, nes visi spės 
palikti laivą, kai būtinai reikės... 

Jūreiviai aprimsta išgirdę balsą kapitono padėjėjo, kurį 
mėgsta ir gerbia. Jis priverčia juos taip elgtis, kaip to niekada 
nesugebėtų kapitonas Hantlis, ir valtis lieka savo vietoje. 

Didžiausia laimė, kad Rubis neprasižiojo apie triume 
paslėptą kalio pikratą. Jeigu jūreiviai sužinotų tiesą, jeigu 
suprastų, kad „Censleris“ virto ugnikalniu, bet kada galinčiu 
sprogti po jų kojomis, jie, be abejo, būtų nebeklausę vadų ir, 
nepaisydami visų įkalbinėjimų, bemat būtų pabėgę iš laivo. 

Kapitono padėjėjas, inžinierius Folstenas ir aš - vien tik 
mes žinome, kokie baisūs gali būti gaisro padariniai, todėl 
apie tai nevalia niekam nė žodžio. 

Vos tik atstatoma tvarka, mudu su Robertu Kertisu einame 
pas Folsteną, stovintį ant juto. Inžinierius ten liko prasidėjus 
visuotinei panikai ir, sukryžiavęs ant krūtinės rankas, matyt, 
apmąstė kokią nors mechanikos problemą. Mes prašome jį 
neprasitarti niekam apie naująją nelaimę, kurią sukėlė Rubio 
neatsargumas. 

Folstenas prižada tylėti. Kai dėl kapitono Hantlio, kuris 
dar nežino visos siaubingos mūsų padėties, tai Robertas 
Kertisas pats imasi viską jam pranešti. 

Bet pirmiausia reikia imtis priemonių Rubio atžvilgiu, nes 
nelaimingasis visiškai išsikraustė iš proto. Jis nebesuvokia, 
ką daro, ir vis dar bėgioja po denį rėkaudamas: „Gaisras! 
Gaisras!" 

Robertas Kertisas įsako jūreiviams sučiupti keleivį. Rubį 
pavyksta surišti, užkimšti gerklę ir nunešti į kajutę, kur jis 
bus laikomas ir visą laiką prižiūrimas. 

Lemtingasis žodis taip ir neišsprūdo iš jo lūpų! 

Dvyliktasis skyrius 
Spalio dvidešimt antroji ir dvidešimt trečioji 


Robertas Kertisas viską papasakoja kapitonui Hantliui; 
formaliai pastarasis vis dar yra laivo vadas, nuo kurio negalima 
slėpti tikrosios padėties. 

Išklausęs pranešimą, kapitonas neištarė nė žodžio. Persi- 
braukęs ranka kaktą kaip žmogus, kuris nori nuginti nuo savęs 
įkyrią mintį, jis kuo ramiausiai žengia į savo kajutę nedavęs 
nė vieno nurodymo. 

Robertas Kertisas, leitenantas, Folstenas ir aš visą laiką 
tariamės, ir mane baisiausiai stebina tas mūsų šaltakraujiš- 
kumas, su kuriuo žiūrime į ištikusią visus nelaimę. 

Aptariame visus išsigelbėjimo šansus, o baigdamas 
Robertas Kertisas mums sako: 

— Gaisro užgesinti neįmanoma, karštis laivo priekyje pasi- 
darė nebepakeliamas. Ateis momentas, ir tikriausiai labai grei- 
tai, kai pagaliau ugnis prasiverš į denį. Jeigu bangos leis pa- 
sinaudoti valtimis, tai mes dar iki tol paliksime „Čenslerį“. 
Jeigu pabėgti iš laivo nepavyks, grumsimės su ugnimi iki 
paskutiniųjų. Kas žino, gal bus lengviau užgesinti ugnį, kai ji 
prasiverš į paviršių? Galbūt mes greičiau nugalėsime aiškų 
priešą negu nematomą. 

— Visiškai jums pritariu, - ramiai sako inžinierius. 

— Aširgi, - linkteliu ir aš. - Bet, pone Kertisai, ar nepamir- 
šote, jog triumo gilumoje esama trisdešimt svarų sprogsta- 

mosios medžiagos? 

— Ne, pone Kazalonai, — tai smulkmena, ir aš neimu jos 
galvon! Kuriam galui tuščiai nerimauti? Ar galiu ištraukti iš 
liepsnojančio triumo butelį su sprogalu, be to, nusileidęs ten, 
kur negalima įleisti nė gurkšnio oro? Ne! Apie tai ir galvoti 
neverta. Ar susprogs kalio pikratas anksčiau, negu baigsiu 
šią frazę? Visiškai įmanoma! Ugnis arba pasieks butelį, arba 
nepasieks. Vadinasi, aplinkybė, apie kurią dabar kalbame, man 
neegzistuoja. Išgelbėti mus visus nuo baisios mirties - Dievo 
reikalas, o ne mano. 

Visa tai Robertas Kertisas sako ramiai, rimtai, o mes tylė- 
dami nuleidžiame galvas. Tokioj audringoj jūroj negalima išsi- 
gelbėti valtimis, - vadinasi, ir jas reikia pamiršti. 

„Sprogimas nebūtinas, bet galimas", - sakytų formalistas. 

Šią pastabą kuo šalčiausiai ir pareiškia inžinierius. 

— Noriu jūsų paklausti, pone Folstenai, - sakau jam. —- Ar 
gali užsidegti kalio pikratas, jeigu nebus kaip nors sukrėstas? 

— Be abejonės, - atsako inžinierius. - Įprastomis sąlygomis 
kalio pikratas užsiliepsnoja taip pat kaip ir parakas. Ergo 
(vadinasi, lot. — Vert. )... 

Taip, Folstenas ištarė „ergo“. Atrodo, teisybė, kad jis 
skaito chemijos paskaitas. 

Išeidamas iš kajutkompanijos, Robertas Kertisas paspau- 
džia man ranką. 

— Pone Kazalonai, - sako jis, nesistengdamas slėpti susijau- 
dinimo, - „Čensleris“ - tai laivas, kurį aš be galo myliu... 
Baugu matyti, kaip jį naikina ugnis, ir jaustis bejėgiam, visiškai 
bejėgiam!.. 

— Pone Kertisai, jūsų susijaudinimas... 

— Pone, atleiskite, šią valandėlę praradau savitvardą! Jūs 
vienintelis matėte, kaip man skaudu. Bet daugiau to nebema- 
tysite, —- stengdamasis susitvardyti priduria padėjėjas. 

— Vadinasi, padėtis beviltiška? 

— Beviltiška, - abejingai pakartoja Robertas Kertisas. — 

Mes esame pririšti prie minos, kurios dagtis jau uždegtas! 
Belieka sužinoti, ar ilgai jis degs. 

Tai paskęs Robertas Kertisas nueina. 

Šiaip ar taip, nei jūreiviai, nei keleiviai nežino, kokia 
pavojinga mūsų padėtis. 

Nuo to laiko, kai visi sužinojo apie gaisrą, misteris Kiras 
ėmėsi atrinkinėti vertingiausius daiktus ir, be abejo, pamiršo 
užgesinti ugnį, jis uždėjo jam atsakomybę už visus gaisro 
padarinius, paskui pasišalino į savo kajutę laivo pirmagalyje 
ir daugiau nebeiškišo nė nosies. Misis Kir visą laiką dejuoja; 
nepaisant jos kvaištelėjimo, moteriškė vis dėlto kelia gailestį. 
Mis Herbi mano, jog ji labiau negu bet kada privalo prižiūrėti 
savo ponią, ir rodo stebėtiną pasiaukojimą. Negaliu nesižavėti 
ta jauna mergaite, kuriai pareiga — viskas. 

Kitą dieną, spalio dvidešimt trečiąją, kapitonas Hantlis 
pasikvietė savo padėjėją į kajutę, kur tarp jų įvyko štai toks 
pokalbis, kurį man vėliau perpasakojo Robertas Kertisas. 

— Pone Kertisai, - sako kapitonas, kurio klajojantis 
žvilgsnis rodo aptemusį protą, - juk aš esu jūreivis, ar netiesa? 

— Taip, pone! 

— Tai štai, įsivaizduok, kad užmiršau savo amatą... Ne- 
suprantu, kas man yra... bet pamirštu... nežinau... Argi mes, 
išplaukę iš Čarlstono, nepasukome į žiemryčius? 

— Ne, pone, - atsako Robertas Kertisas, —- mes visą laiką 
plaukėme į pietryčius —- pagal jūsų įsakymą. 

— Juk mes gabename krovinį į Liverpulį? 

— Žinoma. 

— O kaip... kaip vadinasi mūsų laivas, pone Kertisai? 

— „Čensleris“ 

— Ak, taip! „Čensleris“... Kur jis dabar yra? 

— Truputį į pietus nuo Vėžio atogrąžos. 

— Tai štai, pone, aš nebesiimu jo vesti į šiaurę... Ne! 
Negaliu... nenoriu niekur eiti iš kajutės... Man bjauru žiūrėti 

į jūrą... 

— Tikiuosi, pone, kad rūpestinga priežiūra... 
 — Taip... taip! Pamatysime... vėliau. O dabar jums duosiu 
įsakymą, paskutinį, kurį iš manęs gausite. 

— Klausau jūsų. 

— Nuo šios valandėlės, pone, aš - laive niekas, o jūs priimate 
jį ir vadovaujate... Aplinkybės stipresnės už mane, nebegaliu 
daugiau kovoti... Kažkodėl ėmiau prastai suvokti, be to, labai 
bjauriai jaučiuosi, pone Kertisai, - spausdamas galvą abiem 
rankom priduria Sailasas Hantlis. 

Kapitono padėjėjas atidžiai žvelgia į tą, kuris iki šiol 
vadovavo laivui, ir trumpai atsako: 

— Gerai, pone! 

Paskui pakilęs į denį, jis perpasakoja man tą pokalbį. 

— Jeigu tasai Žmogus galutinai ir nepamišo, - sakau, - tai, 
šiaip ar taip, jis nebe viso proto. Gerai, kad kapitonas savano- 
riškai atsisakė vadovauti laivui. 

— Aš jį pakeičiu labai sunkiomis aplinkybėmis, — pareiškia 
Robertas Kertisas. - Na ką gi, vykdysiu savo pareigą. 

Tai pasakęs Robertas Kertisas pasišaukia jūreivį ir įsako 
surasti bocmaną, kuris bemat čia pat ir atsiranda. 

— Bocmane, - sako jam Robertas Kertisas, — išrikiuokite 
įgulą prie grotstiebio. 

Po kelių minučių visi „Čenslerio“ jūreiviai jau stovi nuro- 
dytoje vietoje. 

Robertas Kertisas atsistoja prieš juos. 

— Vyručiai, - sako jis ramiai, - susidarius šiai sunkiai mums 
visiems padėčiai ir dėl priežasčių, apie kurias nenoriu kalbėti, 
Sailasas Hantlis perdavė man kapitono pareigas. Nuo šiandien 
laive komanduosiu aš. 

Šitaip Robertas Kertisas tapo „Čenslerio“ kapitonu; šis 
paskyrimas gali tik pasitarnauti visų labui. Dabar įgulos prie- 
šakyje stovi ryžtingas ir patikimas Žmogus, pasirengęs mus 
visus išgelbėti. Leturneriai, Folstenas ir aš tuoj pat pasvei- 

kiname Robertą Kertisą; prie mūsų prisijungia leitenantas ir 
bocmanas. 

Laivas ir toliau plaukia į pietvakarius, - Robertas Kertisas, 
įsakęs pakelti visas bures, skuba kuo greičiau pasiekti arti- 
miausią Mažųjų Antilų salą. 


Tryliktasis skyrius 
Nuo spalio dvidešimt ketvirtosios iki dvidešimt devintosios 


Visas šias penkias dienas jūra labai nerami. Ir nors „Čens- 
leris" plaukia pavėjui, jį nuolat svaido bangos. Sėdėdami šiame 
karštame branderyje (branderis - sprogmenų laivas; uostui 
užtverti skirtas paskandinti laivas. — Vert.), neturime nė va- 
landėlės ramybės ir pavydžiais žvilgsniais žvalgomės į supantį 
mus vandenį, kuris traukia ir keri. 

— O kodėl mums neprakirsti skylės denyje? — klausiu 
Roberto Kertiso. - Tegu vanduo užlieja triumą. Ar didelė čia 
bėda, kad laivas bus pilnas vandens? Juk užgesinę gaisrą 
galėsime siurbliais išsiurbti tą vandenį! 

— Jau sykį jums sakiau ir dar kartoju, pone Kazalonai, — 
atsako Robertas Kertisas, —- kad vos tik oras prasiskverbs į 
triumą, gaisras bemat išsiplės, o ugnis apims visą laivą nuo 
kilio (kilis - pagrindinis išilginis konstrukcinis laivo korpuso 
elementas. Priekyje prie kilio tvirtinamas forštevenis, gale - 
achterštevenis, o virš kilio montuojami španhautai. — Vert.) 
iki pirmgalio! Mes esame bejėgiai ką nors padaryti! Būna 
aplinkybių, kai reikia turėti drąsos laukti. 

— Ką gi, hermetiškai užkamšyti visus plyšius — tai vienintelė 
priemonė prieš gaisrą. Tą kaip tik ir daro jūreiviai. 

Deja, gaisras vis labiau plečiasi ir, galimas daiktas, greičiau, 
negu manome. Pasidarė taip karšta, kad keleiviai priversti 
ieškoti prieglobsčio ant denio ir dviejose kajutėse laivo prieky- 

je, turinčiose didelius iliuminatorius; tik tenai dar įmanoma 
kvėpuoti. Misis Kir įsitaisė vienoje iš tų kajučių, o kitą Ro- 
bertas Kertisas paskyrė prekeivai Rubiui. Aš keletą sykių 
aplankiau tą nelaimėlį, kuris galutinai prarado protą, todėl jį 
reikia laikyti surištą, kitaip jis suskaldytų į šipulius kajutės 
duris. Keistas dalykas! Kad ir pamišęs, jis nepamiršo gaisro 
ir gailiai dejuoja, tarsi, veikiamas nesuprantamo fiziologinio 
reiškinio, jaustų tikrus nudegimus. 

Ne kartą užėjau ir pas buvusį kapitoną. Jis sėdi visiškai 
ramiai ir protingai samprotauja apie viską, išskyrus plau- 
kiojimą. Netyčia prabilęs apie jūreivystę, Sailasas Hantlis 
praranda nuovoką. Pasisiūliau jį prižiūrėti, tačiau Hantlis 
atsisakė. Iš savo kajutės jis nežengia nė žingsnio. 

Šiandien laivo įgulos patalpos jau pilnos aitrių ir troškių 
dūmų, kurie skverbiasi pro pertvarą. Aišku, kad gaisras artėja 
iš šios pusės, o įsiklausius net galima girdėti duslų ūžesį. Bet 
kad ugnis gerai įsigautų, reikia daug deguonies. Kur ta angelė, 
kurios niekaip nerandame? Baisioji katastrofa artėja! Gali 
būti, kad netrukus - po kelių dienų ar kelių valandų. O jūra, 
mūsų nelaimei, taip banguoja, kad nėra ko ir galvoti apie 
gelbėjimąsi valtimis. 

Įsakius Robertui Kertisui, pertvarą jūreiviai apdengia bre- 
zentu, kurį nuolat laisto vandeniu. Nepaisant to, dūmai kaip 
ir anksčiau veržiasi, maišosi su drėgnu karštu oru ir pripildo 
visą laivo priekinę dalį; čia jau nebeįmanoma kvėpuoti. 

Gerai, kad „Čenslerio“ grotstiebis ir fokstiebis geležiniai. 
Jeigu būtų kitaip, jie užsiliepsnotų, nuvirstų ant denio, mes 
irgi žūtume. 

Robertas Kertisas liepė iškelti visas bures, kurias tik turi- 
me, ir „Čensleris“, genamas stiprėjančio Žiemryčių vėjo, 
greitai lekia pirmyn. 

Štai jau dvi savaites siaučia gaisras, jis vis dar stiprėja, nes 
niekaip negalime jam sutrukdyti. Valdyti laivą darosi vis 
sunkiau. Jutas įrengtas ne virš triumo, todėl ten dar galime 

vaikščioti, užtat ant denio jau nebeįmanoma pastatyti kojos 
— iki pat bako - net apsiavus storapadžiais batais. Vanduo 
nebeatvėsina lentų, kurias iš apačios laižo liepsnos; viduryje 
denio jos jau kuprojasi. Skiriasi špuntai. Lydosi derva, užverda 
apie šakas ir, laivui supantis, tekėdama visaip išrašo denį. 

Ūmai, sunkindamas mūsų padėtį, vėjas stipriai keičia 
kryptį ir pradeda taip pašėlusiai galingai pūsti, jog primena 
tikrą uraganą, kokių pasitaiko šiose vietose. Jis tolina mus 
nuo Antilų salų, kurias labai trokštame pasiekti. Robertas 
Kertisas mėgina priešintis audrai ir pastato „Čenslerį" tiesiai 
prieš vėją, bet vėjo galia tokia stipri, jog pagaliau mums lie- 
ka vienintelė išeitis — trauktis, kad išvengtume klastingų ir 
didžiulių bangų, kurios kelia siaubą, kai ritasi per laivo prie- 
kinę dalį. 

Spalio dvidešimt devintąją audra galutinai įsisiautėja. Ban- 
gos riaumoja ir taško purslais visą laivą. Nuleisti į jūrą valtį 
neįmanoma - ji bemat paskęstų. Vieni gelbstisi sulipę ant juto, 
kiti — ant bako. Žvelgiame vieni į kitus, bijodami išdaužti 
bent Žodį. 

Jau absoliučiai nebegalvojame apie kalio pikrato butelį. 
Visiškai pamiršome tą „smulkmeną“, kaip sakė Robertas 
Kertisas. Beje, nėra ko ir gailėtis, jeigu sprogtų laivas, — 
blogiausiu atveju greičiau ateitų atomazga. Kalbėdamas apie 
tai, noriu kuo tiksliau išreikšti visų mūsų bendrą jausmą. 
Žmogus, kuriam ilgą laiką gresia pavojus, pagaliau ima 
niekinti jį, nes neišvengiamos katastrofos laukimas - baisesnis 
už pačią katastrofą. 

Kapitonas Kertisas laiku įsakė paimti maisto produktus iš 
kambuzo (kambuzas - laivo virtuvė. - Vert.), kur dabar jau 
nebegalima įkelti kojos. Nuo karščio ir taip jau sugedo daug 
produktų, tačiau jūreiviams pavyko išridenti į denį keletą 
statinaičių su džiūvėsiais ir sūdyta jautiena, taip pat statinę 
vandens, nemažą statinaitę viskio. Šalia sudėjo keletą antklo- 
džių, instrumentus, kompasą, atsargines bures, kad, atsiradus 

mažiausiai galimybei, spruktume iš laivo. 

Aštuntą valandą vakaro, nors audra pašėlusiai staugia, 
girdime garsiai traškant ugnį. Denio lentos, spaudžiamos iš 
apačios karšto oro, pakyla, iš po jų veržiasi juodi tumulai 
dūmų - tarsi garas iš po garo katilo dangčio. 

Jūreiviai puola prie Roberto Kertiso ir laukia jo įsakymų. 
Visų galvose vienintelė mintis - kuo greičiau bėgti iš šio 
ugnikalnio, kuris tuoj ims veikti mums po kojomis! 

Robertas Kertisas apmeta žvilgsniu milžiniškas bangas 
svaidantį vandenyną. Prie valties, įtvirtintos denio viduryje, 
jau nebeįmanoma prisiartinti, bet dar galima pasiekti valtį, 
pakabintą ant dešiniojo borto, ir velbotą (velbotas — jūrinė 
irklinė arba burinė valtis su smailiu priekiu ir galu. - Vert.), 
kabantį laivo pirmgalyje. 

Jūreiviai lekia prie valties. 

— Atgal! - šaukia Robertas Kertisas. - Atgal! Kitaip 
prarasime paskutinį šansą išsigelbėti! 

Keletas apdujusių jūreivių priešakyje su Ovenu vis dėlto 
kėsinasi nuleisti valtį. Robertas Kertisas puola ant juto ir, 
sugriebęs kirvį, garsiai perspėja: 

— Perskelsiu galvą pirmajam, kuris palies talę! 

Jūreiviai atsitraukia. Vieni lipa ant vantų. Kiti įsitaiso mar- 
suose (marsas - aikštelė stiebe ties stiebo ir stengos sujungimu. 
— Vert. ). 

Vienuoliktą valandą ryto triume nuaidi garsūs sprogimai. 
Tai sproginėja perdengimai, atverdami kelią įkaitusiam orui 
ir dūmams. Tuoj pat garų debesys išsiveržia iš įgulos patalpų, 
ir ilgas ugnies liežuvis laižo fokstiebį. 

Girdisi riksmai. Misis Kir, palaikoma mis Herbi, skubiai 
palieka savo kajutę, į kurią veržiasi ugnis. Paskui pasirodo 
Sailasas Hantlis pajuodusiu nuo dūmų veidu ir, nusilenkęs 
Robertui Kertisui, ramiai patraukia į laivo pirmgalį, lipa 
virvelinėmis lipynėmis ir įsitaiso marse. 

Išvydęs Sailasą Hantlį, prisimenu kitą Žmogų, uždarytą 

po jutu kajutėje, kurią, galimas daiktas, jau pasiekė ugnis. 

Negalima leisti žūti nelaimingajam Rubiui! Skubu prie 
trapo, bet pamišėlis jau sutraukė savo pančius ir štai išlekia į 
denį liepsnojančiais plaukais ir rusenančiais drabužiais. Nede- 
juodamas ir neaikčiodamas šokčioja sau liepsnojančiomis len- 
tomis, - matyt, nebejaučia nudegimų skausmo. Zengia į juodų 
dūmų debesį, bet neuždūsta. Tarsi Žmogaus pavidalo sala- 
mandra (salamandra - dvasia, gyvenanti ugnyje. - Vert.) eina 
sau per ugnį! 

Girdisi naujas griaudėjimas, - tai valtis išlakstė į šipulius; 
viduriniojo liuko dangtis, suplėšęs brezentą, šauna aukštyn, 
ir ilgai tramdytos ugnies stulpas pakyla iki stiebų vidurio. 

Tą akimirką pamišėlis surinka laukiniu balsu, iš jo burnos 
veržiasi Žodžiai: 

— Kalio pikratas! Kalio pikratas! Mes visi susprogsime... 
susprogsime!.. susprogsime!.. 

Ir anksčiau, negu kas nors spėja jį sugriebti, Rubis puola į 
liepsnojančią triumo gelmę. 

Keturioliktasis skyrius 
Spalio dvidešimt devintosios naktis 


Toji scena sukrečia mus visus: nepaisydami savo beviltiškos 
padėties, mes suvokiame visą jos siaubingumą. 

Rubis žuvo, bet paskutiniai jo žodžiai, galimas daiktas, 
turės pačių liūdniausių padarinių. Jūreiviai girdėjo, kaip jis 
klykė: „Kalio pikratas!" Jie suprato, kad laivas bet kurią aki- 
mirką išlėks į orą, kad jiems gresia ne tik gaisras, bet ir 
siaubingos galios sprogimas. 

Keletas jūreivių, praradę bet kokią savitvardą, nori sprukti 
iš laivo tuoj pat, sprukti bet kokia kaina... 

— Valtį! Valtį! - rėkia jie. 

Tie bepročiai nemato, nenori matyti siaučiančios jūros, 
nesupranta, kad nė viena valtis neįveiks milžiniškų bangų, 
pakylančių į neįsivaizduojamą aukštį. Niekas jau nebegali jų 
sulaikyti, jie jau nebeklauso kapitono. Robertas Kertisas puola 
prie jūreivių, - viskas veltui! Ovenas kursto bičiulius, naitovai 
(naitovai - virvės ir lynai laive. Naituoti - nejudomai pritvirtinti 
lynus.- Vert.) atrišti, vyriškiai permeta valtį per bortą. Kar- 
todama laivo siūbavimą, ji kurį laiką supasi ore, bet užkliūva 
už turėklų. Jūreiviai vargais negalais ją išvaduoja. Valtis jau 
beveik siekia vandenį, kai ūmai milžiniška banga pagriebia 
ją, nuneša į šalį, o paskui su nepaprasta jėga trenkia į „Čens- 
lerio" korpusą. 

Taigi jau dvi valtys sunaikintos; mums liko tik siauras ir 

nedidelis velbotas. 

Apimti siaubo, jūreiviai sustingsta. Girdisi tik vėjo švilpesys 
tarp laivavirvių, ugnies traškesys ir šnypštimas. Gaisras siau- 
tėja laivo gelmėse, ir pajuodusios nuo suodžių garų srovės, 
išvirtusios iš liuko, kyla stulpu į dangų. Nuo laivagalio ne- 
matyti, kas darosi laivo priekyje, nes ugnies uždanga perskiria 
„Čenslerį“ į dvi dalis. 

Keleiviai ir du ar trys įgulos nariai slepiasi juto užpakalinėje 
dalyje. Misis Kir guli be sąmonės ant vištų narvų, o mis Herbi 
sėdi šalia jos. Ponas Letufneris glaudžia prie krūtinės sūnų. 
Nervingas jaudulys purto mane, ir aš nepajėgiu jo nugalėti. 
Inžinierius Folstenas šaltakraujiškai žvilgčioja į laikrodį ir 
užsirašo bloknote laiką. 

Kas vyksta laivo priekyje, kur, man regis, tikriausiai yra 
leitenantas, bocmanas ir likusieji jūreiviai, nematome. Bet 
koks ryšys tarp abiejų laivo dalių nutrauktas, niekas negali 
prasiveržti per ugnies, kylančios iš centrinio liuko, uždangą. 

Prieinu prie Roberto Kertiso. 

— Ar jau nebėra vilties? — klausiu. 

— Yra, - atsako jis. - Dabar, kai liukas atviras, pro jį į 
triumą paleisime vandens sroves, galbūt mums pavyks 
užgesinti gaisrą! 

— Bet kaip panaudoti šlangus ant degančio denio, pone 
Kertisai? Kaip duosite įsakymą Ijsti į liepsnas? 

Robertas Kertisas neatsako. 

— Tai viskas žuvo? — vėl klausiu. 

— Ne! Ne! - pykteli Robertas Kertisas. - Aš neprarasiu 
vilties tol, kol iš „Censlerio" liks bent viena lenta. 

O gaisras vis stiprėja ir stiprėja. Jūros vanduo įgauna 
melsvą atspalvį. Virš mūsų galvų lekia rausvi debesys. Ilgi 
ugnies liežuviai pradeda lįsti iš liukų, ir mums tenka gelbėtis 
ropščiantis ant bortų. Misis Kir paguldoma į pakabintą 
velbotą, mis Herbi vėl įsitaiso šalia jos. 

Kokia siaubinga naktis! Kieno plunksna sugebės aprašyti 

visą šią baisybę! 

Ne juokais įsisiautėjęs uraganas tarsi milžiniškomis dump- 
lėmis vis pučia liepsnojantį laužą, ir „Čensleris“ lekia miglose 
nelyg koks gigantiškas branderis. Nebėra kitos alternatyvos: 
arba šokti į jūrą, arba žūti liepsnose! 

Beje, nejaugi kalio pikratas nesprogs? Neatsivers po mūsų 
kojomis ugnies bedugnė? Rubis melavo! Triume nėra sprogs- 
tamosios medžiagos! 

Pusę dvyliktos, kai jūra pasiunta ne juokais, pro bangų 
riaumojimą girdisi būdingas traškesys, kurio baisiausiai 
baiminasi jūreiviai; laivo priekyje nuaidi riksmas: 

— Gožos, gožos (gožos - lūžtančios, putojančios bangos. — 
Vert.) prie dešiniojo borto! 

Robertas Kertisas užšoka ant borto, greitu žvilgsniu ap- 
meta bangų baltas keteras ir, atsigręžęs į vairininką, įsakmiai 
sušunka: 

— Kairiuoju bortu! 

Pernelyg vėlu... siaubinga banga pasigriebia „ČCenslerį", ir 
visi pajuntame duslų smūgį. Laivas trenkiasi užpakaline 
dalimi, kilis atsiremia į kažką kietą, o išlūžęs iš pagrindo 
bizanstiebis (bizanstiebis - paskutinis (galinis) stiebas trijų ir 
daugiau stiebų burlaivyje. — Vert.) krenta į jūrą. „Čensleris“ 
nebejuda. 

Penkioliktasis skyrius 
Spalio dvidešimt devintosios nakties tęsinys 


Dar ne vidurnaktis. Mėnulio nėra, aplinkui — tikras pra- 
garas. Mes nežinome, kur mūsų laivas užšoko ant rifo. Galbūt 
genamas audros jis pasiekė Amerikos krantą, tad prašvitus 
pamatysime žemę? 

Sakiau, kad, atsitrenkęs keletą sykių laivagaliu, „Čens- 
leris" sustojo vietoje. Greitai pirmgalyje pasigirsta grandinių 
dardesys, ir Robertas Kertisas supranta, kad nuleidžiamas 
inkaras. 

— Puiku! - sako jis. - Leitenantas su bocmanu nuleido 
abu inkarus. Reikia tikėtis, laivas jau nebenuplauks. 

Matau, kad Robertas Kertisas eina prie ribos, kurios per- 
žengti neleidžia ugnis. Tada prasibrauna iki dešiniojo borto 
tos vietos, kur jau šeimininkauja bangos, ir keletą minučių 
ten stovi, nepaisydamas uraganiško vėjo. Įsiklauso. Galima 
pamanyti, kad tarp riaumojančių bangų jis girdi kažkokį 
ypatingą garsą. 

Pagaliau Robertas Kertisas grįžta ant juto. 

— Vanduo liejasi į triumą, — sako jis. - Tepadeda mums 
dangus! Galbūt vanduo nugalės ugnį! 

— Na, o paskui? - klausiu jo. 

— „Paskui“ - tai ateitis, pone Kazalonai, o ji Dievo rankose! 
Galvokime tik apie dabartį! - atlenkia Robertas Kertisas. 

Pirmiausia, ką reikia padaryti, tai išbandyti siurblius, bet 

jų neįmanoma pasiekti per ugnį. Bet galbūt laivas pramuštas, 
ir dabar vanduo lieja ugnį?.. Man atrodo, gaisras silpnėja. 
Girdėti tik kurtus šnypštimas, bylojantis apie dviejų stichijų 
grumtynes. Be abejonės, triumas jau semiamas vandens ir 
apatinis medvilnės klodas, matyt, užgesintas. Na ką gi! Tegu 
tik vanduo užgesina gaisrą, 0 mes jau susidorosime su 
vandeniu. Reikia tikėtis, vanduo ne toks baisus kaip ugnis! 
Vanduo - tai jūreivio stichija, jis įpratęs nugalėti šį skystymėlį! 

Iki ryto dar trys valandos, naktis slenka pašėlusiai lėtai, 
mes laukiame aušros ir kamuojamės negalėdami nieko daryti. 
Kur esame? Neaišku. Nekelia abejonių tik vienas dalykas: 
audra palengva rimsta, bangų puolimas silpnėja. Matyt, 
„Čensleris" užšoko ant povandeninės uolos praėjus valandai 
po to, kai vanduo buvo aukščiausiai pakilęs, bet tą dabar 
sunku tiksliai nustatyti be preliminarių skaičiavimų ir apžiū- 
ros. Jeigu taip, tai galime viltis, kad užgesinę gaisrą mes be 
vargo nušliaušime nuo rifo, kai vėl atplūs potvynis. 

Apie pusę penkių ryto ugnies uždanga, atskyrusi laivo 
pirmgalį nuo užpakalinės dalies, po truputį sklaidosi, ir mes 
pagaliau išvystame anapus tamsią žmonių grupę. Tai įgula, 
pasislėpusi ant bako. Netrukus užmezgame ryšį tarp abiejų 
laivo dalių, ir leitenantas su bocmanu turėklais perlipa ant 
juto, nes ant denio neįmanoma net kojos pastatyti. 

Kapitonas Kertisas, leitenantas ir bocmanas man daly- 
vaujant tariasi ir padaro išvadą, kad iki ryto neverta ko nors 
griebtis. Jeigu Žemė netoli ir bangavimas truputį aprims, 
pasieksime krantą su velbotu arba plaustu. Jeigu Žemės 
nematyti ir „Čensleris“ patyrė avariją toli nuo kranto, reikia 
kaip nors nuplaukti nuo rifo, skubiai pataisyti laivą ir nusigauti 
iki artimiausiojo uosto. 

— Sunku spėti, kur mes esame, - sako Robertas Kertisas, 
kurio nuomonę palaiko leitenantas ir bocmanas, — matyt, 
žiemvakarių vėjas nunešė „Čenslerį" gana toli į pietus. Jau 
senokai nebenustatinėjau saulės aukščio, bet kiek suvokiu, 

šioje Atlanto dalyje nėra jokių rifų. Galimas daiktas, mes 
sudužome kur nors prie Pietų Amerikos krantų. 

— Bet mums kol kas tebegresia sprogimas, - pareiškiu. — 
Ar ne geriau palikti „Čenslerį“ ir pasislėpti... 

— Ant šio rifo? — paprieštarauja Robertas Kertisas. - Bet 
ką apie jį žinome? Ar tik jo neužlieja vanduo potvynio metu? 
Argi galime tokioje tamsoje jį apžiūrėti? Palaukime iki ryto, 
tada ir pasidarys aišku. 

Nedelsdamas perduodu Roberto Kertiso žodžius visiems 
keleiviams. Žodžiai, deja, nėra labai jau padrąsinantys, tačiau 
niekas nenori galvoti apie naujus laivui gresiančius pavojus 
tuo atveju, jeigu jis, mūsų nelaimei, užlėkė ant nematomo 
rifo, esančio už keleto šimtų mylių nuo kranto. Galvojame 
tik apie tai, jog vanduo dabar triūsia mūsų labui ir sėkmingai 
grumiasi su gaisru, šalindamas galimo sprogimo grėsmę. 

Iš tikrųjų iš liuko vietoj ryškios liepsnos ėmė kilti tiršti 
juodi dūmai. Keletas liežuvių dar kyščioja tarp tamsių tumulų, 
bet tuoj pat gęsta. Ugnies traškėjimą keičia vandens garų, 
besiveržiančių iš triumo gelmių, švilpesys. Be abejonės, 
vandenynas daro tai, ko nepajėgė padaryti visi mūsų šlangai 
ir kibirai; po teisybei, kad būtų užgesintas gaisras, kilęs tarp 
tūkstančio septynių šimtų ryšulių medvilnės, reikėjo — nei 
daugiau, nei mažiau - potvynio! 

Šešioliktasis skyrius 
Spalio trisdešimtoji 


Rytmetis jau brėkšta, bet rūkas neleidžia toli įžiūrėti. Že- 
mės nematyti, ir vis dėlto mes nekantriai stebeilijamės į vaka- 
rinę ir pietinę vandenyno pusę. 

Vanduo bemaž visai nuslūgo. „Čensleris“, kuris pilnutinai 
pakrautas nugrimzta į vandenį apie penkiolika pėdų, dabar 
rodo ne gilesnę kaip šešių pėdų gramzdą. Vandenyno pavir- 
šiuje tai vienur, tai kitur kyšo povandeninių uolų, tikriausiai 
bazaltinių, viršūnės, jeigu spręstume iš jų atspalvio. Kaip 
„Čensleris* pateko tarp šių rifų? Matyt, buvo pagautas mil- 
žiniškos bangos, ką, beje, aš jutau keletą akimirkų prieš ava- 
riją. Studijuoju uolų, supančių laivą, išsidėstymą ir negaliu 
įsivaizduoti, kaip mums pavyks iš čia išsikapstyti. „Čensleris" 
turi didelį priekinį diferentą (diferentas - laivo išilginis pa- 
svirimas, nustatomas pagal laivo priekio ir galo grimzlių skir- 
tumą. - Vert.), kas labai trukdo vaikščioti po denį; be to, nuo 
to laiko, kai vanduo srūva į triumą, denis ėmė svirti į kairę 
pusę. Robertas Kertisas net baiminasi, kad atoslūgio metu 
laivas neapsiverstų, tačiau denis daugiau nebesvyra, taigi šiuo 
atžvilgiu nebėra ko gąsčiotis. 

Šeštą valandą ryto jaučiame stiprius smūgius. Tai bangų 
nuneštasis bizanstiebis vėl atplaukė ir daužo „Čenslerio“ šoną. 
Tuo pat metu pasigirsta riksmai, ir aš išskiriu keletą kartų 
pakartotą Roberto Kertiso pavardę. 

Pažvelgę į tą pusę, iš kur sklinda riksmai, neryškioje 
priešaušrio šviesoje matome žmogų, įsitvėrusį į kriuismarsą 
(kriuismarsas - marsas ant bizanstiebio. - Vert.). Tai per 
stebuklą išvengęs mirties Sailasas Hantlis, kurį buvo nusi- 
tempęs į vandenį nuvirtęs stiebas. 

Nepaisydamas pavojaus, Robertas Kertisas puola padėti 
savo buvusiam kapitonui ir ištraukia jį iš vandens. Sailasas 
Hantlis, netaręs nė žodžio, atsisėda pačiame tolimiausiame 
juto kampe. Tai jau nebe žmogus, o kažkoks bevalis šešėlis; 
niekas į jį nebekreipia dėmesio. 

Pagaliau pavyksta pritraukti prie „Čenslerio“ bizanstiebį 
ir stipriai pririšti iš pavėjinės pusės, kad jis daugiau nebegrasin- 
tų pramušti laivo korpusą; be to, toji nuolauža, galimas 
daiktas, dar mums pravers. 

Dabar, kai jau ganėtinai prašvito, rūkas palengva sklaidosi. 
Jau matyti jūroje daugiau kaip per tris mylias aplinkui, bet 
niekur neišvystame nieko panašaus į krantą. Mylios ilgumo 
rifų virtinė tęsiasi iš pietvakarių į žiemryčius. Šiaurėje, ne 
toliau kaip už dviejų šimtų sieksnių nuo „Čenslerio?, iš 
vandens kyšo netaisyklingos formos salelė. Tai ne kas kita, o 
tik keista penkiasdešimties pėdų aukščio uolų krūsnis; jūra, 
matyt, jos neužlieja ir stipriausio potvynio metu. Esant bū- 
tinam reikalui, galime nusigauti iki tos salelės atoslūgio metu 
atsirandančia siaura sekluma. 

Toliau jūra vėl tamsėja. Ten didelis gylis, ten baigiasi rifų 
grandinė. 

Didžiulis nusivylimas apima visus. Iš tikrųjų galime ne- 
abejoti, kad už tų putotų bangų nėra jokios Žemės. 

Jau septinta valanda; visiškai išaušo, dingo rūkas. Aiškiai 
matoma horizonto linija, bet vandenynas tuščias — aplinkui 
tik vanduo ir dangus. 

Robertas Kertisas tylėdamas įtemptai apžvelgia vandeny- 
ną; jo Žvilgsnis ilgam užkliūna vakarų horizonte. Mudu su 
ponu Leturneriu stovime šalia, gaudome menkiausią kapitono 

judesį ir aiškiai skaitome mintis, kurios sūkuriuoja jo galvoje. 
Jo nuostaba beribė. Juk jis manė, kad laivas kažkur netoli 
nuo žemės, nes nuo to momento, kai prie Bermudų salų 
pakeitėme kursą, visą laiką plaukėme į pietus. Ar šiaip žiūrėk, 
ar taip, bet žemės nematyti. 

Robertas Kertisas palieka jutą, bortu nusigauna iki 
grotvanto (grotvantas - virvė, laikanti grotą. Grotas - tai apati- 
nė ir didžiausia grotstiebio burė, išskleista po grotrėja. - Vert.), 
pakyla lipyne ir vikriai pasiekia bramstengą. Iš ten jis keletą 
minučių atidžiai žvalgosi po bekraštę vandenų platybę, paskui, 
nusitvėręs už vieno bakštago (bakštagas - bušprito stačiojo 
takelažo dviguba laivavirvė (porinė). — Vert.), nušoka žemyn 
ir sugrįžta prie mūsų. 

Mes žvelgiame į jį gailiomis akimis. 

— Žemės nematyti! - šaltai atsako į mūsų nebylų klausimą. 

Prieina misteris Kiras ir suirzęs klausia: 

— Kur mes dabar esame, pone? 

— Nežinau, - atkerta Robertas Kertisas. 

— Jūs privalote žinoti, - kvailai pareiškia naftos prekeiva. 

— Galbūt. Bet visgi nežinau! 

— Taigi turėkite galvoje, pone, - tęsia misteris Kiras, - kad 
aš nesu pasiryžęs amžinai kiurksoti jūsų laive ir reikalauju, 
kad tęstumėte kelionę! 

Robertas Kertisas tik gūžteli pečiais. 

Paskui, atsigręžęs į mane ir Leturnerį, sako: 

— Jeigu pasirodys saulė, nustatysiu jos aukštį, tuomet 
sužinosime, į kurią Atlanto vandenyno vietą mus atvarė audra. 

Ir Robertas Kertisas ramiai įsako išduoti maisto atsargas 
keleiviams ir įgulai, ko tikrai labai pasigendame, nes esame 
nežmoniškai išvargę ir alkani. Kramtome džiūvėsius su 
konservuota mėsa. Paskui kapitonas, negaišuodamas nė 
valandėlės, pradeda svarstyti, kaip nustumti laivą nuo rifo. 

Gaisras gerokai susilpnėja, ugnis jau nebekyščioja pro 
liukus. Dūmai irgi nebe tokie tiršti, nors vis dar juodi lyg 

suodžiai. Matyt, „Čenslerio" triume daug vandens, bet ne- 
galime tuo įsitikinti, nes pastatyti koją ant denio kaip ir anks- 
čiau dar neįmanoma. 

Robertas Kertisas įsako aplieti rusenančias lentas, ir jau 
po dviejų valandų jūreiviai gali vaikščioti po denį. 

Pirmiausia matuojame, kiek vandens triume. Šį darbą dirba 
bocmanas. Pasirodo, jo pribėgo per penkias pėdas nuo dugno, 
bet kapitonas neįsako griebtis siurblių, nes nori, kad vanduo 
baigtų savo misiją. Pirmiau reikia užgesinti gaisrą, o paskui 
išsiurbti vandenį. 

Bet ar ne geriausia nedelsiant sprukti iš laivo ir ieškoti 
prieglobsčio uolų salelėje? Tačiau kapitonas nesutinka; beje, 
leitenantas ir bocmanas jam pritaria. Jie sako teisybę, - mat 
jeigu vėl pradėtų siausti milžiniškos bangos, negalėtume 
pasislėpti salelėje net ant aukščiausių uolų, nes vanduo vis 
tiek nuplautų. Kai dėl sprogimo, tai jo pavojus irgi gerokai 
sumažėjo. Be abejonės, vanduo užtvindė tą dalį triumo, kur 
sukrautos Rubio prekės, vadinasi, ir kalio pikrato butelis. 
Taigi nutarta, kad niekas nepaliks „Čenslerio“. Tuoj pat ant 
juto įrengiame kažką panašaus į stovyklą; keletą išlikusių nuo 
gaisro čiužinių atiduodame dviems moterims. Jūreiviai, ku- 
riems pavyko išgelbėti savo kuprines, tempia jas ant bako. 
Čia jie ir įsitaiso, nes jų patalpa jau nebetinkama gyventi. 

Kokia laimė, kad ugnis ne per labiausiai nuniokojo kam- 
buzą - didžioji produktų dalis, taip pat vandens statinės liko 
sveikos! Atsarginių burių sandėlis, įrengtas pirmgalyje, irgi 
ugnies nepaliestas. 

Pagaliau sunkūs išmėginimai berods baigiasi! Norime tuo 
tikėti, juolab kad nuo ryto vėjas gerokai nusilpo ir jūra pasidarė 
truputį ramesnė. Tai tikrai puiku, nes bangos galėtų „Censlerį“" 
sudaužyti į šipulius, jeigu imtų trankyti į bazalto uolas. 

Mudu su Leturneriu ilgai kalbėjomės apie karininkus ir 
jūreivius, apie jų elgesį pavojaus akivaizdoje. Visi jie pasirodė 
esą ryžtingi ir drąsūs. Ypač pasižymėjo leitenantas Volteris, 

bocmanas ir dailidė Daulasas. Taip, „Čensleryje“ susirinko 
šaunūs vyrukai ir puikūs jūreiviai, kuriais galima pasikliauti. 
O apie Robertą Kertisą nėra ko ir kalbėti. Šiandien, kaip ir 
visada, jis kupinas energijos, visur suspėja, niekas jo ne- 
užklumpa nepasirengusio. Kapitonas įkvepia jūreivius ir Žo- 
džiu, ir veiksmu, jis — visos įgulos, kuri jam besąlygiškai pa- 
klūsta, siela. 

Beje, septintą valandą ryto vanduo ėmė kilti. Dabar jau 
vienuolikta valanda, ir visos uolų keteros jau pranyko bangose. 
Kaip ir reikėjo laukti, kartu su potvyniu ėmė kilti vandens 
lygis ir „Čenslerio'' triume. Netrukus lotas (lofas - prietaisas 
gyliui matuoti iš laivo. Tai plonas, bet stiprus lynas, kurio gale 
pritvirtintas švininis ar ketinis svambalas. - Vert.) parodo 
devynias pėdas, vadinasi, užlietos naujos medvilnės ryšulių 
eilės, su kuo mus verta tik pasveikinti. 

Nuo to laiko, kai prasidėjo potvynis, didžioji dalis uolų, 
supančių „Čenslerį“, dingo po vandeniu. Matome tik kontūrus 
mažo apvalaus baseino, kurio diametras - du šimtai penkias- 
dešimt ar trys šimtai pėdų; jo šiauriniame kampe stūkso 
„Čensleris". Jūra čia ganėtinai rami, bangos taikiai 
pliuškenasi į laivą. Tai didelė laimė, nes mūsų laivas stūkso 
įstrigęs, — kitaip didelės bangos daužytųsi į jį kaip į uolą. 

Pagaliau pusę dvyliktos labai laiku pasirodo saulė, kuri 
dešimtį valandų slėpėsi už debesų. Kapitonas dar anksti rytą 
spėjo apskaičiuoti valandinį kampą ir dabar rengiasi nustatyti 
meridiano aukštį, kad vidurdienį padarytų tikslią observaciją 
(observacija - laivo geografinių koordinačių nustatymas pagal 
pakrantės objektus arba dangaus šviesulius. - Vert. ). 

Paskui jis eina į savo kajutę, apskaičiuoja laivo koordinates 
ir, sugrįžęs ant juto, mums sako: 

— Mes esame aštuoniolika laipsnių penkios minutės šiaurės 
platumos ir keturiasdešimt penki laipsniai penkiasdešimt trys 
minutės vakarų ilgumos. 

Kapitonas čia pat paaiškina laivo padėtį tiems, kurie 

menkai išmano apie ilgumas ir platumas. Robertas Kertisas 
teisingai daro, kad nenori nieko slėpti. Jis už tai, kad kiek- 
vienas iš mūsų žinotų tikrąją padėtį. 

„Čensleris“ patyrė avariją 18*5' šiaurės platumos ir 45*53' 
vakarų ilgumos — užšokęs ant rifo, nepažymėto žemėlapyje. 
Nesuprantama, kaip iki šiol jūrininkai nežinojo apie rifus šio- 
je Atlanto vandenyno dalyje? Matyt, mūsų salelė pasirodė 
palyginti neseniai. Ar tik ji ne vulkaninės kilmės? Nežinau, 
kaip kitaip paaiškinti jos atsiradimą. 

Kad ir kaip ten būtų, bet salelė stūkso, šiaip ar taip, apie 
aštuonis šimtus mylių nuo Gvianos, tai yra nuo artimiausios 
mums žemės, —- štai ką absoliučiai tiksliai rodo Roberto 
Kertiso apskaičiuotos koordinatės. 

Taigi „Čensleris“ nukrypo į pietus beveik iki aštuoniolik- 
tosios paralelės — iš pradžių dėl Sailaso Hantlio kvailo už- 
sispyrimo, o vėliau dėl štorminio žiemvakarių vėjo, nuo kurio 
turėjo gelbėtis paklusdamas jo valiai. Vadinasi, laivas turi dar 
nuplaukti daugiau kaip aštuonis šimtus mylių, kol pasieks 
artimiausią krantą. 

Padėtis tikrai rimta, bet visa tai, ką neslėpdamas pasakė 
kapitonas, ne itin mus nuvylė, bent jau šią valandėlę. Kokie 
pavojai gali dabar mus išgąsdinti, kai tik ką išvengėme gaisro 
ir sprogimo grėsmės? Visiškai pamirštame, kad „Čenslerio“ 
triumą užliejo vanduo, kad žemė toli, kad vėl į jūrą išplaukęs 
laivas gali pakeliui nuskęsti... Mus vis dar veikia išgyventi 
baisumai, todėl truputį nusiraminę esame linkę tikėti sėkminga 
pabaiga. 

Ko dabar imsis Robertas Kertisas? Matyt, to, ką diktuoja 
sveika nuovoka: reikia galutinai užgesinti gaisrą, išmesti į jūrą 
visą ar bent dalį krovinio, nepamiršti butelio su kalio pikratu, 
užtaisyti skylę ir pasinaudoti potvyniu, kad kuo greičiau 
paliktume šį rifą. 

Septynioliktasis skyrius 
Spalio trisdešimtoji. Tęsinys 


Kalbėjausi su ponu Leturneriu apie mūsų padėtį. Mano 
nuomone, jeigu viskas susiklos gerai, mes nebeilgai gaišuosime 
ant rifo, bet Leturneris, matyt, nepritarė mano optimizmui. 

— O aš, atvirkščiai, labai baiminuosi, — atsakė, —- kad, 
neduok Dieve, mums gali tekti ilgam pasėdėti ant šių uolų! 

— Bet kodėl? Išmesti už borto keletą šimtų medvilnės ry- 
šulių ne taip jau sunku ir ilgai trunka, - galime susidoroti per 
kokias dvi ar tris dienas. 

— Savaime aišku, pone Kazalonai, išmesti ryšuliams daug 
proto nereikia. Bet juk kol kas įeiti į „Čenslerio“ triumą ne- 
galime, ten nėra kuo kvėpuoti, rasi tik po kelių dienų ten 
įkišime nosį, nes viduje dar gruzda krovinys. Ir apskritai ar 
pajėgsime toliau plaukti, net kai užgesinsime gaisrą? Ne! 
Reikia dar užtaisyti skylę, matyt, gana didelę, ir užtaisyti itin 
kruopščiai, kad nenuskęstume po to, kai vos negavome galo 
ugnyje! Ne, pone Kazalonai, aš negyvenu iliuzijomis ir lai- 
kyčiau didžiausia laime, jeigu mums pasisektų palikti šį rifą 
bent jau po trijų savaičių. Ir duok Dieve, kad audra vėl nejsi- 
siautėtų anksčiau, negu mes išplauksime į jūrą. Kitaip „Čens- 
leris" suduš kaip kevalas į šį rifą, tapsiantį mūsų kapais! 

Iš tikrųjų tai didžiausias pavojus, kuris nūnai mums gresia. 
Gaisrą vis tiek užgesinsime, skylę, reikia tikėtis, užtaisysime, 
bet svarbiausia — priklausome nuo vėjo malonės. Tegu net 

užsikorę ant uolų ir sugebėsim išsisukti nuo audros, bet kas 
laukia keleivių ir įgulos, jeigu laivas trinktelės į šias uolas? 

— Ar pasitikite Robertu Kertisu, pone Leturneri? - klausiu. 

— Be abejonės. Ir laikau Dievo malone, kad ankstesnysis 
kapitonas perdavė jam laivą. Esu tikras, kad Robertas Kertisas 
padarys absoliučiai viską, jog rastų išeitį iš sunkios mūsų 
padėties. 

Kai klausiu kapitoną, ar ilgai dar čia kūpsos „Čensleris“, 
jis visada pareiškia, kad kol kas negali nieko pasakyti, viskas 
priklauso nuo aplinkybių, bet jis tikisi, jog oras nesuges. Ir iš 
tikrųjų barometras nuolat kyla ir rodo, kad atmosferoje viskas 
ramu. O tai tikras ženklas, jog bus ilga giedra ir kad galėsime 
ramiai ir nuosekliai dirbti savo darbus. 

Dar yra laiko, todėl visi energingai imamės darbo. 

Robertas Kertisas pirmiausia nori galutinai užgesinti ugnį, 
kuri vis dar rusena, nors beveik visą triumą užliejo vanduo. 

Apie krovinio išgelbėjimą nėra ko ir kalbėti. Todėl lieka 
tik viena išeitis: užlieti ugnį vandeniu. Taigi vėl imamės šlangų. 

Jūreiviai be pašalinės paramos dar susitvarko su savo 
darbu. Keleiviai kol kas stoviniuoja be darbo, nors visi esame 
pasirengę siūlyti savo paslaugas; be abejo, jomis bus pasi- 
naudota, kai imsimės iškrauti laivą. Laukdami tos valandėlės, 
mudu su Leturneriu šnekučiuojamės, skaitome, o aš, be viso 
to, keletą valandų skiriu dienoraščiui. Inžinierius Folstenas, 
nemėgstantis bendrauti žmogus, arba kažką sau skaičiuoja, 
arba braižo įvairiausius mašinų brėžinius. Duok Dieve, kad 
jis išrastų kokį nors galingą mechanizmą, kuris galėtų padėti 
nukelti „Censlerį" nuo rifų! Kai dėl sutuoktinių Kirų, tai juodu 
laikosi nuošalyje, neįkyri mums begaliniais priekaištais; 
nelaimei, mis Herbi priversta būti su jais, todėl retai matome 
jaunąją merginą, o dažnai ji ir visai kažkur prapuola. Sailasas 
Hantlis niekur nesikiša, nenurodinėja. Kaip jūrininkas jis jau 
baigtas, o kaip Žmogus - ne gyvena, o egzistuoja. Bufetininkas 
Hobartas vykdo savo priedermes taip, tarsi laive nieko 

neatsitiko ir jis plaukia įprastu kursu. 

Hobartas - iki šleikštulio pataikūniškas žmogėnas. Labai 
uždaras, nuolat pjaunasi su virėju Džinkstropu — šiurkščiu, 
bjauriu ir įžūliu negru, kuris pernelyg daug laiko praleidžia 
su jūreiviais. 

Taigi pramogų laive labai maža. Laimei, man šovė į galvą 
mintis ištyrinėti nežinomąjį rifą, ant kurio užšoko „Čensleris". 
Tyrimas nežadėjo būti nei ilgas, nei įdomus, bet tai vienintelė 
galimybė bent kelioms valandoms palikti laivą ir apžiūrėti 
salelę, kurios kilmė, be abejo, itin žadinanti vaizduotę. 

Be to, labai svarbu sudaryti niekur žemėlapiuose nepažy- 
mėto rifo planą. Manau, jog aš su Leturneriais laisvai susido- 
rosime su šiuo hidrogeografijos uždaviniu, palikdami Rober- 
tui Kertisui jį papildyti tiksliomis salos koordinatėmis. 

Mano pasiūlymą palaiko Leturneriai. Kapitonas mums 
duoda velbotą, ir, pasiėmę svarstį bei lotą, spalio trisdešimt 
pirmosios rytą, lydimi tik vieno irkluojančiojo jūreivio, 
paliekame „Čenslerį“. 

Aštuonioliktasis skyrius 


Nuo spalio trisdešimt pirmosios iki lapkričio penktosios 

Pirmiausia apėjome aplink salelę, kurios ilgis - apie ketvirtį 
mylios. 

Ši menka „kelionė aplink pasaulį" greitai baigiasi, paskui 
su lotu nustatome, kad salelės krantai beveik stačiai nunyra į 
vandenį. Gylis čia tikrai didelis, taigi nėra abejonių, jog salelė 
— netikėto jūros dugno iškilimo rezultatas. 

Žodžiu, be jokių abejonių salelės kilmė - vulkaninė. Kur 
tik nepažvelgsi, visur kyšo bazaltinės nuolaužos, tarsi Žmogaus 
rankų rūpestingai sudėtos ir savo taisyklinga forma prime- 
nančios gigantiškus kristalus. 

Jūra aplinkui tiesiog stebėtinai skaidri, todėl nesunku 
atskirti šio įdomaus antvandeninio statinio, irgi susidarančio 
iš suaugusių tarpusavyje bazaltinių prizmių, pagrindą. 

— Na ir keista salelė! - šūkauja ponas Leturneris. — Ir 
berods visai neseniai iškilusi iš vandens! 

— Teisybę sakai, tėve, - pritaria Andrė. - Tik pridursiu, 
kad ši uola susiformavo taip pat, kaip ir Džulijo salelė prie 
Sicilijos krantų ar grupė Santorino salelių Egėjo jūroje. Gamta 
tarsi tyčia sukūrė ją dėl to, kad laikinai taptų „Čensleriui" 
prieglobsčiu. 

— Matyt, čia neseniai iškilo jūros dugnas, - įsiterpiu į jų 
kalbą, - nes šis rifas nepažymėtas net naujausiuose Žemė- 
lapiuose. Jūrininkai negalėjo jos nepamatyti, nes daugelis laivų 

kaip tik ir plaukia šia Atlanto vandenyno dalimi. Imkime ir 
atidžiai ištirkime salelę, o paskui pranešime visiems jūrų 
keliautojams. 

— O ar neišnyks ji taip pat netikėtai, kaip ir atsirado? — 
klausia Andrė Leturneris. - Juk žinote, pone Kazalonai, kad 
vulkaninės kilmės salos tikrai neilgaamžės. Vos tik mūsų sala 
bus pažymėta žemėlapiuose, kai jos, galimas daiktas, neliks 
nė pėdsako. 

— Nesvarbu, sūneli, - prieštarauja ponas Leturneris, — 
geriau nurodyti Žmonėms nesantį pavojų, negu pamiršti visai 
realią grėsmę. Sakau tau, jūreiviai negalės skųstis, jeigu 
neberas rifo ten, kur jį pažymėsime! 

— Sutinku su tavimi, tėve, - atsako Andrė, - juk gali būti, 
kad salelė egzistuos tiek pat laiko, kiek ir žemynai. Bet jeigu 
jai lemta išnykti, tegu tai įvyksta po kelių dienų. Kapitonas 
Kertisas kaip tik spės sutaisyti visus gedimus, be to, jam 
nebereikės nukelti nuo rifo laivo. 

— Teisingai, Andrė, - juokais sušunku, — matau, kad ren- 
giatės savavališkai tvarkyti gamtą! Norite, kad gamta pagal 
jūsų norus iškeltų ir sunaikintų salas, taip sakant, jūsų pato- 
gumui! Sukūrusi rifą, kad padėtų užgesinti gaisrą g 
leryje", jums mostelėjus lazdele, ji vėl turi nuskandinti jį ir 
šitaip išlaisvinti mūsų laivą. 

— Nieko tokio nenoriu, pone Kazalonai, - atsako šypso- 
damasis jaunuolis, — išskyrus vieną dalyką - padėkoti Dievui 
už tikrai neabejotiną pagalbą. Jei jam patiko nusviesti mūsų 
laivą ant šios povandeninės uolos, tai ir nuleis „Čenslerį“ į 
vandenį, kai ateis laikas. 

— O mes savo ruožtu dėsime visas pastangas, kad padėtume 
patys sau, ar ne taip, bičiuliai? 

— Taip, pone Kazalonai, - rimtai atsako ponas Leturneris, 
— juk Žmonės privalo patys sau padėti. Tačiau Andrė sako 
tiesą, pasitikėdamas Dievu. Žinoma, leisdamasis į ilgą kelionę 
jūra, Žmogus parodo visas tas savybes, kuriomis jį apdovanoja 

gamta. Bet viduryje bekraščio vandenyno, tarp siaučiančių 
stichijų jis jaučia, koks trapus yra jo laiviūkštis, koks jis pats 
silpnas ir bejėgis! Todėl manau, kad jūreivis turi turėti tokį 
devizą: „Pasitikėk savimi, tikėk Dievu!" 

— Visiškai pritariu jūsų nuomonei, pone, - sakau, - mano 
galva, mažai yra jūreivių, kuriems neegzistuoja Dievas! 

itaip šnekučiuodamiesi mes kruopščiai tyrinėjame salelės 
pagrindą ir vis tvirčiau įsitikiname, kad ji atsirado tikrai 
neseniai. Iš tikrųjų ant bazalto uolų nematyti nė vienos 
kriauklelės, nė vieno dumblių plotelio. Natūralios istorijos 
mėgėjas negaištų laiko tyrinėdamas šią akmenų krūsnį, kur 
nėra nei augalų, nei gyvūnų, kur nerasi nei moliuskų, nei 
dumblių. Vėjas dar neatnešė čia nė vienos sėklelės, jūrų 
paukščiai irgi niekada čia neatskrido. Vien tik geologas galėtų 
sau rasti įdomią tyrinėjimo medžiagą, nuoširdžiai apžiūrinė- 
damas šias bazalto nuolaužas, išsaugojusias dar savo vulka- 
ninės kilmės pėdsakus. 

Mūsų velbotas apsukęs aplinkui kaip tik grįžta prie pietinio 
salelės kyšulio, kur patyrė avariją „Čensleris“. Pasiūlau savo 
palydovams išlipti į krantą, ir jie su malonumu sutinka. 

— Jeigu salelei lemta išnykti, - juokaudamas sako Andrė, 
— tegu bent kartą ant jos atsistoja žmogaus koja! 

Valtis priplaukia prie kranto, ir mes išlipame. Andrė 
aplenkia mus: šioje vietoje uola gana nuožulni, ir jaunuolis 
gali eiti be pašalinės pagalbos. 

Senasis Leturneris lieka užpakalyje greta manęs, ir mudu 
ramiai lipame itin patogia uola į salelę. 

Po ketvirčio valandos mes jau viršuje ir visi trys sėdame 
pailsėti ant bazaltinės prizmės - čia pats aukščiausias salelės 
taškas. Andrė Leturneris išsitraukia iš kišenės užrašų knygelę 
ir ima piešti salą, kuri labai aiškiai išsiskiria žaliame jūros 
fone. 

Danguje nė debesėlio. Atoslūgis ką tik apnuogino pasku- 
tinius rifus, sudarančius pietuose siaurą kanalą, kuriuo ir pra- 

plaukė „Censleris“, prieš užšokdamas ant povandeninės uolos. 

Salelės forma gana keista ir labai primena kumpį. Mes 
esame kaip tik ten, kur tas kumpis sustorėja. 

Vos tik Andrė nubrėžė salelės kontūrus, kai jo tėvas su- 
šuko: 

— Juk tu nupiešei kumpį, sūnau! 

— Taip, tėve, - atsako Andrė, - kumpį iš bazalto, kurio 
dydžiai tikrai pradžiugintų Gargantiua. Jeigu tik kapitonas 
Kertisas sutiks, mes šį rifą pavadinsime Hem Roku (Kumpio 
uola. — Vert. ). 

— Vykęs pavadinimas, - sakau, - Hem Rokas! Bet tegu 
jūrų keliautojai pernelyg nesiartina prie jo, nes reikia turėti 
stiprius dantis, kad paskanautum tokio kumpio. 

„Čensleris" užšoko ant pietinės salelės dalies, tai yra ant 
kumpio kojos, ir atsidūrė mažoje įlankėlėje, kurią apriečia 
nedidelės uolos. Laivo priekis nuleistas, pats jis stipriai pa- 
sviręs, nes vanduo gerokai nuslūgo. 

Kai tik Andrė Leturneris baigia piešti salelę, atgal prie 
velboto einame kitu uolos šlaitu, nuožulniai žemėjančiu 
vakarų pusėn, ir netrukus prieš mūsų akis atsiveria puiki ola. 
Vien tik pažvelgus į ją, atrodo, kad tai vienas iš tų nuostabių 
kūrinių, kuriuos gamta sukūrė Hebriduose ir ypač Stafo saloje. 
Leturneriai, matę Finhalo urvą, sako, kad mūsų ola - tiksli 
jo kopija, tiktai miniatiūrinė. Tos pačios prizminės nuolaužos, 
susidariusios vėstant bazaltui; toks pat juodas gotiškas 
skliautas su geltonais ornamentais; tokios pat dailios prizmių 
briaunos, kurių nė vienas architektas negalėtų gražiau 
nutašyti. Pagaliau toks pats melodingas vėjo ūžesys, aidintis 
bazalto nuolaužomis; tą aidą senovės keltai priskirdavo 
kažkokiems paslaptingiems šešėliams, grojantiems arfomis. 
Bet jeigu Stafo salos oloje po kojomis čiurlena vanduo, tai 
mūsų ola išklota tuo pačiu kietu bazaltu, ir bangos čia atplūsta 
tik siaučiant stipriai audrai. 

— Yra dar vienas skirtumas, - sako Andrė Leturneris, — 

jeigu Stafo salos ola - nuostabi gotikinė katedra, tai mūsų 
ola — viso labo tik priedas prie tos katedros! Na, kas gi galėtų 
pagalvoti, kad nežinomoje salelėje, pasiklydusioje vidury 
vandenyno, galima išvysti tokį gamtos stebuklą? 

Atsikvėpę Hem Roke gal kokią valandą, mes grįžtame 
pakrante į „Čenslerį??. Pranešame Robertui Kertisui apie savo 
atradimus, ir jis pažymi laivo žemėlapyje salą taip, kaip ją 
pavadino Andrė Leturneris. 

Nuo tol nebuvo nė vienos dienos, kad neapsilankytume 
Hem Roke ir nepraleistume ten keleto smagių valandų. Ro- 
bertas Kertisas irgi pabuvojo salelėje, bet jis atrodė pernelyg 
susirūpinęs ir neįvertino olos grožio. Folstenas oloje lankėsi 
tik vieną sykį, kad patyrinėtų uolų kilmę ir kaip tikras geologas 
atsiskeltų keletą gabalėlių bazalto. Misteris Kiras nepageidavo 
judintis iš vietos ir visą laiką tūnojo laive. Sykį misis Kir pa- 
siūliau mus palydėti, bet moteriškė baiminosi, jog plaukimas 
velbotu ją nuvargins, todėl atsisakė. 

Ponas Leturneris savo ruožtu paklausė mis Herbi, ar 
nenorinti apžiūrėti salelės. Jaunoji mergina vos nesutiko, 
džiaugdamasi galimybe bent valandai pasprukti nuo savo 
kaprizingosios šeimininkės, bet kai kreipėsi į misis Kir 
prašydama leisti, ta griežtai uždraudė. 

Mane papiktino misis Kir elgesys, todėl užstojau merginą. 
Laimėjau, galima sakyti, ne taip jau lengvai: kadangi aš teikiau 
kai kurias paslaugas egoistiškajai damai ir dar galėjau praversti 
ateityje, ji, stipriai mano spiriama, nusileido. 

Mis Herbi keletą sykių lydėjo mus į salelę. Čia gaudome 
pakrantėje žuvis ir linksmai pusryčiaujame oloje, klausyda- 
miesi, kaip pučiant smagiam vėjeliui skamba nematomosios 
arfos. Esame tikrai laimingi, matydami, kaip ištrūkusi į laisvę 
džiaugiasi mis Herbi. Žinoma, salelė maža, bet dar nieko 
pasaulyje mergina neregėjo didesnio ir puikesnio už ją. Mes 
irgi pamėgome šį pilką rifą, ir netrukus salelėje nebeliko nė 
vieno nepaliesto akmens, nė vieno neištirto plyšio. Palyginti 

su „Čenslerio deniu, tai - ištisas pasaulis, todėl esu įsitikinęs, 
kad išplaukimo valandėlę paliksime salelę liūdnomis širdimis. 

Beje, Andrė Leturneris mums pranešė, kad Stafo sala 
priklauso Makdonaldų šeimai, kuri ją išnuomoja už dvylika 
svarų sterlingų per metus (tris šimtus frankų. - Aut.) 

— O kaip jūs manote, ponai, - paklausė mis Herbi, - ar 
galėtume išnuomoti mūsų salelę daugiau negu už pusę kronos? 

— Už ją ir penso niekas neduotų, mis, - pasakiau juokda- 
masis. — Ar tik nesirengiate jos nuomoti? 

— Ne, ką jūs, pone Kazalonai, - atsakė jaunoji mergina 
užgniauždama atodūsį, - o tarp kitko, salelė galbūt vienintelė 
vieta, kur buvau laiminga! 

— Aš irgi! —- sušnibždėjo Andrė. 

Kiek slapto skausmo aidi mis Herbi žodžiuose! Nelaimin- 
goji našlaitė, neturinti nei artimųjų, nei draugų, pajuto laimės 
dvelktelėjimą šioje nežinomoje salelėje viduryje Atlanto 
vandenyno! 

Devynioliktasis skyrius 
Nuo lapkričio šeštosios iki keturioliktosios 


Per pirmąsias penkias dienas po avarijos iš „Čenslerio“" 
triumo veržėsi tiršti aitrūs dūmai, paskui palengva ėmė 
skystėti, ir jau lapkričio penktąją galėjome konstatuoti, kad 
gaisras pasibaigė. Iš atsargumo Robertas Kertisas vis dar 
liepia kaip ir anksčiau pumpuoti į triumą vandenį, taigi laivo 
korpusas dabar pilnas vandens vos ne iki pat denio. Tiktai 
atoslūgio metu vanduo nusenka, pažemėdamas iki jūros 
lygio. 

— Jeigu vanduo taip sparčiai išbėga, vadinasi, pradauža 
tikrai didelė, - sako man Robertas Kertisas. 

Ir iš tikrųjų pradauža korpuse pasirodė esanti ne mažesnė 
kaip keturių kvadratinių pėdų. Vienas jūreivis, Fleipolas, 
atoslūgio metu panėrė ir nustatė skylės vietą ir dydį. Ji yra 
apie trisdešimt pėdų nuo vairo; pralaužtos trys apkalos lentos, 
kai laivas trenkėsi į rifą, - apytikriai dvi pėdos virš kilio špunto. 
"Tokį stiprų smūgį galima paaiškinti ne tik audros siautėjimu, 
bet ir didele laivo grimzle. Net nuostabu, kad korpusas nebuvo 
pramuštas keliose vietose. Kai dėl skylės, tai kol kas neįma- 
noma pasakyti, ar lengvai pavyks ją užtaisyti. Pirmiau reikia 
iškrauti krovinį, kad dailidė galėtų apžiūrėti sužalotąją vietą. 
Bet dar reikia bent poros dienų iki to momento, kai bus 
įmanoma patekti į triumą ir iškrauti likusius sveikus medvilnės 
ryšulius. 

O kol kas Robertas Kertisas darbuojasi nenuleisdamas 
rankų; jūreiviai nuoširdžiai seka jo pavyzdžiu. Jau padaryta 
nemažai svarbių darbų. 

Kapitonas įsakė pastatyti avarijos metu nuvirtusį 
bizanstiebį, kurį pasisekė užtempti ant rifo kartu su visu 
takelažu. Laivagalyje įtaisytais kranais įkėlė stiebą į laivą. 
Dailidė Daulasas jį meistriškai pritaisė prie ankstesnio 
pagrindo. Abi nulaužtas dalis kuo stipriausiai sujungė 
geležiniais varžtais. 

Vėliau jūreiviai itin kruopščiai patikrino visas laivavirves, 
vėl įtempė vantus, fordunus (fordunai - stačiojo takelažo 
(kaip ir štagai bei vantai) lynai, prilaikantys iš šonų ir iš 
užpakalio stengas bei bramstengas. - Vert.) ir štagus (štagas 
— stačiojo takelažo lynas, esantis diametralinėje laivo 
plokštumoje ir laikantis iš priekio vieną jo rangauto detalę — 
stiebą, stengą, bušpritą ir t.t. - Vert.), pakeitė keletą burių, 
sutvarkė judamąjį takelažą, taigi laivas dabar galėjo ramiai 
tęsti kelionę. 

Yra dar daug darbų „Čenslerio“ laivagalyje ir priekyje, 
nes jutas ir įgulos patalpos stipriai nukentėjo nuo ugnies; 
reikia vėl iš naujo viską suremontuoti, o tai pareikalaus laiko 
ir triūso. Laiko turime pakankamai, nestokojame ir darbščių 
rankų, todėl greitai vėl galėsime grįžti į savo kajutes. 

Tiktai aštuntą dieną galėjome pradėti iškrauti „Censlerį“. 
Kadangi potvynio metu krovinius užlieja vanduo, prie liukų 
pastatome tales ir padedame jūreiviams traukti iš triumo 
sunkius medvilnės ryšulius, gaila, dažniausiai visiškai 
sugadintus. Paskui juos po vieną vyrai krauna į velbotą ir 
gabena ant rifo. 

Kai viršutinis ryšulių sluoksnis jau iškrautas, pats laikas 
pagalvoti, kad reikia bent iš dalies išpumpuoti triumą už- 
plūdusį vandenį. Todėl pirmiausia privalome kaip galėdami 
greičiau užtaisyti pradaužą. Tai sunkus darbas, bet bocmanas 
ir jūreivis Fleipolas kuo puikiausiai susidoroja. Atoslūgio 

metu juodu neria į vandenį po laivagaliu, nusikasa iki pra- 
daužos ir ją užkiša variniu lakštu. Kadangi išpumpavus iš 
triumo vandenį lakštas gali neišlaikyti išorinio spaudimo, 
Robertas Kertisas įsako versti medvilnės ryšulius į pramuštą 
vietą. Ryšulių tikrai nestokojame, ir netrukus visą „Censlerio“ 
dugną tarsi išgrindžia sunkūs vandeniui nelaidūs ryšuliai, kurių 
dėka, reikia tikėtis, lakštas tvirčiau laikysis. 

Pasisekė net geriau, negu tikėjomės. Kai tik pradėjo veik- 
ti siurbliai, vanduo triume ėmė po truputėlį Žemėti, todėl 
galėjome vėl pradėti krauti ryšulius. 

— Mums tikriausiai pavyks prieiti prie pradaužos ir iš vidaus 
sustabdyti tekėjimą, - sako mums Robertas Kertisas. - Žinia, 
geriausia būtų paguldyti laivą ant šono ir pakeisti apkalos 
lentas, deja, negalime imtis šitokio sudėtingo remonto; kita 
vertus, bijau, kad tik nesugestų oras. Jeigu laivas gulės ant 
šono, tai jį bemat pražudys pirmasis atūžęs škvalas (škvalas 
— stiprus trumpalaikis vėjas. Kyla erdvėje tarp dviejų skirtingos 
temperatūros oro masių. Pavojingas mažiesiems laivams. — 
Vert.). Vis dėlto neabejodamas tikiu, kad pradaužą tvirtai 
užtaisysime ir netrukus pamėginsime pasiekti krantą, 
stengdamiesi nepakliūti į didelį pavojų. 

Po dviejų atkaklaus triūso dienų bemaž išpumpavome visą 
vandenį ir baigėme iškrauti medvilnę. Keleiviams irgi teko 
stoti prie siurblių ir padėti jūreiviams; šitaip sutartinai pa- 
darėme svarbiausią darbą. Andrė Leturneris triūsė kartu su 
visais, nepaisydamas šlūbčiojimo, - kiekvienas atlikome savo 
pareigą kiek leido jėgos. 

Vis dėlto tai alinantis darbas, todėl nepailsėdami nepa- 
jėgiame ilgai pumpuoti vandens. Rankos ir strėnos greitai 
pavargsta nuo siurblio rankenos begalinio kėlimo ir nuleidimo, 
todėl puikiai suprantu, kodėl jūreiviai bjaurisi šiuo darbu. O 
juk turime suprasti, kad mums susiklostė palankios aplin- 
kybės, kadangi laivas stovi vietoje, o po kojomis netamsuoja 
vandenyno bedugnė. Mes juk neginame savo gyvybių nuo gra- 

sinančios jūros, nesigrumiame su vandeniu, kuris vėl užlieja 
laivą tiek, kiek jo išpumpuojame. Duok Dieve, kad niekada 
daugiau nebetektų patirti tokio išmėginimo skęstančiame 
laive. 


Dvidešimtasis skyrius 
Nuo lapkričio penkioliktosios iki dvidešimtosios 


Šiandien pavyko apžiūrėti triumą, — čia pagaliau radome 
butelį su kalio pikratu. Jis gulėjo netoli nuo laivagalio, kurio, 
laimei, ugnis dar nebuvo pasiekusi. Butelis buvo sveikas ir 
nesuskilęs, net vanduo nepateko į vidų. Paslėpėme jį patiki- 
moje vietoje tolimiausiame salelės kampe. O kodėl gi ne- 
išmetėme šios sprogstamosios medžiagos tiesiai į jūrą? 
Nežinau, bet, kad ir kaip ten buvo, butelis liko sausumoje. 

Robertas Kertisas ir Daulasas atidžiai apžiūrėję kons- 
tatavo, jog denis ir jį palaikantys bimsai (bimsai — skersinės 
sijos, ant kurių laikosi denis; tai laivo skersinių elementų dalis. 
— Vert. ) nukentėjo kur kas menkiau, negu manėme. Nuo didelio 
karščio storos ir tvirtos lentos bei skersinės sijos tik 
persisuko, — matyt, ugnis labiausiai suniokojo „Čenslerio“ 
korpusą. 

Iš tikrųjų vidinė laivo apkala gana stipriai ir plačiai išdegė. 
Tai vienur, tai kitur styro apanglėję kaiščių galai; mūsų 
nelaimei, labai rimtai nukentėjo laivo karkasas. Kanapės laivo 
jog laivas iki šiol nesubyrėjo. 

Negalima nepripažinti, kad visa tai labai nemalonu. „Čens- 
leris" buvo taip sužalotas, kad mūsų turimomis priemonėmis 
nebuvo ko galvoti jį sutaisyti, juolab kad laivo laukia dar ilga 
kelionė. 


86 


I 
| 
1 


| 
iš 


Savaime aišku, kad kapitonas ir dailidė po apžiūros grįžta 
labai susirūpinę. Sužalojimai tokie rimti, jog jeigu Robertas 
Kertisas būtų saloje, o ne ant uolos, kurią jūra grasina užlieti 
bet kurią akimirką, nesvyruodamas išardytų „Čenslerį" ir 
mėgintų pastatyti kitą, mažesnį, bet patikimesnį laivą. 

Tačiau Robertas Kertisas negaišdamas priima sprendimą 
ir denyje surenka visus — jūreivius ir keleivius. 

— Bičiuliai mano, - sako jis, — avarija kur kas didesnė, 
negu mes galvojome, — „Čenslerio" korpusas stipriai apga- 
dintas. Kita vertus, mes neturime nei galimybių kaip reikiant 
sutaisyti laivą, nei laiko pastatyti naują, nes pirmasis štormas 
nuplaus mus nuo šios salelės. Todėl siūlau daryti štai ką: kaip 
galima stipriau užtaisyti pradaužą ir pasiekti artimiausią žemę. 
Mes esame viso labo tik už aštuonių šimtų mylių nuo 
Paramaribo uosto olandų Gvianos šiauriniame krante; esant 
geram orui, galime ten nuplaukti per dešimt ar dvylika dienų. 

Nieko kita mums nebeliko daryti, kaip tik vieningai priimti 
Roberto Kertiso pasiūlymą. 
daužą ir kiek įmanoma tvirtinti ugnies apgadintus španhautus 
(španhautai (špantai) - pagrindinės laivo karkaso dalys, 
suteikiančios jam skersinį atsparumą. Jie yra laivo griaučiai 
(lenktos medžio sijos), prie kurių tvirtinama išorinė apkala. 
Laivo griaučius sudaro špantai, kilis ir števenis. - Vert. ). Tačiau 
buvo aišku, kad „Čensleris“ negalės toli nuplaukti, taigi jį 
teks palikti pačiame pirmajame uoste. 

Dailidė taip pat kamšo tas išorinės apkalos vietas, kurios 
pasirodo atoslūgio metu, tačiau nieko negali padaryti toje da- 
lyje, kuri slypi po vandeniu, todėl ten šį bei tą tvarko tik iš 
vidaus pusės. 

Darbai baigiami lapkričio 20 dieną. Padaręs viską, ką 
žmogus tokiomis sąlygomis gali padaryti, Robertas Kertisas 
nutaria šią pat dieną išplaukti į jūrą. 

Nėra ko ir sakyti, jog vos tik išmetėme ryšulius ir išpum- 

pavome iš triumo vandenį, „Čensleris" nuplaukė nuo rifo ir 
plūduriavo vandens paviršiuje netgi atoslūgio metu. Iš 
atsargumo, kad laivas neatsitrenktų vėl į rifą, nuo priekio ir 
galo nuleidome inkarus. „Čensleris“ stovėjo mažoje natū- 
ralioje įlankėlėje, iš kairės ir dešinės saugomas uolų, kurių 
jūra neužlieja net potvynio metu. Plačiausioje įlankėlės dalyje 
„Čensleris" galėjo pasisukti pavėjui, be to, manevrą lengvino 
pritvirtinti prie rifo perlyniai (perlyniai - kanapiniai lynai. — 
Vert.). Šiuo metu laivas stovėjo atsukęs priekį į pietus. 

Iš visko sprendžiant, išvesti „Censlerį“ į atvirą jūrą nebus 
sunku: arba papūtus palankiam vėjui reikia iškelti visas bures, 
arba nesiliaujant priešiniam vėjui nutempti laivą su buksyru 
iki įlankos galo. Zinia, bus šiokių tokių sunkumų, kuriuos 
turėsime įveikti. 

Iš esmės įėjimą į įlanką pertveria povandeninė uola, ir net 
potvynio metu vanduo virš jos nepakyla tiek, kiek reikia 
dabartinei „Čenslerio“ grimzlei. Jeigu laivas prieš katastrofą 
ir peršoko šią užtvarą, tai, kartoju, tik todėl, kad jį pakėlė 
didžiulė banga ir sviedė į natūralią įlanką, apie kurią jau 
pasakojau. Be to, tą dieną buvo išskirtinai aukštas potvynis, 
vienas iš tų, kurie pasitaiko lygiadienio laikotarpiu, todėl 
anksčiau kaip po kelių mėnesių jis nepasikartos. 

Savaime aišku, jog Robertas Kertisas nesutiks laukti kelis 
mėnesius. Šiandien pilnatis, todėl vanduo aukštai pakilęs; ką 
gi, reikia tuo pasinaudoti — išvesti iš įlankos laivą, paskui 
pakrauti balastą, kad iškėlus bures stabiliai laikytųsi, ir leistis 
į tolesnę kelionę. Vėjas kaip tik palankus — žiemryčių. Pučia 
į įlankos pusę. Tačiau kapitonas nesikarščiuoja ir daro visiškai 
teisingai, nenorėdamas plaukti visu greičiu prieš kliūtį, ant 
kurios gali užšokti mūsų laivas, kuris dabar, deja, labai jau 
nebepatikimas. Ir štai, pasitaręs su leitenantu Volteriu, 
bocmanu ir dailide, Robertas Kertisas įsako tempti „Čenslerį" 
buksyru. Vieno inkaro - laivagalyje - neiškeliame dėl to, kad 
jeigu manevras nepasiseks, teks grįžti atgal, o kitus du išme- 

tame už įlankėlės, kurios ilgis neviršija dviejų šimtų pėdų. 
Grandines jūreiviai apvynioja apie brašpilio (brašpilis — 
rankinis arba mechaninis veleninis lyno suktuvas inkarams 
arba kroviniams pakelti. — Vert.) veleną, prie kurio triūsia 
visa įgula, ir ketvirtą valandą po pietų „Čensleris“ pradeda 
judėti įlankėlės link. 

Dvidešimt trečią minutę po keturių potvynis pasiekia 
aukščiausią tašką. Lieka dar dešimt minučių. „Censlerį? 
nutempiame taip toli, kiek tik leidžia jo grimzlė, bet štai 
priekinė kilio dalis užčiuožia ant povandeninės uolos, ir laivas 
sustoja. 

O dabar, kai „Čenslerio" forštevenis įveikė kliūtį, Robertas 
Kertisas nutaria pasitelkti vėjo galią ir ją pridėti prie brašpilio 
jėgos, todėl liepia iškelti viršutines ir apatines bures. 

Pats laikas! Jūra ramut ramutėlė. Jūreiviai ir keleiviai dirba 
prie brašpilio. Leturneriai, Folstenas ir aš stovime prie de- 
šiniojo borto šalia siurblio. Robertas Kertisas nuo juto stebi 
bures, leitenantas budi ant bako, bocmanas prie vairo. 

„Čensleris“ keletą sykių virpteli, potvynis palengva jį kelia. 
Jūra, laimei, rami. 

— Na, bičiuliai, —- šaukia Robertas Kertisas savo ramiai 
ryžtingu balsu, — kartu, draugiškai... pirmyn! 

Brašpilis vėl pradeda veikti. Girdėti, kaip Žviegia grandinės. 
Slinkdamos per kliuzus (kliuzas — anga laivo borte inkaro 
grandinei. — Vert.), jos pamažu įsitempia. Vėjas stiprėja, o 
kadangi laivas negali plaukti tinkamu greičiu, stiebai, burių 
slegiami, linksta. Pasislenkame dvidešimt pėdų. Vienas jūreivis 
garsiai užtraukia dainą, kurios besiklausant lengviau dirbti. 
Mes padvigubiname pastangas, „Čenslerio" korpusas virpa... 

Beprasmės pastangos! Potvynis pradeda slūgti. Neiš- 
plaukėme. 

Tačiau „Censlerio" negalime palikti ant uolos, atoslūgio 
metu jis praras pusiausvyrą ir perlūš perpus. Kapitonui įsakius 
jūreiviai skubiai nuleidžia bures, o laivagalio inkaras turi tuoj 

pat pradėti eiti savo tarnybą. Negalime prarasti nė valandėlės. 
Laivas slysta atgal, ir visi, pagauti baisios nuojautos, apmiršta... 
Bet „CČensleris" lygiai slysta kiliu per povandeninę uolą ir 
grįžta atgal į mažąją įlankėlę, kuri nuo šiol tampa jo kalėjimu. 

— Ponas kapitone, kaipgi mes dabar išplauksime? - klausia 
bocmanas. 

— Nežinau, - atsako Robertas Kertisas, —- bet vis dėlto 
išplauksime! 

Dvidešimt pirmasis skyrius 
Lapkričio dvidešimt pirmoji - dvidešimt trečioji 


Iš tikrųjų privalome kuo greičiau ir nedelsdami dingti iš 
šio siauro baseino. Visą lapkričio mėnesį buvę palankūs orai 
jau grasina keistis. Nuo vakar dienos barometras nukrito, 
jūra apie Hem Roką ima banguoti. Beje, audrai užklupus 
negalėsime pasilikti arti salelės, nes „Čensleris" suduš į uolas 
kaip žaislelis. 

Tą patį vakarą mes su Robertu Kertisu, Folstenu, bocmanu 
ir Daulasu tyrinėjame povandeninę uolą, užgriozdinusią mums 
kelią iš įlankėlės. Yra tik vienintelis būdas padaryti laivui kelią 
— tai kirtikliais prakirsti uoloje dešimties pėdų pločio ir šešių 
pėdų ilgio griovį, jį pagilinti aštuoniais ar dešimčia colių (colis 
— 25,4 mm. - Vert.), prieš tai viską gerai aplinkui nuvalius. 
Tuomet, turėdamas dabartinę grimzlę, „Čensleris“ be vargo 
išplauks iš baseino į atvirą jūrą. 

— Bet juk bazaltas kietas kaip granitas, - sako bocmanas, 
— turėsime rimtai padirbėti, juolab kad dirbti galėsime tik 
atoslūgio metu, kitaip sakant, kokias dvi valandas per parą! 

— Todėl, bocmane, negalime gaišti nė valandėlės, - atsako 
Robertas Kertisas. 

— Bet juk mums prireiks viso mėnesio, ponas kapitone, — 
prabyla ir Daulasas. - O ar negalime susprogdinti šios uolos? 
Juk laive turime parako. 

— Jo pernelyg mažai, - pareiškia bocmanas. 

— Iš tikrųjų padėtis be galo rimta. Visą mėnesį triūsti! Bet 
juk bangos laivą sudaužys anksčiau - nepraėjus net mėnesiui. 

— O juk mes turime kai ką geresnio už paraką, - įsikiša į 
pokalbį Folstenas. 

— Ką tokį? - suklūsta Robertas Kertisas. 

— Kalio pikratą! 

Iš tikrųjų juk mes turime kalio pikratą! Tą patį butelį, 
kurį į „Čenslerį" atsitempė nelaimingasis Rubis. Tasai pikratas 
vos nesusprogdino laivo, o štai dabar pravers šalinant kliūtį. 
Reikia tik padėti miną, ir uola bus nušluota nuo žemės pavir- 
šiaus! 

Kaip jau sakiau, butelį su kalio pikratu paslėpėme salelėje 
patikimoje vietoje. Kokia laimė, tiesiog Apvaizdos pirštas, 
kad jo neišmetėme į jūrą! 

Jūreiviai atneša kirtiklius, ir Daulasas, vadovaujamas 
Folsteno, pradeda kapoti bazaltą tam tikra kryptimi, kad pa- 
darytų kamerą minai. Galima tikėtis, kad kamera bus iškirsta 
naktį, o rytoj auštant prieš mūsų laivą atsivers laisvas kelias į 
jūrą. 

Kaip žinoma, pikrino rūgštis - karti kristalinė medžiaga, 
gaunama iš akmens anglies. Sujungta su angliarūgštės kaliu, 
ji sudaro geltonos spalvos druską, vadinamą kalio pikratu. 
Šios medžiagos sprogstamoji galia šiek tiek silpnesnė negu 
piroksilino arba dinamito, bet kur kas stipresnė už paprastą 
paraką (vienas pikrino miltelių gramas pagal sprogimo jėgą 
prilygsta trisdešimčiai gramų paprasto parako. — Aut. ).Kalio 
pikratas užsidega nuo stipraus ir aštraus smūgio. Mes be 
didelio vargo tą patį rezultatą galime pasiekti panaudoję 
kapsulę - detonatorių. 

Daulasas ir jo pagalbininkai triūsia iš peties, tačiau išaušus 
darbo pabaigos vis dar nematyti. Visai nenuostabu - juk kirsti 
kamerą minai galima tik atoslūgio metu, tai yra kokią valandą 
ar dvi. Vadinasi, reikia padirbėti paeiliui keturis atoslūgius, 
kad padarytume ją pakankamai gilią. 

Ir štai tiktai lapkričio 23 dienos rytą pagaliau darbas baig- 
tas. Bazalto uoloje išurbtas kreivas griovelis, kuriame gali 
tilpti dešimt svarų sprogstamosios medžiagos. Artėja aštunta 
valanda. 

Prieš padėdamas miną Folstenas mums pareiškia: 

— Mano galva, būtų neblogai pikratą sumaišyti su paprastu 
paraku, tada vietoj kapsulės, kuri sprogsta tik nuo smūgio, 
galėsime uždegti paprasčiausią deglą, o tai kur kas lengviau. 
Be to, parako ir pikrato mišinys rekomenduojamas sprogdi- 
nant tvirtas uolienas. Pikratas, turintis didžiulę sprogstamąją 
galią, padarys kelią, o parakas, kuris užsiliepsnoja lėčiau ir 
dega lygiau, geriau sutrupins bazaltą. 

Inžinierius Folstenas kalba nedaug, tačiau turime būti jo 
atžvilgiu teisingi, - jei jau pravers burną, tai pasakys ką nors 
tikrai dalykiško. Jo pasiūlymas priimamas. Jūreiviai sumaišo 
abi medžiagas ir, padėję vieną deglo galą griovelyje, ten pat 
paguldo miną. 

„Čensleris“ stovi gana toli nuo minos, todėl žmonėms nėra 
ko baimintis. Tačiau iš atsargumo jūreiviai ir keleiviai sulenda 
į grotą priešingame salelės pakraštyje; netgi misteris Kiras, 
nors ir prieštarauja, priverstas palikti laivą. 

Tada Folstenas uždega deglą, kuris iki sprogimo turi degti 
dešimt minučių, ir atlekia pas mus. 

Pasigirsta sprogimas. Jis nuaidi dusliai, gerokai silpniau, 
negu manėme, bet šitaip būna visada, kai mina giliai įdėta. 

Skubame pažiūrėti, kas išėjo... Pavyko kuo puikiausiai: iš 
bazalto uolos tiesiog neliko nė pėdsako, taigi kliūtis pašalinta; 
susidaręs nedidelis kanalas greitai prisipildo vandens, nes 
prasideda potvynis. 

Kelias laisvas. Visi kurtinamai šaukiame „valio“. Kalėjimo 
durys atsivėrė, taigi kaliniams liko tik sprukti. 

Ir štai, sulaukęs potvynio aukščiausio taško, „Censleris“ 
perkerta įlankėlę ir išplaukia į atvirą jūrą. 

Tačiau esame priversti pabūti prie salelės dar vieną dieną, 

nes prieš toliau plaukdami turime sutvarkyti balastą, kad laivas 
būtų stovus (stovumas - laivo savybė išlaikyti pusiausvyrą 
vandenyje. Stovumas priklauso nuo svorio centro vietos (kuo 
žemiau laivo svorio centras, tuo geresnis stovumas). - Vert.). 
Visą parą jūreiviai krauna akmenis ir mažiau sugadintus 
medvilnės ryšulius. 

Šią dieną Leturneriai, mis Herbi ir aš padarome dar vieną 
iškylą į bazaltinę salelę, kurios daugiau jau niekada nebepa- 
matysime ir kurioje praleidome ištisas tris savaites. Andrė 
labai meniškai vienoje uoloje išgraviravo žodį „Čensleris“, 
rifo pavadinimą, taip pat laivo avarijos datą. Štai paskutinį 
sykį sakome salelei „atleisk“; ji kai kuriems iš mūsų primins 
laimingiausias gyvenimo dienas. 

Pagaliau lapkričio 24 dieną rytmetinio potvynio valandą 
„Čensleris" pakelia žemutines marselio ir bramselio bures, o 
po dviejų valandų paskutinė Hem Roko viršūnė dingsta hori- 
zonte. 

Dvidešimt antrasis skyrius 
Lapkričio dvidešimt ketvirtoji - gruodžio pirmoji 


Ir štai mes vėl jūroje, vėl plaukiame laivu, kurio patikimu- 
mu negalime pasigirti. Vienintelė laimė, kad plaukti reikės 
neilgai — gal kokius aštuonis šimtus mylių. Jeigu palankus 
žiemryčių vėjas išsilaikys dar keletą dienų, tai „Čensleris“ ne 
itin nukentės kelionėje ir be vargo pasieks Gvianos krantus. 

Plaukiame į pietvakarius. Gyvenimas laive teka savo vaga. 

Pirmosios dienos praslenka ramiai ir be įvykių. Vėjas kryp- 
ties nekeičia, tačiau Robertas Kertisas nenori iškelti daug 
burių, baimindamasis, kad greitai plaukiančiame laive vėl 
neatsivertų pradauža. 

Apskritai nelinksma plaukti, kai negalime pasitikėti laivo 
patvarumu, be to, mes, užuot lėkę pirmyn, plaukiame tuo 
pačiu keliu, kuriuo jau keliavome. Todėl visi paskendę savo 
mintyse, denyje neregėti to gyvumo ir judrumo, kai laivas 
plaukia greitai ir sėkmingai. 

Lapkričio 29 dieną vėjas pasisuka per vieną rumbą į šiaurę. 
Plaukti fordevindu (fordevindas - kai laivo kursas sutampa 
su vėjo kryptimi - pavėjui. — Vert.) jau nebegalime. Reikia 
pasukti rėjas ir pakreipti bures dešiniuoju halsu. Todėl laivas 
gana stipriai pasvyra. 

Matydamas, kad laivo pakrypimas nemažėja, o tai gana 
rimta grėsmė, Robertas Kertisas duoda įsakymą priglausti 
bramselį prie gitovo (gitovai - laivavirvės, skirtos burių 

apatiniam kraštui pritraukti prie viršutinio, t.y. suglausti bures. 
— Vert.). Jis daro teisingai, nes dabar svarbiausia ne didinti 
greitį, o kaip nors pasiekti krantą be naujų nuotykių. 

Naktis iš lapkričio dvidešimt devintosios į trisdešimtąją — 
tamsi ir darganota. Vėjas vis stiprėja ir, mūsų nelaimei, ima 
pūsti iš žiemvakarių. Keleiviai daugiausia laiko sėdi kajutėse, 
bet kapitonas Kertisas pasilieka ant juto, jūreiviai irgi budi 
denyje." Čensleris" visą laiką plaukia smarkiai pasviręs, nors 
viršutinės burės ir suvyniotos. 

Apie antrą valandą nakties, kai jau buvau sumanęs nusi- 
leisti į savo kajutę, jūreivis Berkė išbėga iš triumo šaukdamas: 

— Vanduo! Dvi pėdos vandens! 

Robertas Kertisas ir bocmanas nuskuba trapu į triumą ir 
įsitikina, kad nelaboji naujiena neabejotinai teisinga. Nežinia, 
ar vėl atsivėrė pradauža, nors ir imtasi visų atsargumo priemo- 
nių, ar prairo prastai užkamšytos siūlės, bet triume vanduo 
gana sparčiai kyla ir kyla. 

Kapitonas sugrįžta ant juto, duoda įsakymą laivą pasukti 
fordevindu, kad mažiau suptų. Visi laukiame ryto. 

Auštant vėl pamatavus pasirodo, kad vanduo triume pakilo 
iki trijų pėdų. 

Aš žvelgiu į Robertą Kertisą. Iš susijaudinimo jo lūpos 
pabalo, tačiau pats atrodo visiškai ramus. Keletas keleivių 
išeina į denį. Jie jau žino, kas mums gresia; šito niekaip 
nenuslėpsi nuo Žmonių. 

— Vėl nauja nelaimė? - klausia ponas Leturneris. 

— Ją buvo galima iš anksto numatyti, - atsakau. - Bet mes 
tikriausiai jau nebetoli nuo sausumos ir, tikiuosi, netrukus ją 
pasieksime. 

— Teišgirsta jus Dievas! — garsiai pareiškia ponas Letur- 
neris. 

— Argi Dievas plaukia laivu? — nustebęs gūžteli pečiais 
Folstenas. 

— Taip, gerbiamasis, Jis čia, — rimtai sako mis Herbi. 

Inžinierius nutyla, pagarbiai priimdamas šiuos žodžius, 
kupinus nesvarstomo tikėjimo. 

Įsakius Robertui Kertisui, jūreiviai vėl stoja prie siurblių. 
Dirba be didelio entuziazmo, nuolankiai tylėdami, nes spren- 
džiamas laivo išgelbėjimo klausimas, todėl pasidaliję į dvi 
komandas pamainom pumpuoja vandenį. 

Dieną bocmanas keletą sykių matuoja vandens lygį triume 
ir konstatuoja, kad jis palengva, bet atkakliai kyla. 

Nelaimei, ilgai naudojami siurbliai ėmė dažnai gesti, nori 
nenori turime taisyti. Kai kada jie užsikemša tai dumblu, tai 
medvilnės pluoštais, kurie užpildė apatinę triumo dalį. 
Valymas irgi reikalauja laiko ir stabdo darbą. 

Kitą rytmetį vėl pamatavus pasirodo, kad vandens lygis 
pakilo iki penkių pėdų. Taigi, jei nors trumpam liautumės 
pumpuoti vandenį, jis bemat užlietų visą laivą. Tai būtų tik 
laiko klausimas, beje, be abejonės, gana trumpo. „Čenslerio“ 
vaterlinija jau nusileido po vandeniu per vieną pėdą, todėl 
laivas ima suptis vis juntamiau, nes jam vis sunkiau įveikti 
bangas. Matau, kaip paniūra kapitonas Kertisas kas kartą, 
kai bocmanas arba leitenantas artėja su raportu. Tai blogas 
ženklas. 

Siurbliai pumpuoja vandenį visą dieną ir visą naktį, bet 
jūra vėl ima viršų. Jūreiviai visai neteko jėgų, nusiminė, jų 
nuotaika prislėgė laive visus. Tačiau kapitonas ir bocmanas 
patys stoja prie siurblio; keleiviai paseka jų pavyzdžiu. 

Padėtis, kas be ko, buvo geresnė, kai „Čensleris“ užlėkė 
ant Hem Roko rifo. Dabar laivas siūbuoja virš jūros bedugnės, 
kuri kas valandėlę grasina mus praryti. 

Dvidešimt trečiasis skyrius 
Gruodžio antroji ir trečioji 


Mes dar vieną parą grumiamės iš visų jėgų, neleisdami 
laivo triume kilti vandeniui. Tačiau aišku, kad netrukus ne- 
pajėgsime išpumpuoti tiek vandens, kiek jo susirinks. 

Kapitonas Kertisas neprisėda nė valandėlei. Jis nuolat pats 
apžiūri triumą, aš lydžiu jį kartu su dailide ir bocmanu. Atkėlę 
keletą ryšulių, mes įsiklausome ir girdime kažkokį čiurlenimą, 
arba, tiksliau, gurgėjimą. Ar vėl neatsivėrė senoji pradauža? 
O gal visas laivo korpusas palengva yra? Sunku pasakyti. Kad 
ir kaip ten būtų, Robertas Kertisas stengiasi užkirsti kelią 
vandeniui, iš išorės po laivagaliu pakišdamas dervuotą burę. 
Galbūt vanduo bent trumpam nustos sunktis į triumą? Tuo- 
met siurbliai galėtų sėkmingiau pumpuoti, o laivo grimzlė tik- 
riausiai sumažėtų. 

Bet padėtis kur kas sudėtingesnė, negu mums atrodo. Pir- 
miausia turime sumažinti „Čenslerio“ greitį, paskui su gor- 
deniais (gordeniai - virvės burei pritraukti prie rėjos. - Vert.) 
patraukti burę po kiliu, uždengti pradaužą, ir glaudžiai ap- 
tempti ją talėmis. 

Kas numatyta, viską vykdome; dabar mes palengva jau 
pradedame nugalėti jūrą, todėl jaučiame jėgų antplūdį. Be 
abejonės, vanduo dar sunkiasi į triumą, bet lėčiau negu 
anksčiau, tad baigiantis dienai konstatuojame, kad jo lygis 
pažemėjo per keletą colių. Viso labo tik keletą colių! Ne bėda! 

Dabar siurbliai išpumpuoja daugiau vandens, negu jo patenka 
į triumą. Darbas nenutrūksta nė valandėlę. 

Naktis pasitaikė tamsi, papūtė gan stiprus vėjas; kapitonas 
Kertisas įsako iškelti visas bures. Jis puikiausiai žino, koks 
nepatikimas „Čenslerio" korpusas, todėl skuba pasiekti ar- 
timiausią krantą. Jeigu jūroje pasirodytų bet koks laivas, 
kapitonas nesvyruodamas duotų nelaimės signalą, kad galėtų 
išgelbėti keleivius ir jūreivius, o pats toliau budėtų 
„Čensleryje", laikydamas savo pareiga nepalikti jo iki 
paskutinės akimirkos. Tačiau kitą dieną paaiškėja, kad visos 
mūsų priemonės nieko gera nedavė. 

Per naktį burė, kuria buvo aptempta pramušta vieta, ne- 
atlaikė vandens spaudimo, - ir gruodžio 3 dienos rytą boc- 
manas, kaip visada išmatavęs vandens lygį ir beviltiškai bur- 
nodamas, riktelėjo: 

— Ir vėl triume šešios pėdos vandens! 

Taip, tai nenuginčijamas faktas! Laivas vėl grimzta, jo va- 
terlinija aiškiai nuėjo po vandeniu. 

Tačiau mes pumpuojame vandenį dar įnirtingiau negu 
pirma. Mūsų jėgos senka, skauda rankos, pirštai pūslėti ir 
kruvini, bet nepaisant visų pastangų vanduo nugali. Robertas 
Kertisas išrikiuoja Žmones prie didžiojo liuko, ir pilni kibirai 
vandens sparčiai ima eiti iš rankų į rankas. 

Bet viskas veltui! Puse dešimtos ryto konstatuojame, kad 
vandens triume vėl padaugėjo. Kai kurie jūreiviai visiškai 
prarado viltį. Robertas Kertisas įsako jiems tęsti darbą. Jū- 
reiviai atsisako. 

Tarp jūreivių nuolat šmėkščioja kurstytojas, apie kurį jau 
kalbėjau, - tai maištininkas Ovenas. Jam keturiasdešimt metų. 
Smakras apžėlęs ruda šeriuota barzda, kuri neauga, o gal 
švariai nuskutama ant skruostų. Lūpos siauros, suspaustos, 
šviesiai rudas akeles dengia raudoni vokai, tiesi nosis, stipriai 
atlėpusios ausys, kaktą vagoja piktos raukšlės. 

Jis pirmasis pasišalina iš posto. 

Penki ar šeši jūreiviai paseka jo pavyzdžiu; tarp jų pastebiu 
virėją Džinkstropą, - jis irgi nedoras žmogus. 

Išklausęs Roberto Kertiso įsakymą grįžti prie darbo, Ove- 
nas visų vardu griežtai atsisako. 

Kapitonas pakartoja įsakymą. Ovenas ir vėl atsisako. 

Robertas Kertisas žengia tiesiai prie maištininko. 

— Nepatariu jums mane paliesti! - šaltai pareiškia Ovenas 
ir užlipa ant bako. 

Tada Robertas Kertisas eina į savo kajutę ir iš jos sugrįžta 
su užtaisytu pistoletu rankoje. 

Ovenas vieną akimirką akylai žvelgia į kapitoną, bet 
Džinkstropas duoda jam ženklą, ir visi vėl grįžta prie darbo. 

Dvidešimt ketvirtasis skyrius 
Gruodžio ketvirtoji 


Pirmąjį mėginimą pasipriešinti energingai nutraukė pats 
kapitonas. Bet ar galime tikėtis, jog šitaip sėkmingai ne- 
ramumai baigsis ir ateityje? Ką gi, privalome tikėti, kad taip: 
jeigu įgula pakriks, mūsų padėtis, ir šiaip nelengva, taps baisi. 

Naktį siurbliai jau vos ne vos susidoroja su vandeniu. Lai- 
vas plaukia sunkiai, vargais negalais ropšdamasis ant bangų 
keterų. Vanduo žliaugia per bortus, skverbiasi pro liukus. Vi- 
sur jo pilna. 

Netrukus padėtis tapo tokia pat pavojinga kaip ir gaisro 
metu, ypač paskutinėmis jo valandomis. Keleiviai, įgula - visi 
jaučia, kad laivas palengva slysta jiems iš po kojų. Jie mato, 
kad vanduo kyla pamažu, bet be perstojo, jis ima Žmonėms 
kelti tokį pat siaubą kaip anksčiau ugnis. 

Tačiau jūreiviai ir toliau triūsia, - raginami rūsčių Roberto 
Kertiso riksmų, grumiasi iš paskutiniųjų jėgų. Vargšai jau 
nebepajėgia išpumpuoti vandens, kuris vis srūva ir srūva be 
galo, be krašto; jo lygis kyla kas valandą. Tie, kurie jį semia 
triume kibirais, jau stovi iki pusės vandenyje ir rizikuoja 
paskęsti. Galiausiai priversti išlipti į denį. 

Lieka tik vienintelė išeitis, ir gruodžio 4 dienos rytą leite- 
nantas, bocmanas ir kapitonas Kertisas pasitarę nusprendžia 
palikti laivą. Kadangi velbotas, kuris liko mums vienintelis, 
negali sutalpinti visų keleivių ir įgulos, nutariama pasidaryti 


103 


plaustą. Jūreiviai pumpuos vandenį iki to laiko, kol negaus 
įsakymo palikti laivą. 

Kapitonas pasikviečia dailidę Daulasą. Nutariama, kad 
plaustas bus statomas iš atsarginių rėjų ir rangauto, supjaus- 
tytų į reikiamo ilgio sijas. Jūra palyginti rami, todėl žmonėms 
lengviau dirbti darbą, šiaip sunkų netgi palankiausiomis ap- 
linkybėmis. 

Ir štai Robertas Kertisas, inžinierius Folstenas, dailidė ir 
dešimt jūreivių su pjūklais ir kirviais traukia ir pjausto rėjas 
denyje. Paskui nuleidžia ant vandens, čia tvirtai suriša ir 
padaro gan patvarų plausto karkasą, kurio ilgis keturiasdešimt 
pėdų, o plotis - dvidešimt ar dvidešimt penkios pėdos. 

Likusioji įgulos dalis įr mes, keleiviai, vis dar pumpuojame 
vandenį. Šalia manęs dirba Andrė Leturneris, į kurį tėvas 
žvelgia su giliu grauduliu. Kas ištiks jo sūnų, ar jaunuoliui 
pakaks jėgų grumtis su bangomis tokiomis aplinkybėmis, kai 
netgi sveikam Žmogui sunku išsigelbėti? Kad ir kaip ten būtų, 
mes esame du, todėl nepaliksime jaunuolio nelaimėje. 

Mes nuslepėme gresiantį pavojų nuo misis Kir, kuri pasi- 
darė kažkokia mieguista ir prastai besiorientuojanti aplinkoje. 

Mis Herbi keletą sykių trumpam buvo išėjusi į denį. Iš 
nuovargio ji pablyško, bet laikosi santūriai. Patariu jai pasi- 
rengti bet kokiems netikėtumams. 

— Aš visada pasirengusi blogiausiam, pone, - atsako 
drąsioji mergina ir tuoj pat grįžta pas misis Kir. 

Andrė Leturneris palydi ją liūdnu žvilgsniu. 

Aštuntą valandą vakaro plausto pagrindas jau bemaž 
gatavas. Jūreiviai dar nuleidžia tuščias, hermetiškai užkaltas 
statines ir pririša prie plausto, kad pastarasis geriau laikytųsi 
ant vandens. 

Po dviejų valandų kabinoje pasigirsta nevilties kupini 
riksmai. Išbėga misteris Kiras. 

— Mes skęstame! Skęstame! - šaukia jis. 

Ir tuoj pat mis Herbi ir Folstenas išneša į denį nualpusią 

misis Kir. 

Robertas Kertisas puola į savo kajutę ir grįžta su žemėla- 
piu, sekstantu ir kompasu. 

Siaubo riksmai... Laive visi laksto kaip be galvų. Jūreiviai 
skuba prie plausto, bet negali juo pasinaudoti: gatavas tik 
pagrindas, visa kita dar nepadaryta... 

Nesugebu persakyti visų minčių, šmėkštelėjusių mano 
smegenyse tą valandėlę, arba nupiešti greitai praskriejančių 
vaizdų, — viskas susimaišė ir susijaukė mano galvoje! Man 
atrodo, kad visa mano egzistencija susikaupė šioje paskuti- 
nėje, viską užbaigiančioje akimirkoje! Jaučiu, jog denis dingsta 
iš po kojų. Matau, kaip aplinkui laivą kyla vanduo, tarsi van- 
denynas žiojasi, norėdamas mus visus praryti! 

Keletas jūreivių, klykdami nesavais balsais, ieško išsi- 
gelbėjimo ant vantų. Ir aš rengiuosi lėkti pas juos..: 

Kažkas mane sustabdo. Tai Leturneris; jis man rodo į savo 
sūnų, iš jo akių rieda didelės ašaros. 

— Gerai, - sakau mėšlungiškai spausdamas jo petį. - Dviese 
mudu jį išgelbėsime! 

Bet Robertas Kertisas aplenkia mane ir prilekia prie And- 
rė, kad nuneštų jį ant grotstiebio vantų. „CČensleris“, kuris, 
genamas stipraus vėjo, lėkė dideliu greičiu, netikėtai sustojo. 
Pajutome stiprų smūgį. 

Laivas jau skęsta! Vanduo jau laižo mano kojas, aš ins- 
tinktyviai griebiuosi už lyno... Bet staiga nustojame grimzti. 
Nors denį jau semia dviejų pėdų vandens sluoksnis, 
„Čensleris* laikosi ir toliau nebeskęsta. 


105 


Dvidešimt penktasis skyrius 
Naktis iš gruodžio ketvirtosios į penktąją 


Robertas Kertisas paima ant rankų jaunąjį Leturnerį ir, 
perbėgęs su juo vandens užlietą denį, pastato jaunuolį ant 
dešiniojo borto vantų. Tėvas Leturneris ir aš irgi užsiropščia- 
me ant tų pačių vantų. 

Apsižvalgau. Naktis gana šviesi, ir aš galiu matyti viską, 
kas aplinkui darosi. Robertas Kertisas vėl užėmė kabinoje savo 
postą. Užpakalyje, prie dar neapsemto hakaborto (hakabortas 
— laivagalio bortas; jo plokščią, viršuje suapvalintą paviršių 
papuošdavo. — Vert. ), žvelgiu neryškius misterio Kiro, jo žŽmo- 
nos ir Folsteno siluetus; ant paties bako krašto matau leitenantą 
ir bocmaną; marsuose ir ant vantų - visus likusiuosius. 

Andrė Leturneris, padedamas tėvo, sunkiai ropščiasi į 
grotstiebį; vyresnysis Leturneris perstatinėja sūnaus kojas nuo 
skersinio ant skersinio, ir jaunuolis, nepaisydamas supimo, 
sėkmingai pasiekė marsą. Bet misis Kir nepasidavė jokiems 
įkalbinėjimams ir pasiliko ant kabinos, nuo kurios ją gali 
nuplauti vanduo, jeigu sustiprės vėjas. Todėl ir mis Herbi 
pasiaukodama sėdi prie moters. 

Kai tik laivas liovėsi grimzti, Robertas Kertisas įsakė ne- 
delsiant nuleisti visas bures, o paskui pašalinti rėjas ir brams- 
tengas, kad „Čensleris" neprarastų stabilumo. Jis viliasi, kad 
šios priemonės padės laivui atsilaikyti prieš bangas. Bet juk 
„Čensleris“ gali bet kurią valandėlę nuskęsti? Prieinu prie 

Roberto Kertiso ir užduodu jam šį klausimą. 

— Nežinau, - atsako kapitonas ramiai. - Tai pirmiausia 
priklauso nuo jūros. Dabar aišku, kad „Čensleris" kol kas 
išlaiko pusiausvyrą... bet ji bet kurią akimirką gali pasikeisti. 

— Bet ar gali plaukti „Čensleris", kai jo denis per dvi pėdas 
nugrimzdęs po vandeniu? 

— Ne, pone Kazalonai, bet srovės ir vėjas gali jį nešti, o 
jeigu laivas išsilaikys keletą dienų, ir nuplukdyti iki kokios nors 
pakrantės. Pagaliau mes turime plaustą - paskutinį savo prie- 
globstį; jį baigsime po kelių valandų, o rytmetį persikelsime visi. 

— Vadinasi, viltis dar neprarasta? - paklausiau, nustebintas 
Roberto Kertiso ramybės. 

— Vilties niekada nereikia prarasti, pone Kazalonai, net ir 
baisiausiomis aplinkybėmis. Jeigu iš šimto šansų devynias- 
dešimt devyni prieš mus, vis dėlto galima kliautis šimtuoju, — 
tai viskas, ką dabar galiu jums pasakyti. Jeigu atmintis man 
nemeluoja, pusiau nuskendęs „Čensleris“ dabar yra tokioje 
padėtyje kaip ir tristiebis laivas „Junona“ tūkstantis septyni 
šimtai devyniasdešimt penktaisiais metais. Daugiau kaip 
dvidešimt dienų jis kabojo lyg ant plauko. Keleiviai ir jūreiviai 
išsigelbėjo marsuose, o kai pagaliau pasirodė žemė, visi, kurie 
pakėlė badą ir nuovargį, liko gyvi. Tai plačiai žinomas laivyno 
metraščio faktas, todėl šitokią valandą negaliu jo neprisiminti! 
Nėra jokio pagrindo galvoti, jog „Čensleryje“ likusiems gy- 
viems Žmonėms pasiseks mažiau negu „Junonos“ keleiviams. 

Daug kur galėjau prieštarauti Robertui Kertisui, bet iš šio 
mudviejų pokalbio paaiškėjo - mūsų kapitonas neprarado vilties. 

Bet jeigu laivo pusiausvyra bet kurią akimirką gali pakisti, 
privalome kuo skubiau palikti „Čenslerį", beje, kuo greičiau, 
tuo geriau. Todėl nutarta, kad rytoj, vos tik plaustas bus 
sutvarkytas, visi persikels ant jo. 

Nesunku įsivaizduoti, kokia neviltis apėmė įgulą, kai Dau- 
lasas apie vidurnaktį pastebėjo, jog dingo plausto karkasas. 
Kad ir kokie stiprūs buvo lynai, bet dėl šoninio supimo nu- 

sitrynė, ir plaustą gal jau prieš valandą nunešė srovė. 

Kai jūreiviai sužinojo apie šią naują nelaimę, pasigirdo 
nevilties kupini šauksmai! 

— Į jūrą! Stiebus į jūrą! - klykia praradę galvas Žmonės. 

Jie nori nukapoti takelažą, kad galėtų į jūrą numesti stengas 
ir tuoj pat pradėti ręsti naują plaustą... 

Bet štai pasigirsta Roberto Kertiso balsas. 

— Į vietas, vyručiai! — šaukia kapitonas. - Kad nė vieno 
siūlelio nenupjautumėte be mano įsakymo! „Čensleris“ ne- 
skęsta! „Čensleris" dar laikosi! 

Įgulos nariai, išgirdę ryžtingą kapitono balsą, bemat at- 
gauna šaltą kraują; nors kai kurie jūreiviai aiškiai rodo nepa- 
sitenkinimą, visi eina į savo vietas. 

Auštant dienai Robertas Kertisas užlipa ant salingo 
(salingas - rėmo pavidalo aikštelė burlaiviuose, įrengta stengos 
ir jos viršutinio tęsinio bramstengos sujungimo vietoje. - Vert. ) 
ir atidžiai apžvelgia horizontą. Ne! Plausto niekur nematyti! 
Ką daryti! Paruošti velbotą ir plaukti ieškoti, nors šis Žygis 
gali būti ilgas ir pavojingas? Stipriai banguojant jūrai, tai 
padaryti neįmanoma - toks laivelis ilgai nepasipriešins ban- 
goms. Vadinasi, reikia statyti naują plaustą, ir nedelsiant. 

Bangavimas dar sustiprėjo, ir misis Kir pagaliau nutarė 
palikti savo vietą juto gale; ji irgi užsiropštė į grotmarsą ir 
ten sukniubo visiškai netekusi jėgų. Misteris Kiras kartu su 
Sailasu Hantliu įsikūrė formarse (formarsas — marsas ant 
fokstiebio. - Vert.). Šalia misis Kir ir mis Herbi prisiglaudė 
abu Leturneriai, prisispaudę vienas prie kito, nes šios aikštelės 
ilgis viso labo buvo dvylika pėdų. Tarp vantų nutiesti lynai, 
kurie padeda mums laikytis, kai ima stipriau supti. Be to, 
Robertas Kertisas liepė užtiesti virš marso burę, kuri truputį 
saugo abi moteris nuo plieskiančios saulės. 

Jūreiviai laiku surinko, užkėlė į marsą ir stipriai pririšo prie štagų 
keletą statinaičių ir dėžių. Šios dėžės su konservais ir džiūvėsiais 
bei gėlo vandens statinaitės — visos mūsų menkos atsargos. 

Dvidešimt šeštasis skyrius 
Gruodžio penktoji 


Karšta diena. Gruodis prie šešioliktosios paralelės jau ne 
rudens, o tikras vasaros mėnuo. Ką gi, reikia tikėtis pašėlusio 
karščio, jeigu vėjas neatvėsins svilinančių saulės spindulių 
kaitros. 

Tačiau jūra nesiliauja banguoti. Bangos daužosi į „Čens- 
lerio" korpusą, trim ketvirčiais nugrimzdusį į vandenį, lyg į 
kokią uolą. Putotos keteros siekia marsus ir mus gerokai 
aptaško, sakytum, tarsi lytų smulkus lietus. 

Štai viskas, kas liko iš „Čenslerio" ir kas dar plūduriuoja 
audringos jūros paviršiuje: trys stiebai, virš jų — stengos, 
bušpritas (bušpritas - horizontalus arba įstrižas stiebas, laivo 
priekyje, skirtas štagams tvirtinti ir įstrižosioms trikampėms 
burėms (kliveriams, stakseliams ir bomstakseliams) iškišti kad 
pagerėtų laivo manevringumas. — Vert.), po kuriuo pakabintas 
velbotas, kad jo nesudaužytų bangos, paskui kabina ir bakas, 
sujungti tik siauro falšborto (falšbortas — statmenas laivo borto 
tesinys, medinė ar metalinė sienelė, juosianti viršutinį denį. 
Skirtas apsisaugoti nuo vandens, taip pat, kad žmonės nenu- 
kristų nuo denio. - Vert.). Deja, visas denis nugrimzdęs po 
vandeniu. 

Susisiekti tarp atskirų marsų labai sunku. Tiktai jūreiviai, 
laipiodami štagais, gali nuo vieno marso nusigauti į kitą. 
Apačioje tarp stiebų - nuo hakaborto iki bako — ritasi puto- 

damos bangos lyg virš povandeninės uolos ir pamažu nuplėšia 
nuo bortų apkalos dalis; jūreiviai renka lentas. Iš tikrųjų tai 
siaubingas reginys keleiviams, susigrūdusiems ankštuose 
marsuose, — matyti po savimi siaučiantį vandenyną. Stiebai, 
kyšantys iš vandens, dreba nuo kiekvieno bangos smūgio, ir 
atrodo, jie tuoj tuoj bus nuplauti. 

Geriausia, žinia, nežiūrėti, negalvoti, - bet ši bedugnė 
traukia, norisi pulti į ją! 

Tačiau jūreiviai be perstojo darbuojasi prie antrojo plausto. 
Jiems praverčia stengos, bramstengos, rėjos; vadovaujant 
Robertui Kertisui, darbas virte verda. Matyt, „Čensleris' nu- 
skęs dar negreitai: pasak kapitono, jis dar išsilaikys paviršiuje 
kurį laiką, nors ir pusiau nugrimzdęs. Kapitonas Robertas 
Kertisas seka, kad plaustas būtų suręstas kuo tvirtesnis. 
Kelionė laukia ilga, nes artimiausias krantas - Gvianos - nuo 
mūsų dar už kelių šimtų mylių. Todėl geriau vieną kitą dieną 

raleisti marsuose, o per tą laiką padaryti plaustą patikimesnį. 
Siuo klausimu visi vieningos nuomonės. 

Jūreiviai jau šiek tiek atsigavo, todėl triūsia gan draugiškai. 

Ir tiktai vienas jūreivis, šešiasdešimtmetis senis, pražilęs 
klajodamas po jūras, mano, kad nėra ko palikti „Čenslerio“. 
Tai airis O'Redis. 

Sykį mudu vienu metu atsidūrėme kabinoje. 

— Pone, - tarė jis, abejingiausiai kramtydamas tabaką, — 
bičiuliai mano, kad reikia palikti laivą. O aš taip negalvoju. 
Devynis kartus esu patyręs laivų avarijas, — keturis sykius 
atviroje jūroje ir penkis prie kranto. Avarijos jau virto vos ne 
mano profesija. O, aš puikiai išmanau, kaip elgtis sudužus 
laivui! Tai štai, tegu prasmegsiu šioje vietoje, jeigu meluoju, 
bet tie gudruoliai, kurie ieškodavo išsigelbėjimo ant plaustų 
arba valtyse, visada žūdavo! Kol laivas laikosi, nevalia jį palikti. 
Patikėkite manimi. 

Gan ryžtingu tonu ištaręs šią tiradą, senasis airis, matyt, 
prabilęs, kad nuramintų savo sąžinę, vėl kažkur nuėjo, 

nebeišspaudęs daugiau nė žodžio. 

Šiandien trečią valandą pastebėjau, kad misteris Kiras ir 
buvęs kapitonas Sailasas Hantlis, sėdėdami formarse, kažko 
gyvai šnekučiuojasi. Naftos pirklys, matyt, kažką karštai 
įrodinėja savo pašnekovui, o tas prieštarauja. Sailasas Hantlis 
keletą sykių ir gan ilgai žvalgosi po jūrą bei dangų ir linguoja 
galvą. Pagaliau po ištisos barnių valandos Hantlis nusileidžia 
štagu ant bako, prieina prie grupės jūreivių, ir aš pametu jį iš 
akių. 

Beje, aš neteikiu didelės reikšmės tam jų pokalbiui. Su- 
grįžtu į grotmarsą ir keletą valandų šnekučiuojuosi su abiem 
Leturneriais, mis Herbi ir Folstenu. Saulė kepina negailes- 
tingai, jeigu ne burė, pakeičianti tentą, mūsų padėtis būtų 
siaubinga. 

Penktą valandą pietaujame. Kiekvienas gauna po džiūvėsį, 
truputį džiovintos mėsos ir pusę stiklinės vandens. Kamuo- 
jama karštligės misis Kir nevalgo. Mis Herbi slaugo ligonę, 
kartkartėmis sudrėkina vandeniu jos sukepusias lūpas. Nelai- 
mingoji moteris labai kenčia. Abejoju, ar ji dar ilgai galės 
atlaikyti mūsų lemčiai tekusius išmėginimus. 

Vyras nė sykio nepasidomėjo jos sveikata. Beje, buvo aki- 
mirka, kai man pasivaideno, kad pradėjo plakti ir šio egoisto 
širdis, kad jį pagavo nuoširdus gailestingumo protrūkis. Apie 
šeštą valandą misteris Kiras pakvietė keletą jūreivių, kažką 
dirbusių ant bako, ir paprašė jų padėti nusileisti iš formarso. 
Ar tik kartais jis nepajuto troškimo pabūti šalia Žmonos, 
gulinčios grotmarse? 

Jūreiviai ne tuoj atsiliepė į misterio Kiro kvietimą. Pasta- 
rasis ėmė garsiau šaukti, žadėdamas gerai sumokėti tiems, 
kurie padarys jam paslaugą. 

Du jūreiviai - Berkė ir Sandonas — bemat puolė prie 
falšborto ir vantais užsikorė į marsą. 

Pasiekę misterį Kirą, jie ilgai derėjosi. Aišku, kad jūreiviai 
užsiprašė didelės sumos, o misteris Kiras nenori jos mokėti. 

Jūreiviai, matau, net rengiasi lipti atgal, palikę keleivį marse. 
Bet pagaliau abi pusės pasiekia susitarimą, misteris Kiras 
išsitraukia pluoštą dolerių ir paduoda vienam jūreiviui. 
Pastarasis atidžiai perskaičiuoja pinigus, - mano galva, ne 
mažiau kaip šimtą dolerių. 

Jūreiviai privalo pristatyti misterį Kirą ant bako. Berkė ir 
Sandonas apvynioja jo kūną virve, kurią paskui apsuka apie 
štagą. Jie nuleidžia keleivį tarsi ryšulį, pakratydami jį aidint 
jūreivių juokui ir patyčioms. 

Bet aš apsirikau. Misteris Kiras neturi nė menkiausio noro 
užsikarti į grotmarsą ir pabūti prie savo žmonos. Jis pasilieka 
ant bako kartu su Sailasu Hantliu, kuris jo ten lūkuriuoja. 
Greitai ima temti, ir aš nieko nebejįžiūriu. 

Atėjo naktis, aprimo vėjas, bet jūra vis dar stipriai ban- 
guoja. Dar ketvirtą valandą dienos pasirodęs mėnulis tik ret- 
sykiais žvilgčioja pro siauras debesų properšas. Ilgi, sluoks- 
niuoti debesys, susigrūdę horizonte, parausta, o tai žada ryt- 
dienai stiprų vėją. Duok Dieve, kad jis vėl papūstų iš žiemryčių 
ir imtų mus nešti link kranto! O jeigu vėjo kryptis pasikeis, 
mūsų laukia neišvengiama pražūtis. Juk, šiaip ar taip, lipsime 
ant plausto, kuris gali plaukti tik pavėjui. 

Robertas Kertisas užlipo į grotmarsą aštuntą valandą 
vakaro. Atrodo, jis ne per daug patenkintas tuo, ką mato 
aplinkui, ir stengiasi atspėti, ką visiems mums siūlo rytdiena. 
Ketvirtį valandos kapitonas stebi dangų; prieš nusileisdamas, 
netardamas nė žodžio, paspaudžia man ranką ir grįžta į savo 
įprastą vietą - kabiną. 

Mėginu užmigti marse, tarp ankštai susigrūdusių Žmonių, 
bet neima miegas. Kamuoja miglotos nuojautos, kelia nerimą 
visiškai nurimęs vėjas, — šioji ramybė man atrodo kažkokia 
grėsminga. Tik retkarčiais lengvas dvelktelėjimas pralekia tarp 
laivo takelažo, vos vos virpčioja metaliniai lynai. Beje, jūra 
ne visai tokia jau rami. Bangos skrieja visai nemenkos, — matyt, 
kažkur toli siaučia audra. 

Vienuoliktą valandą vakaro ima ryškiai šviesti mėnulis, 
išlindęs iš po debesų, sužvilga bangos, tarsi pačios spindu- 
liuotų šią šviesą. | 

Atsikeliu, įsižiūriu į tolį. Keista, bet akyse šmėkščioja 
kažkoks juodas taškas, kuris tai pakyla, tai leidžiasi ant 
žvilgančios jūros paviršiaus. Ne, ten ne uola, ne, nes lekia 
kartu su bangomis. Kas gi ten galėtų būti? 

Mėnulį vėl uždengia tiršti debesys, tamsa pasidaro neįžvel- 
giama; ką gi, atsigulu palei kairiojo borto vantą. 

Dvidešimt septintasis skyrius 
Gruodžio šeštoji 


Pasisekė keletą valandų numigti. Ketvirtą valandą ryto 
mane ūmai pažadina vėjo švilpesys. Pro audros, drebinančios 
stiebus, riaumojimą girdžiu Roberto Kertiso balsą. 

Atsikeliu. Stipriai įsitvėręs lyno, mėginu įžiūrėti, kas čia 
aplinkui darosi. 

Tamsoje girdisi dundanti jūra. Tarp stiebų, virpančių nuo 
šoninio supimo, šuoliuoja putotos bangos - greičiau mirtinai 
melsvos negu baltos. Baltuojančiame jūros fone, laivagalio 
pusėje, matau du juodus šešėlius. Tai kapitonas Kertisas ir 
bocmanas. Jų balsus, vos išskiriamus iš jūros griausmo ir vėjo 
švilpesio, mano ausys pagauna lyg dejones. 

Tą akimirką pro šalį praeina vienas jūreivis, kuris buvo 
įlipęs į marsą, kad sutvarkytų kažkokias virves. 

— Kas atsitiko? — klausiu jo. 

— Pasikeitė vėjas... 

Jūreivis dar kažką sako, tačiau aš nebesuprantu jo žodžių. 
Išgirstu kažką panašaus į „papūtė į priešingą pusę"! 

— Į priešingą pusę! Vadinasi, dabar pučia ne žiemryčių vėjas, 
o pietvakarių, taigi dabar mus neša nuo kranto į atvirą jūrą! 
Ką gi, nuojauta manęs neapgavo! 

Lėtai aušta diena. Pasirodo, vėjas - žiemvakarių, taigi nors 
pučia ne tiesiai nuo kranto, bet tai mums irgi ne geriau. Jis 
tolina mus nuo žemės. Bet to dar maža. Vanduo virš denio 

pakilo iki penkių pėdų, taigi falšborto jau nebematyti. Per 
naktį „Čensleris" dar giliau nugrimzdo į vandenį; bakas ir 
kabina vos matosi virš bangų, kurios be perstojo juos puola. 
Vėjas stiprėja. Robertas Kertisas ir jūreiviai jau baigia tvarkyti 
plaustą, bet dirba lėtai dėl stipraus bangavimo; reikia imtis 
pačių rimčiausių priemonių, kad bangos nesudaužytų plausto 
anksčiau, negu jis bus galutinai baigtas. 

Tėvas ir sūnus Leturneriai kaip tik stovi šalia manęs. Pra- 
dėjo labai stipriai supti, todėl senasis palaiko Andrė. 

— Marsas lūžta! — sušunka senasis Leturneris, klausyda- 
masis, kaip traška nedidelė aikštelė, kurioje mes prisiglau- 
dėme. 

Išgirdusi šiuos žodžius, mis Herbi pakyla ir sako, rodydama 
į misis Kir, išsitiesusią prie jos kojų: 

— O ką gi mums daryti? 

— Pasilikti čia, - atsakau. 

— Mis Herbi, - priduria Andrė, - marsas kol kas pats 
patikimiausias prieglobstis. Nieko nesibaiminkite... 

— Ne dėl savęs baiminuosi, - ramiai pareiškia jaunoji 
mergina, — o dėl tų, kurie brangina savo gyvybę. 

Penkiolika minučių po aštuonių bocmanas šaukia jūrei- 
viams: 

— Ei, jūs ten ant bako! 

— Kas yra, bocmane? - atsiliepia vienas iš jūreivių, regis, 
O'Redis. 

— Ar ne pas jus velbotas? 

— Ne, bocmane. 

— Aha, vadinasi, šėlioja po jūrą! 

Iš tikrųjų velboto po bušpritu jau nėra, ir tuojau pat visi 
pastebi, kad kartu su juo dingo misteris Kiras, Sailasas Hantlis 
ir trys įgulos nariai — vienas škotas ir du anglai. Tik dabar 
supratau, apie ką vakare tarėsi misteris Kiras ir Sailasas 
Hantlis. Bijodami, kad „Čensleris“ paskęs anksčiau, negu bus 
suręstas plaustas, jie nutarė pabėgti ir, papirkę tris jūreivius, 

pagrobė velbotą. Tai štai kokį ten juodą tašką mačiau naktį. 
Niekšas metė savo žmoną ir paliko ją likimo valiai! Niekšas 
buvęs kapitonas paliko savo laivą! Jie pagrobė iš mūsų velbotą 
— vienintelį mums likusį laiviūkštį! 

— Penki Žmonės išsigelbėjo! — sako bocmanas. 

— Penki žmonės jau Žuvo! - prieštarauja senis airis. 

Kad ir kaip ten būtų, bet siaučiančios jūros vaizdas tarsi 
patvirtina O'Redžio žodžius. 

Dabar „Čensleryje" liko tik dvidešimt du žmonės. Kiek 
dar po kurio laiko mūsų liks? 

Sužinojusi apie niekingą Hantlio dezertyravimą ir apie 
pavogtą velbotą, įgula ip an keikti bėglius. Jeigu likimas 
sugrąžintų juos atgal į „Censlerį“, jie brangiai sumokėtų už 
savo išdavystę! 

Aš patariu nieko nesakyti misis Kir apie jos vyro pabėgimą. 
Nelaimingąją moterį kamuoja karštligė, su kuria mes neturi- 
me kaip kovoti, nes katastrofa įvyko taip greitai, jog nespė- 
jome išsaugoti vaistinėlės. Bet jeigu ir turėtume vaistų, argi 
jie padėtų šioje padėtyje, kurioje dabar atsidūrė misis Kir? 

Dvidešimt aštuntasis skyrius 
Gruodžio šeštoji. Tęsinys 


„Čensleris“ sunkiai išlaiko pusiausvyrą tarp siaučiančių 
bangų. Visiškai tikėtina, kad laivo korpusas neatlaikys ir suirs; 
be to, jis vis giliau grimzta į jūrą. 

Laimei, plaustas numatomas baigti vakare. Galėsime per- 
sikraustyti ant jo, jei tiktai Robertas Kertisas nesumanys to 
daryti rytoj auštant. Plausto pagrindas padarytas kaip reikiant. 
Sijos surištos stipriomis virvėmis, o kadangi jos dedamos 
kryžmai, tai visas įrenginys iškyla virš vandens paviršiaus per 
dvi pėdas. Plaustas išklotas falšborto lentomis, kurias atplėšė 
bangos, o susirinko jūreiviai. 

Vakarop ant plausto įgulos nariai pradeda krauti visas 
išlikusias atsargas, bures, prietaisus, instrumentus. Turime 
skubėti, kadangi grotmarsas jau stūkso virš vandens tik per 
dešimt pėdų, o nuo bušprito besimato tik stipriai pakrypęs 
laivagalis. 

Tikrai nuoširdžiai nustebsiu, jeigu rytoj „Čensleris“ ne- 
susilauks galo. 

Na, o mūsų dvasinė būsena? Stengiuosi susivokti, kas 
vyksta mano širdyje. 

Kad ir kaip ten būtų, jaučiu gilų abejingumą, bet ne nuo- 
lankumą likimui. Ponas Leturneris gyvena vien tik savo sū- 
numi, kuris savo ruožtu galvoja tik apie tėvą. Andrė demonst- 
ruoja vyrišką krikščionio nuolankumą, labai primenantį mis 

Herbi nuotaiką. Folstenas visada lieka Folstenu, ir - atleisk 
man, Viešpatie! - vis rašosi kažkokius skaičius užrašų 
knygutėje. Misis Kir miršta, nors ją rūpestingai globoja jaunoji 
mergina, be to, ir aš negailiu savo pastangų. 

Kai dėl jūreivių, tai du ar trys ramūs, o visi kiti pametę 
galvas. Daugumą jų valdo laukiniai instinktai, kurie gali 
vyriškius pastūmėti griebtis kraštutinių priemonių. Šiuos 
žmones, patekusius į Oveno ir Džinkstropo įtaką, bus sunku 
suvaldyti, kai visi atsidursime ant nedidelio plausto. 

Leitenantas Volteris labai nusilpo; nors ir rodo vyrišką 
atkaklumą, tačiau jau nebepajėgia vykdyti savo priedermių. 
Robertas Kertisas ir bocmanas — energingi, nepalenkiami 
žmonės, „stipriai grūdinti" vyrai, - jei vartosime išsireiškimą, 
paplitusį metalurgijoje. 

Apie penktą valandą vakaro baigė savo kančias viena 
bendros nelaimės bičiulė: misis Kir mirė po sunkios agonijos, 
tikriausiai jau nebesuvokusi savo padėties pavojingumo. 
Pasigirdo atodūsis, kitas - ir viskas. Mis Herbi iki paskutinės 
valandėlės ja dar rūpinosi, - merginos elgesys mus visus labai 
sujaudino! 

Naktis praslinko be jokių įvykių. Rytmetį, vos ėmė brėkšti, 
aš paliečiau mirusiosios ranką, - moteris jau buvo atšalusi. 
Kūno negalime palikti marse. Mis Herbi ir aš suvyniojome 
misis Kir į jos drabužius. Paskui sukalbėjome keletą maldų 
už nelaimingosios sielos ramybę, ir pirmoji mus užgriuvusių 
nelaimių auka išnyko putotoje jūroje. 

O vienas jūreivis, sėdėdamas ant vantų, ištarė baisius 
žodžius: 

— Greitai pasigailėsite, kad išmetėte į jūrą lavoną! 

Staiga atsigręžiu. Tai Ovenas. Ir man šauna keista mintis, 
kad juk ir iš tikrųjų ateis diena, kai liksime be maisto. 

Dvidešimt devintasis skyrius 
Gruodžio septintoji 


Laivas vis giliau grimzta į vandenį, kuris jau beveik siekia 
formarsą. Jutą ir baką irgi apsėmė jūra, nebematyti bušprito 
galo. Tarp bangų kyšo tik trys stiebai. 

Bet plaustas jau paruoštas, ant jo sukrovėme viską, ką tik 
galėjome rasti. Priekinėje plausto dalyje įtaisytas lizdas stiebui, 
kurį palaikys vantai, pritvirtinti prie aikštelės kraštų. Grot- 
bombramselis (grotbombramselis - grotstiebio ketvirtojo aukš- 
to tiesioji burė. — Vert.) pririštas prie rėjos, — jis padės mums 
pasiekti krantą. 

Kas žino, ar išsigelbėsime ant šio netvirto lentinio plausto, 
nes „Čensleris“ vis tiek pasmerktas žūti? Viltis taip giliai 
įsišaknija Žmogaus širdyje, jog aš vis dar jos neprarandu! 

Jau septinta valanda ryto. Rengiamės galutinai persi- 
kraustyti ant plausto. Ūmai „Čensleris“ pradeda spėriai 
grimzti į vandenį; dailidės ir jūreiviai, triūsiantys ant plausto, 
priversti nukirsti švartavimosi lynus, kad kartu su laivu 
nepatektų į vandens sūkurį. 

Visi pajuntame baisų nerimą: kaip tik tą akimirką, kai 
bedugnė rengiasi praryti laivą, plaustas, vienintelis mūsų iš- 
sigelbėjimas, gali nuplaukti į šalį! 

Du jūreiviai ir junga pametę galvas puola į jūrą paskui 
plaustą, tačiau nepajėgia grumtis su bangomis. Netrukus 
mums visiems pasidaro aišku, kad jie nebesugebės nei pasiekti 

plaustą, nei grįžti į laivą, - bangos ir vėjas pernelyg stiprūs. 
Robertas Kertisas apsivynioja apie juosmenį virvę ir šoka 
jiems padėti. Beprasmiškas aukojimasis! Anksčiau, negu jis 
spėjo priplaukti prie vyrų, trys nelaimingieji, nepaisant jų be- 
viltiškų pastangų, pranyksta gelmėse, veltui tiesdami į mus 
rankas! 

Jūreiviai ištraukia iš vandens Robertą Kertisą, kurį gerokai 
apdaužė bangos,- jos jau siekia stiebų viršūnes. 

O Daulasas ir jūreiviai vėl mėgina priartėti prie laivo, 
energingai mosuodami kartimis, kuriomis iriasi tarsi irklais. 
Po valandos įtempto darbo, po valandos, pavirtusios mums 
ištisu amžiumi, nes jūra per šį laiką pakilo iki marsų, plaustas, 
bangų nuneštas tik už dviejų kabeltovų (apie keturis šimtus 
metrų.- Aut.), vėl priartėjo prie „Čenslerio". Bocmanas 
sviedžia Daulasui švartavimo lynus, ir plaustas vėl pririšamas 
prie grotstiebio takelažo. 

Negalime gaišti nė valandėlės: prie skęstančio laivo susi- 
daro stiprus sūkurys, o vandens paviršiuje atsiranda didžiuliai 
burbulai. 

— Ant plausto! Ant plausto! - šaukia Robertas Kertisas. 

Visi puolame ant plausto. Andrė Leturneris, įsitikinęs, jog 
mis Herbi jau nulipo, pats sėkmingai nusigauna ant plausto 
aikštelės, o paskui sūnų ir tėvas. Per keletą minučių sulipame 
visi, išskyrus kapitoną Kertisą ir senąjį jūreivį O'Redį. 

Robertas Kertisas stovi grotmarse. Jis paliks savo laivą 
tik tada, kai pastarasis ims grimzti į bedugnę. Tai jo pareiga 
ir jo teisė. Nežinia, koks jaudulys suima kapitoną šią valandėlę 
— atsisveikinimo su „Čensleriu" valandėlę, kai jam iš po kojų 
dingsta laivas, kurį myli, kuriam dar vadovauja! 

Airis irgi stovi formarse. 

— Lipk ant plausto, jūreivi! - šaukia jam kapitonas. 

— Argi laivas skęsta? — šaltakraujiškai klausia užsispyręs 
senis. 

— Taip. Jau skęsta. 

— Vadinasi, jau laikas, - atsako O'Redis, stovėdamas iki 
juosmens vandenyje. 

Ir, krestelėjęs galvą, šoka ant plausto. 

Robertas Kertisas dar vis stovi marse; žvilgsniu atsisveikina 
su laivu ir paskutinis jį palieka. 

Laikas! Jūreiviai neskubėdami nukerta švartavimosi lynus, 
ir plaustas palengva tolsta nuo žūstančio laivo. 

Visi žvelgiame į tą pusę, kur grimzta „Čensleris“. Iš pradžių 
dingsta fokstiebio viršūnė, paskui — grotstiebio ir galiausiai 
iš gražuolio „Čenslerio“ nebelieka net pėdsako. 

Trisdešimtasis skyrius 
Gruodžio septintoji. Tęsinys 


Nešantis mus plaustas nuskęsti negali. Jis suręstas iš sijų, 
kurios bet kokiomis aplinkybėmis vis tiek laikysis vandens 
paviršiuje. Bet ar nesudaužys jo bangos? Nenutrūks lynai, 
kuriais jis surištas? Nepraris jūra saujelės žmonių, patyrusių 
laivo katastrofą ir susirinkusių šiame kevale? 

Iš dvidešimt aštuonių žmonių, išplaukusių „Čensleriu" iš 
Čarlstono, dešimt jau žuvo. 

Vadinasi, liko aštuoniolika Žmonių ant plausto, kurio ilgis 
tik keturiasdešimt, o plotis - dvidešimt pėdų. 

Štai vardai tų, kurie liko gyvi: Leturneriai, inžinierius 
Folstenas, mis Herbi ir aš — keleiviai; kapitonas Robertas 
Kertisas, leitenantas Volteris, bocmanas, bufetininkas Ho- 
bartas, virėjas negras Džinkstropas, dailidė Daulasas ir sep- 
tyni jūreiviai: Ostinas, Ovenas, Vilsonas, O'Redis, Berkė, San- 
donas ir Fleipolas. 

Ar jau ne per daug Dangus pasiuntė mums nelaimių per 
šias septyniasdešimt dvi dienas — nuo to laiko, kai palikome 
Amerikos krantus? Ar jau nepakanka sunkios kančių naštos, 
slegiančios mūsų pečius? Netgi patys patikliausi nebedrįsta 
ko nors viltis. 

Bet nereikia galvoti apie ateitį, geriau rūpinkimės dabartimi 
ir kasdien pasižymėkime visus nenumaldomos dramos epi- 
zodus. 

Su plausto keleiviais skaitytojas jau susipažino. Keletą 
žodžių tarsiu apie maisto produktus ir daiktus, kuriuos pasi- 
sekė išsaugoti. 

Robertas Kertisas galėjo sukrauti į plaustą tik tai, ką 
pavyko paimti iš kambuzo; didžioji dalis maisto pradingo tą 
akimirką, kai po vandeniu atsidūrė „Čenslerio“ denis. Mūsų 
atsargos tikrai skurdžios, jeigu turėsime galvoje, jog reikės 
maitinti aštuoniolika Žmonių ir galbūt gana ilgą laiką, kol 
išvysime laivą ar žemę. Džiūvėsių statinaitė, džiovintos mėsos 
statinaitė, nedidelė degtinės statinukė, dvi statinės gėlo van- 
dens - štai ir viskas, ką mums pavyko išgelbėti. Todėl jau nuo 
pirmos dienos turime laikytis nustatyto raciono. 

Atsarginių drabužių neturime jokių. Keletą burių vienu 
metu naudosime ir kaip antklodes, ir kaip priedangą. 
Instrumentai, priklausantys dailidei Daulasui, sekstantas ir 
kompasas, žemėlapis, lenktiniai peiliai, metalinis arbatinukas, 
skardinis puodelis, su kuriuo niekada nesiskiria senasis airis 
O'Redis, - štai ir visi įrankiai bei apyvokos daiktai, kuriuos 
čia turime. Visos dėžės, gulėjusios ant denio ir skirtos 
pirmajam plaustui, nuskendo, kai „Čensleris* ėmė grimzti į 
jūrą, o paskui jau niekas nebegalėjo prasibrauti į triumą ir 
paimti likusių. 

Mūsų padėtis sunki, bet nusiminti nėra reikalo. Nelaimei, 
reikia tik baimintis, kad, senkant fizinėms jėgoms, daugelis 
praras valią grumtis su nebūtimi. Be to, tarp mūsų esama 
Žmonių su nedorais polinkiais. Suvaldyti juos bus nelengva. 

Trisdešimt pirmasis skyrius 
Gruodžio septintoji. Tesinys 


Pirmoji diena praslinko be nuotykių. 

Šiandien aštuntą valandą ryto kapitonas Kertisas surinko 
mus visus — ir keleivius, ir jūreivius. 

— Mano bičiuliai, - tarė jis, - išklausykite mane. Aš vado- 
vauju plaustui, kadangi vadovavau ir „Čenslerio" laivui, todėl 
tikiuosi, jog visi man paklusite. Galvosime tik apie tai, kaip 
visiems išsigelbėti, veiksime draugiškai, ir tegu pasigaili mūsų 
Aukščiausiasis! 

Šiems kapitono žodžiams visi pritarė. 

Vėjelis, kurio kryptį kapitonas nustatė pagal kompasą, 
sustiprėjo ir ėmė pūsti iš šiaurės - mums labai palankia kryp- 
timi. Turime nedelsdami juo pasinaudoti, kad kuo greičiau 
pasiektume Amerikos krantus. Dailidė Daulasas pradėjo 
statyti stiebą, kuriam lizdas jau buvo paruoštas priekinėje 
plausto dalyje; jis padarė dvi atramas, kad stiebas būtų 
atsparesnis. Tuo laiku bocmanas ir jūreiviai pritaisė mažą 
bombramselį prie rėjos, specialiai jam skirtos. 

Pusę dešimtos stiebas jau pastatytas ir su vantais įtvirtintas. 
Burė iškelta, halsas nustatytas, škotas (školai — laivavirvės 
žemutiniams burių kampams įtempti, pačioms burėms valdyti. 
— Vert. ) įtemptas, ir genamas vėjo plaustas gana sparčiai plaukia; 
šiaurys vis stiprėja. 

Vos tik baigęs šį darbą, dailidė ėmėsi meistrauti vairą, kuris 

leis mums laikytis norimos krypties. Robertas Kertisas ir 
inžinierius Folstenas duoda dailidei patarimus ir nurodymus. 
Po dviejų valandų triūso pasiseka prie užpakalinės plausto 
dalies pritaisyti kažką panašaus į laivagalio irklą, kokį, regis, 
naudoja malajiečiai. 

Šiuo metu kapitonas Kertisas atlieka būtinus stebėjimus, 
kad tiksliai apskaičiuotų mūsų buvimo koordinates, o atėjus 
vidurdieniui išmatuoja ir saulės aukštį. Štai jo stebėjimų 
rezultatai: 

Šiaurės platuma — 1577". 

Vakarų ilguma - 4935", skaičiuojant nuo Grinvičo meridiano. 

Pažymėtas žemėlapyje, šis taškas rodo, kad mes esame 
apytikriai už šešių šimtų penkiasdešimties mylių į šiaurės rytus 
nuo Paramaribo, mums artimiausios Pietų Amerikos žemyno 
dalies, tai yra nuo olandų Gvianos krantų. 

O iš tikrųjų negalime net ir pučiant pasatams tikėtis, jog 
mums pasiseks per dieną nuplaukti daugiau kaip po dešimt 
ar dvylika mylių tokiu netobulu statiniu kaip plaustas, negalin- 
čiu pasipriešinti vėjui. Kitaip sakant, esant net ir palankiau- 
sioms aplinkybėms, mums reikės dviejų mėnesių, kad pasiek- 
tume krantą, jeigu anksčiau nesutiksime kokio nors laivo, 
nors tai - mažai tikėtinas dalykas. Šioje Atlanto vandenyno 
dalyje laivai kursuoja kur kas rečiau negu toliau į šiaurę arba 
į pietus. Nelaimei, esame nunešti į šalį nuo kelių, kuriais plau- 
kioja anglų arba prancūzų transatlantiniai laivai, keliaujantys 
į Antilų salas arba į Braziliją; taigi geriau neturėti vilties 
atsitiktinai ką nors sutikti. O jeigu prasidės štilis, jeigu vėjas 
pasikeis ir ims nešti mus į rytus, galimas daiktas, mums reikės 
jau ne dviejų, o keturių ar šešių mėnesių; o juk mūsų maisto 
atsargos baigsis po trijų mėnesių! 

Taigi atsargumas reikalauja, kad jau nuo pirmosios dienos 
apribotume savo poreikius. Šiuo reikalu kapitonas Kertisas 
tariasi su mumis, todėl įsivedame griežtą režimą, kurio 
privalėsime visąlaik laikytis. Racioną nustatome visiems 

vienodą, be to, atsižvelgėme, kad galėsime ištverti ir pusiau 
malšindami alkį ir troškulį. Valdyti plaustui nereikia didelių 
fizinių pastangų, todėl galime tenkintis ir menku daviniu. 
Degtinė - o statinaitėje jos yra tik penki galonai (apie dvide- 
šimt tris litrus. - Aut. Galonas - 3,785 I (JAV), 4546 I (angl. ). 
— Vert.) - bus išdavinėjama itin taupiai. Niekas neturi teisės 
kišti nagų prie jos be kapitono leidimo. 

Režimas ant plausto nustatytas štai toks: Žmogui per dieną 
penkios uncijos (apie 30 gramų. - Aut. Uncija - 28,35 g. — 
Vert.) mėsos ir penkios uncijos džiūvėsių. Nedaug, bet, deja, 
nieko nepadarysi, nes aštuoniolika žmonių per dieną suvalgo 
daugiau kaip po penkis svarus kiekvieno produkto, tai yra 
per tris mėnesius — po šešis šimtus svarų. Mes dabar turime 
ne daugiau kaip po šešis šimtus svarų mėsos ir džiūvėsių. 
Vadinasi, negalime didinti raciono. Vandens turime apie šimtą 
trisdešimt du galonus (apie šešis šimtus litrų. — Aut.), todėl 
nutariame, kad kiekvienas Žmogus per dieną gaus po vieną 
pintą (pinta - 0,4732 I (JAV), 0,5683 I (angl.). — Vert.), taigi 
ir vandens turėtų pakakti trims mėnesiams. 

Kiekvieną dieną dešimtą valandą ryto bocmanas išduos 
maisto atsargas. Visi keleiviai gaus dienai savo džiūvėsių ir mėsos 
porcijas, o valgyti galės, kada ir kaip norės. Dėl indų stokos — 
juk mes neturime nieko, išskyrus arbatinuką ir airio puodelį, — 
vanduo bus dalijamas du sykius per dieną - dešimtą valandą 
ryto ir šeštą vakaro, — kiekvienas turės jį čia pat išgerti. 

"Turiu pabrėžti, kad mes neprarandame vilčių padidinti savo 
atsargas: lietus ir žvejyba gali mums nemenkai padėti. Ant 
plausto pastatytos dvi tuščios statinės, tikintis, kad lietus jas 
pripildys. O žvejojimo įrankius apsiėmė padaryti jūreiviai. 

Stai kokių priemonių ėmėmės. Visoms joms pritarėme ir 
griežtai laikysimės. Tik įsivedus patį griežčiausią režimą, 
įmanoma tikėtis, jog išvengsime bado šmėklos. Žiaurūs 
išmėginimai išmokė mus įžvalgumo, ir jeigu mums vis dėlto 
teks kęsti dar didesnius sunkumus, tai tik todėl, jog lemtis 
smogs naujus smūgius! 

Trisdešimt antrasis skyrius 
Nuo gruodžio aštuntosios iki septynioliktosios 


Atėjus vakarui visi sulindome po burėmis. Po ilgo tūnojimo 
„Čenslerio“ marse keletą valandų numigau. Plaustas, palyginti 
nedaug nugrimzdęs, plaukia gana lengvai. Jūra rami, bangos 
mums negrasina. Nelaimei, jos aprimo tik todėl, jog nusilpo 
vėjas; paryčiui esu priverstas įrašyti į dienoraštį: štilis. 

Išaušus kitai dienai, neturėjau nieko nauja įrašyti. Tėvas 
ir sūnus Leturneriai irgi numigo pusę nakties. Mes dar sykį 
paspaudėme vieni kitiems rankas. Ilsėjosi ir mis Herbi; jos 
veidas jau nebeatrodo toks pavargęs, o ji pati kaip visada buvo 
labai rami. 

Dabar esame Žemiau vienuoliktosios paralelės. Tvyro dide- 
lis karštis, saulė ryškiai plieskia. Oras karštas ir drėgnas. Vėjas 
pučia gūsiais, o tarp gūsių, kurie, deja, gana reti, burė neju- 
dėdama karo ant stiebo. Tačiau Robertas Kertisas ir bocma- 
nas iš kai kurių požymių, kuriuos supranta tik jūrininkai, kons- 
tatuoja, jog kažkokia srovė neša mus į vakarus - po dvi mylias 
per valandą greičiu. Tai būtų didelė sėkmė, kuri labai su- 
trumpintų mūsų kelionę. Norime tikėti, kad kapitonas ir 
bocmanas neapsiriko - juk nuo pačių pirmųjų dienų šitaip 
kaitinant saulei vargu ar pakaks nustatytų vandens normų, 
kad numalšintume troškulį! 

Beje, nuo to laiko, kai mes palikome „Čenslerį“, arba 
tiksliau — jo marsus, ir užsiropštėme ant plausto, padėtis labai 

pagerėjo. Juk „Čensleris" bet kurią akimirką galėjo nuskęsti, 
O ši medinė aikštelė, ant kurios dabar glaudžiamės, palyginti 
saugi. Taip, kartoju, padėtis tikrai labai pagerėjo, todėl paly- 
ginti su anomis dienomis jaučiamės visai neblogai. Turime ir 
kai kurių patogumų. Galime vaikščioti po plaustą. Dieną susi- 
renkame, kalbamės, ginčijamės, žvalgomės į jūrą. Naktį 
miegame po burių priedanga. Linksminamės spoksodami į 
horizontą, akimis sekdami į vandenį nuleistus žvejojimo 
įnagius. 

— Pone Kazalonai, - sako man Andrė Leturneris, praėjus 
kelioms dienoms po plaukimo plaustu, - man regis, jog čia 
mes gyvename taip pat ramiai kaip ir Hem Roko saloje. 

— Taip, brangusis Andrė. 

— Bet pridursiu, kad plaustas prieš salą turi svarbų prana- 
šumą: jis nestovi vietoje. 

— Kai pučia palankus vėjas, Andrė, pranašumas tikrai 
plausto pusėje, bet jeigu vėjas pasikeičia... 

— Sutinku, pone Kazalonai! - atsako jaunuolis. - Nežvel- 
kime į ateitį pernelyg niūriai. Daugiau tikėjimo! 

Tikėjimas įkvepia mus visus! Taip! Mums ima atrodyti, 
kad jau baigėsi baisieji išmėginimai! Aplinkybės pasikeitė į 
gerąją pusę. Visi beveik nusiraminome. 

Nežinau, kas dedasi Roberto Kertiso sieloje, ir negaliu 
pasakyti, ar jis pritaria mūsų džiaugsmingoms viltims. Dau- 
giausia laiko leidžia atskirai nuo mūsų. Tokį jo elgesį, Žinia, 
galima paaiškinti tuo, jog jį slegia milžiniška atsakomybė. Jis 
yra kapitonas, jis privalo gelbėti ne tik savo, bet ir mūsų 
gyvybes! Esu įsitikinęs, kad Kertisas šitaip ir supranta savo 
pareigą. Todėl dažnai sėdi visas paskendęs mintyse, o mes 
stengiamės be reikalo jam netrukdyti. 

Slenkant šitoms be galo ilgoms valandoms, dauguma jū- 
reivių miega priekinėje plausto dalyje. Pagal kapitono įsakymą 
kita plausto dalis paskirta keleiviams; joje pastatyta palapinė, 
kuri teikia mums šiek tiek pavėsio. Šiaip ar taip, jaučiamės 

patenkinamai. Tiktai leitenantas Volteris niekaip negali 
pasveikti. Mūsų rūpinimasis juo kol kas neduoda apčiuo- 
piamos naudos, nes vyriškis kasdien silpnėja. 

Tiktai dabar kaip reikiant įvertinau Andrė Leturnerį. Šis 
šaunus vyrukas —- mūsų mažo būrelio siela. Jis turi originalų 
protą, jo svarstymai dažnai stulbina savo novatoriškumu ir 
originalumu. Pašnekesiai su juo smagūs, o kartais ir labai 
pamokantys. Kai Andrė kalba, jo truputį liguistas veidas itin 
pagyvėja. Tėvas, galima sakyti, net svaigsta nuo jo žodžių. 
Kai kada paima sūnų už rankos ir nepaleidžia ištisas valandas. 

Mis Herbi kaip visada labai santūri, bet retsykiais dalyvauja 
mūsų pokalbiuose. Visi mes stengiamės atitraukti ją nuo 
minčių apie prarastus žmones, kurie buvo laikomi jos globė- 
jais. Ši jauna mergina, galima sakyti, nuoširdžiai susidraugavo 
su vyresniuoju Leturneriu, tapo jam tarsi dukra; kai ji kreipiasi 
į jį, jos Žodžiuose jaučiu laisvumą, kurį galima paaiškinti tuo, 
jog Leturneris jau nebejaunas vyriškis. Leturneriui atkakliai 
prašant, mis Herbi papasakojo apie savo gyvenimą, kupiną 
narsos ir pasiaukojimo. Ko gali tikėtis vargšė našlaitė? Ji pra- 
gyveno dvejus metus misis Kir namuose ir dabar pasiliko be 
jokių lėšų, bet ramiai tiki ateitimi, nes yra pasirengusi išken- 
tėti bet kokius išmėginimus. Mis Herbi mums kelia pagarbą 
savo charakteriu, savo dorovine jėga, todėl iki šiol nė vienas 
iš pačių šiurkščiausių žmonių, plaukiančių kartu, nedrįso jos 
įžeisti nei žodžiu, nei veiksmu. 

Gruodžio dvyliktąją, tryliktąją, keturioliktąją jokių 
permainų mūsų gyvenime neįvyko. Vėjas kaip ir anksčiau pūtė 
gūsiais. Niekas nekliudė plaustui ramiai slinkti vandens pa- 
viršiumi. Jokių darbų ant plausto nereikėjo dirbti. Nebuvo 
netgi reikalo perdaryti vairą, tiksliau - užpakalinį irklą. Plaustą 
palengva gena vėjas, mūsų įrenginys pakankamai stabilus, 
nesvyra nei į vieną, nei į kitą pusę. Plausto priekinėje dalyje 
visada budi keli jūreiviai: jiems įsakyta akylai stebėti jūrą. 

Jau prabėgo savaitė nuo to laiko, kai palikome „Čenslerį“. 

Pastebiu, kad mes pripratome prie savojo režimo - bent jau 
prie maisto raciono. Tiesa, mums kol kas nereikia eikvoti 
fizinių jėgų kokiam nors darbui. Kaip sako paprasti žmonės, 
„mes neišsekiname savęs", - štai posakis, tiksliai perteikiantis 
mano mintį; mūsų sąlygomis nedaug reikia Žmogui, kad 
palaikytų jėgas. Pats sunkiausias dabar dalykas — trūksta 
vandens: šitokioje kaitroje aiškiai nepakanka skiriamos por- 
cijos. 

Gruodžio penkioliktąją šalia plausto pasirodė gausybė žu- 
vų. Nors mūsų žvejybos įnagiai tėra viso labo ilgos virvės su 
užlenktomis vinimis galuose ir džiovintos mėsos gabalėliais 
vietoj masalo, sugauname aibę žuvų, - tokios jos godžios. 

Taip, žvejyba iš tikrųjų nuostabi, todėl šiandien ant plausto 
tikra šventė. Mes kepame žuvį ant iešmų, verdame jūros van- 
denyje, užkūrę laužą plausto priekinėje dalyje. Kokia puota! 
Be to, papildome savo atsargas... Žuvų visur pilna, nes per 
dvi dienas jų prigaudėme gal du šimtus svarų. Jeigu dar užeitų 
lietus, tai daugiau nieko ir nebetrokštume. 

Nelaimei, žuvys neilgai lydėjo mūsų plaustą. Gruodžio 17 
dieną jūros paviršiuje pasirodė keli stambūs rykliai — iš dė- 
mėtųjų jūrų vilkų baisingosios padermės; jų ilgis siekė gal 
keturis ar penkis metrus. Jų nugaros ir plaukmenys - juodi 
su baltomis dėmėmis ir skersinėmis juostomis. Šių siaubingų 
gyvūnų artumas visada kelia nerimą. Mūsų plaustas neaukštas, 
mes sėdime bemaž vienodame lygyje su rykliais, todėl keletą 
sykių jų uodėgos neregėtai stipriai trenkėsi į plaustą. Tačiau 
jūreiviams pavyko juos nuginti šalin. Būčiau labai nustebęs, 
jeigu rykliai nebūtų sekę iš paskos, laikydami mus tikru lai- 
mikiu. Tiesą sakant, nepatinka man šie „nujaučiantys“ siau- 
būnai. 

Trisdešimt trečiasis skyrius 
Nuo gruodžio aštuonioliktosios iki dvidešimtosios 


Šiandien oras pasikeitė, sustiprėjo vėjas. Negalime skųstis 
— jis mums padeda. Kapitonas įsakė dėl atsargumo geriau 
įtvirtinti stiebą, kad išpūsta burė jo nenulenktų. Dabar sunkus 
plaustas ėmė plaukti kur kas greičiau, palikdamas paskui save 
ilgą pėdsaką. 

Dieną danguje pasirodė debesys, kaitra truputį sumažėjo. 
Bangos stipriau supa plaustą, du ar tris kartus netgi per jį 
persirito. Laimei, dailidei pasisekė iš kelių lentų padaryti 
dviejų pėdų aukščio falšbortą, todėl dabar esame geriau apsau- 
goti nuo jūros. Statinaites su maistu ir vandeniu stipriai pri- 
rišome dvigubu lynu. Jeigu bangos jas nuneštų, būtume pas- 
merkti siaubingai nelaimei, - nesudrebėjus net neįmanoma 
pagalvoti apie tokią galimybę! 

Gruodžio aštuonioliktąją jūreiviai iš vandens ištraukė jūrų 
augalų, kurie Žinomi kaip „sargasiniai“, t.y. augantys Sargasų 
jūroje; mes jau juos matėme tarp Bermudų salų ir Hem Roko. 
Tai ne kas kita kaip cukrinės laminarijos. Patariu savo bičiu- 
liams pakramtyti jų stiebų. Jie labai atgaivina burną ir gerklę. 

Šiandien neatsitiko nieko nauja. Tik pastebėjau, jog kai 
kurie jūreiviai - Ovenas, Berkė, Fleipolas, Vilsonas ir negras 
Džinkstropas — dažnai susirenka į būrį ir tariasi. Apie ką? 
Negaliu suprasti. Jie tuoj pat nutyla, jei kas nors iš karininkų 
ar keleivių prisiartina. Robertas Kertisas šiuos susibūrimus 


135 


pastebėjo anksčiau negu aš. Žinia, toks slapukavimas jam irgi 
nepatinka. Nutarė atsargiai pasekti jūreivius. Negras Džinks- 
tropas ir jūreivis Ovenas — niekšai, kurių reikia saugotis, nes 
juodu gali patraukti visus kitus. 

Gruodžio devynioliktąją kaitra pasidarė tiesiog nepa- 
keliama. Danguje nė debesėlio. Vėjas nebeišpučia burės, todėl 
plaustas bemaž nejuda. Keletas jūreivių puolė į jūrą, - mau- 
dynės labai juos atgaivino, laikinai išvadavo iš alsos. Tačiau 
maudytis jūroje, kur plaukioja gausybė ryklių, pašėlusiai 
pavojinga, todėl niekas iš mūsų nepasekė šių nerūpestingų 
vyrų pavyzdžiu. Kas žino, gal vėliau ir mes neišlaikysime ir 
patys maudysimės jūroje? Kai matai, jog plaustas stovi vietoje, 
apima baimė; nejaugi mūsų kelionė dar pailgės? 

Mus labai jaudina leitenanto Volterio sveikata. Jaunąjį vy: 
riškį kamuoja karštligė, kurios priepuoliai kartojasi ne- 
vienodais tarpais. Galimas daiktas, ligą būtų galima įveikti 
chininu. Bet, kartoju, kabiną taip sparčiai užplūdo vanduo, 
jog dėžė su vaistais per akimirką dingo bangose. Be to, matyt, 
vargšas jaunuolis serga ir džiova — neišgydoma liga, todėl jo 
būklė pastaruoju metu labai pablogėjo. Kai kurie simptomai 
itin būdingi. Volteris sausai kosti, negiliai kvėpuoja, gausiai 
prakaituoja, ypač rytais; jis liesėja, nosis paaštrėjo, išsikišo 
skruostikauliai, liesame veide prasimuša džiovos raudonos 
dėmės, skruostai įdubo, burna susičiaupė, akys nenatūraliai 
blizga. Net jeigu nelaimingasis leitenantas turėtų palankiausias 
sąlygas, medicina jau būtų bejėgė prieš šią negailestingą ligą. 

Gruodžio dvidešimtąją vis taip pat karšta, plaustas vis dar 
stovi vietoje. Svilinantys saulės spinduliai prasiskverbia per 
mūsų burę, alsa tokia nepakeliama, jog tiesiog dūstame. Kaip 
nekantriai laukiame tos valandos, kai bocmanas duoda men- 
kutę vandens porciją! Kaip godžiai ryjame šiuos kelis šilto 
skysčio lašus! Kas nėra patyrę troškulio kančių, tie manęs 
nesupras. 

Leitenantas Volteris labai sunyko; vandens trūkumą jis 

pakelia sunkiau negu mes visi. Pastebėjau, kad mis Herbi 
atiduoda jam bemaž visą savo porciją. Ši geroji siela iš visų 
jėgų stengiasi nors truputį palengvinti mūsų nelaimingo bičiu- 
lio kančias. 

Šiandien mis Herbi man pasakė: 

— Mūsų ligonis silpnėja kasdien, pone Kazalonai. 

— Taip, mis, — atsakiau, - bet mes nieko negalime jam 
padėti, ničnieko! 

— Tyliau, - apsidairo mergina, - kad tik jis mūsų neišgirstų! 

Ji pasitraukia nuo manęs, atsisėda ant plausto krašto ir, 
nuleidusi galvą ant rankų, paskęsta mintyse. 

Šiandien atsitiko nesmagus įvykis, apie kurį verta šį bei tą 
pasakyti. Jūreiviai Ovenas, Fleipolas, Berkė ir negras Džinks- 
tropas apie kažką labai gyvai šnekučiavosi visą valandą. Jie 
pusbalsiu ginčijosi ir, sprendžiant iš jų gestų, atrodė stipriai 
susijaudinę. Po šio pokalbio Ovenas ryžtingai patraukė į tą 
plausto dalį, kuri skirta keleiviams. 

— Tu kur, Ovenai? - klausia jo bocmanas. 

— Kur reikia, - įžūliai atkerta jūreivis. 

Išgirdęs tokį šiurkštų atsakymą, bocmanas keliasi, bet 
Robertas Kertisas jį aplenkia ir ūmai stoja akis į akį prieš 
Oveną. 

Jūreivis, atlaikęs kapitono žvilgsnį, nesivaržydamas pa- 
reiškia: 

— Kapitone, turiu su jumis pakalbėti draugų vardu. 

— Kalbėk, - šaltai prabyla Robertas Kertisas. 

— Kalbu apie degtinę, - tęsia Ovenas. - Žinote, ta maža 
statinaitė... dėl ko ji laikoma? Delfinams ar karininkams? 

— Toliau? - klausia Robertas Kertisas. 

— Mes reikalaujame, kad rytais kaip visada gautume savo 
porcijas. 

— Ne, - atlenkia kapitonas. 

— Tai ką... - surinka Ovenas. 

— Aš sakau: ne. 

Jūreivis atidžiai žvelgia į Robertą Kertisą; jo lūpomis 
nuvingiuoja negera šypsena. Vieną akimirką jis svyruoja, 
galbūt rengiasi reikalauti, bet susivaldęs be žodžių grįžta prie 
draugų. Ir visi vėl ima šnibždėtis. 

Ar teisingai padarė Robertas Kertisas, šitaip ryžtingai 
atmetęs jūreivių prašymą? Parodys ateitis. Kai apie tai 
pradėjau su kapitonu šneką, jis tarė: 

— Jūs ką, duoti degtinės šiems Žmonėms? Jau geriau 
statinaitę išmesti į jūrą! 

Trisdešimt ketvirtasis skyrius 
Gruodžio dvidešimt pinnoji 


Vakarykštis susikirtimas kol kas dar be padarinių. 

Sparai vėl keletą valandų lydi mūsų plaustą; ir vėl daug jų 
sugauname. Žuvis sudedame į tuščią statinę; dabar, kai turime 
papildomų maisto atsargų, tikimės, jog blogiausiu atveju 
nekentėsime bado. 

Atėjo vakaras, tačiau oras nė kiek neatvėso, kaip paprastai 
būna atogrąžose. Šiąnakt, matyt, bus labai tvanku. Virš bangų 
kyla sunkūs garai. Jaunas mėnulis pasirodys tik pusę antros 
nakties. Tamsu, nors į akį durk, bet ūmai horizontą nušviečia 
akinantis amalas. Elektros iškrovos nušviečia pusę dangaus. 
Bet griaustinio negirdėti. Tyla mus supa tokia, jog nejučiomis 
darosi nejauku. 

Mis Herbi, Andrė Leturneris ir aš, laukdami atplūstančios 
vėsos, ištisas dvi valandas stebime šiuos audros pranašus, šią 
repeticiją, kurią surengė gamta; mes pamirštame net pavojų, 
— Šitaip mus paveikia didingas reginys - kaunasi elektros pri- 
tvinkę debesys. Jie mums panašūs į tvirtovės dantytas sienas, 
tarp kurių kas minutę blyksteli ugnys. Net pačios kiečiausios 
širdys jautriai reaguoja į tokį stulbinantį reginį; jūreiviai 
atidžiai seka debesyse įsiliepsnojantį aukštybių gaisrą. Bet 
kartu visi sunerimę spokso į šiuos paprastų Žmonių vadinamus 
„pamėnus“, tuos žybčiojimus, kadangi jie sėja baimę, įspėja 
greitai prasidėsiant stichijų siautulį. Po teisybei, kas ištiks 

mūsų plaustą, patekusį į grėsmingą jūros ir dangaus šėlimą? 

Iki vidurnakčio visi sėdime užpakalinėje plausto dalyje. 
Žaibų šviesoje, ypač ryškioje nakties metu, bičiulių veidai 
atrodo mirtinai blyškūs; šitokį šmėklišką atspalvį paprastai 
daiktams duoda spirito, prisodrinto druskos, liepsna... 

— Ar nebijote perkūnijos, mis Herbi? - jaunosios merginos 
klausia Andrė Leturneris. 

— Ne, - šypteli mis Herbi, - pasakyčiau, jog jaučiu greičiau 
ne baimę, o palaimą. Juk tai vienas iš pačių puikiausių gamtos 
reiškinių, tiesiog negaliu nesižavėti perkūnija. 

— Taip, jūs sakote teisybę, mis Herbi, — pritaria Andrė 
Leturneris, - ypač kai dunda griaustinis. Nežinau didingesnio 
garso... Argi perkūnijai gali prilygti artilerijos griausmas, tas 
sausas trenksmas be dundėjimo? Griaustinis tiesiog pakylėja 
sielą, tai garsas, o ne triukšmas, jis tai stiprėja, tai silpnėja 
tarsi dainininko balsas. Tiesą sakant, mis Herbi, niekada 
artisto balsas taip manęs nejaudina kaip šis didis ir nepri- 
lygstamas gamtos bylojimas. 

— Sodrus bosas, — pasakiau juokdamasis. 

— Taip, iš tikrųjų, - linktelėjo Andrė, - pagaliau norėčiau 
jį išgirsti... juk šie begarsiai Žaibai kelia nuobodulį! 

— Ką jūs sakote, brangusis Andrė, - nustebau. - Bus audra, 
čia jau nieko nepadarysi, bet tik neprisišaukite jos. 

— Audra - tai vėjas! 

— Ir vanduo, be abejo, - pridūrė mis Herbi, - vanduo, 
kurio mums labai trūksta! 

Daug kur būčiau galėjęs paprieštarauti šiems jaunuoliams, 
bet nenoriu savo liūdnos prozos įmiešti į jų poeziją. Juodu 
vertina audrą savaip, ypatingai ir štai jau ištisą valandą nieko 
daugiau neveikia, o tik poetizuoja ir kviečia ją... 

Tuo metu žvaigždėtą dangų palengva aptraukė tirštas 
debesų sluoksnis. Žvaigždės gęsta viena po kitos, netrukus 
Zodiako žvaigždynai pranyksta ūke, užklojusiame horizontą. 
Užgožę paskutines Žvaigždes, virš mūsų galvų pakibo sunkūs 

ir juodi debesys. Iš jų vis dažniau išsiveržia balti šviesos 
spiečiai, nutvieksdami žemiau plaukiančius mažus pilkus 
debesėlius. 

Visa elektra, susikaupusi viršutiniuose atmosferos sluoks- 
niuose, iki šiol blykčiojo be garso, o kadangi oras labai sausas, 
todėl dabar prastas laidininkas, tai elektros fluidai akimirksniu 
su baisia jėga pradeda laužti sau kelią. Aišku, jog netrukus 
įsisiautės galinga audra. 

Robertas Kertisas ir bocmanas visiškai man pritaria. Boc- 
manas pasikliauja tik savo jūreiviška nuojauta - neklystančia 
nuojauta; kai dėl kapitono, tai, be „weather wise" (atspėjančio 
orą. — Vert.) pojūčio, jis pasižymi ir mokslininko gebėjimu 
pažinti reiškinį. Kapitonas parodo man tankų debesį, kurį 
meteorologai vadina „cloud-ring" (žiediniu debesiu. — Vert.); 
tokios formos debesys susidaro tik karštojoje juostoje, kur 
gausu drėgmės ir garų, kuriuos pasatai neša iš įvairių vande- 
nyno taškų. 

— Taip, pone Kazalonai, - sako man Robertas Kertisas, — 
mes esame audrų zonoje, į kurią mūsų plaustą atvarė vėjas. 
Žmogus, turintis subtilią klausą, čia nuolatos girdi perkūnijos 
dundėjimą. Tai jau seniai pastebėta, ir aš manau, kad jūrininkai 
sako tiesą. 

— Man regis, - atsakau įtemtai įsiklausydamas, - kad 
girdžiu dundesius, apie kuriuos kalbate. 

— Be abejonės, — patvirtino Robertas Kertisas. — Tai pir- 
mieji pranašai audros, kuri po poros valandų įsišėls kaip 
reikiant. Na ką gi! Esame pasirengę ją sutikti! 

Niekas jau nebegalvoja PAN miegą, beje, ir negalėtų 
miegoti tokioje atmosferoje. Žaibai blykčioja vis ryškiau, jie 
įsižiebia horizonte apimdami 100-150* erdvę ir palengva 
plinta po visą dangaus skliautą, o oras ima skleisti fosfores- 
cuojančią šviesą. 

Pagaliau priartėja perkūnijos dundesys, jis jau gana aiškiai 
girdimas, bet, jeigu galima taip sakyti, tai kol kas tik apvalūs 

garsai, be kampų, tai yra be stiprių sprogimų, - perkūnija 
dunda dar be aido. Dangaus skliautą aptraukė debesys, 
slopinantys elektros iškrovų griausmus. 

Iki šiol jūra tvyrojo rami, sunki, beveik nejudri, bet pamažu 
joje ima kilti plačios bangos, - jūrininkai jas tuoj pat pastebi 
ir žino, ką jos pranašauja. Jie sako, kad jūra „jau jau įsižai- 
džia“, jog kažkur toli siaučia audra, o vandenynas ją jaučia. 
Netrukus kyla pašėlęs vėjas. Jei plauktume „Čensleriu“, 
kapitonas įsakytų „nukreipti laivą prieš vėją", bet plaustas 
negali manevruoti, todėl turės paklusti audros valiai. 

Pirmą valandą nakties ryškus žaibas, po kelių sekundžių 
palydėtas griaustinio, pranešė mums, kad audra jau čia pat. 
Horizontas ūmai dingo tirštame drėgname rūke, ir mums 
pasivaideno, kad atsirėmėme į rūko sieną. 

Ir tuoj pat pasigirdo kažkurio jūreivio riksmas: 

— Škvalas! Škvalas! 

Trisdešimt penktasis skyrius 
Naktis iš gruodžio dvidešimt pirmosios į dvidešimt antrąją 


Bocmanas čiumpa lyną, pririštą prie burės, ir vienu trūk- 
telėjimu nuleidžia rėją. Ir pačiu laiku, nes škvalas atūžė su 
neregėta galia. Jeigu ne tas perspėjantis jūreivio riksmas, 
škvalas būtų apvožęs plaustą, o mus nusviedęs į jūrą. Užpa- 
kalinėje plausto dalyje pastatytą palapinę nunešė per mirksnį. 

Bet jeigu plaustas, tik šiek tiek pakilęs virš vandens, nebijo 
vėjo ir negali nuo jo nukentėti, tai jam grasina baisingos, ura- 
gano keliamos bangos. Jūra kelioms minutėms tarsi sustingsta 
ir nereaguoja į vėjo šuorus; bet paskui bangos, priešindamosi 
jo galiai, pakyla dar labiau įniršusios, dar aukštesnės. 

Plaustas atremia šiuos pakrikus bangų šuolius, jis jau 
nebeplaukia pirmyn, nes svaidomas į visas puses lyg skiedra. 

— Prisiriškite! Prisiriškite! — šaukia bocmanas, numetęs 
mums virves. 

Keleiviams padėti puola Robertas Kertisas. Ir štai Letur- 
neris, Folstenas ir aš jau stipriai pririšti prie plausto. Jūra 
gali mus nuplauti tik tuomet, jeigu sudaužys plaustą. Mis 
Herbi prisirišo per liemenį prie vienos vėjo nuneštos palapinės 
karties. Žaibo šviesoje matau, kad jos veidas giedras ir ra- 
mus. 

Dabar žaibai pila be paliovos, nenutrūkdama dunda per- 
kūnija. Mus akina ir kurtina ši šviesa ir šie griausmai. Per- 
kūnija trankosi be perstojo, vienas žaibas dar nespėja užgesti, 

kai jau žiebiasi kitas. Nuo šių ryškių zigzagų atrodo, jog visas 
dangus liepsnoja. Beje, ir visą vandenyną apėmęs gaisras; man 
dingojasi, jog Žaibai atitrūksta nuo bangų keterų, nuvingiuoja 
į aukštybes ir debesyse kryžiuojasi su tokiais pat zigzagais. 
Ore sklinda stiprus sieros kvapas, bet žaibai kol kas mūsų 
gaili ir krenta tik į vandenį. 

Antrą valandą nakties audra galutinai įsiautėjo. Vėjas pa- 
virto uraganu, stiprus bangavimas svaidyte svaido mūsų plaus- 
tą. Dailidė Daulasas, Robertas Kertisas, bocmanas ir kiti jū- 
reiviai stengiasi jį dar stipriau surišti virvėmis. Ant mūsų 
griūva milžiniški vandens kalnai, aplieja nuo galvos iki kojų 
beveik šiltu vandeniu. Leturneris atstato nugarą šioms nir- 
tulingoms bangoms, tarsi mėgindamas nuo jų apsaugoti sūnų. 
Mis Herbi sustingusi lyg statula, įkūnijanti nuolankumą 
likimui. 

Trumpoje žaibų šviesoje pastebiu ilgus ir tirštai rusvus de- 
besis; girdisi traškesys, primenantis šautuvų šūvius; šį ypatingą 
garsą skleidžia nesuskaičiuojamos elektros iškrovos, 
atsimušusios į krušos ledukus. Ir iš tikrųjų susidūrus audros 
debesiui su šalto oro srove, susidaro kruša, kuri dabar griūte 
užgriūva vandenyną ir mus. Ledai krenta sulig riešutais ir 
kapoja mus tarsi kokie sviedinukai, - atsitrenkia į plaustą 
skambėdami lyg metalas. 

Kruša tęsiasi apie gerą pusvalandį, paskui po truputį silp- 
nėja vėjas, kuris, blaškydarnasis į visas puses, po kurio laiko 
vėl užgriūva mus neregėta jėga. Vantai nutrūko, stiebas nuvirto 
skersai plaustą, jūreiviai skuba ištraukti jo galą iš lizdo, kad 
nenulūžtų prie pat pagrindo. Vairą nuplėšė bangos, o paskui 
ir užpakalinį irklą; suvaldyti ir išsaugoti jį sveiką neturėjome 
pakankamai jėgų. Dingo ir kairysis falšbortas, į atsivėrusį 
tarpą plūstelėjo bangos. 

Dailidė ir jūreiviai nori sutaisyti išlaužą, tačiau supimas 
jiems trukdo, vyrai tiesiog virsta vienas ant kito. Staiga plaus- 
tas, pakilęs ant baisingos bangos keteros, pasvyra daugiau 

kaip 45 laipsnių kampu. Kaip tų žmonių nenunešė vanduo? 
Kaip nenutrūko laikiusios mus virvės? Kaip toji banga 
nenusviedė visų į jūrą? Į šiuos klausimus atsakyti neįmanoma. 
Aš tiesiog negaliu suprasti, kaip nė viena banga neapvertė 
plausto, — tuomet, Žinia, mes, prisirišę prie klojinio lentų, 
paskęstume, tiesiog uždustume vandenyje. 

Iš tikrųjų apie trečią valandą ryto, kai uraganas dar baisiau 
įsisiautėjo, plaustas, pakeltas didžiulės bangos, pasviro bemaž 
stačiu kampu. Pasigirdo siaubo šauksmai! Mes apvirstame!.. 
Ne!.. Plaustas vis dėlto išsilaikė ant bangos keteros 
pašėlusiame aukštyje; akinančioje susikryžiavusių Žaibų 
šviesoje mes — apduję, sustingę iš siaubo, - išvystame visą 
jūrą: ji putoja, burbuliuoja tarsi trankydamasi į uolas. 

Paskui plaustas tuoj pat vėl atvirsta į horizontalią padėtį, 
bet nuo stipraus smūgio nutrūksta lynai, kuriais buvo pririštos 
statinaitės. Mano akyse viena jų dingsta jūroje, o antrajai, 
pilnai vandens, iššoka dugnas. 

Jūreiviai puola gelbėti statinės su džiovinta mėsa. Bet 
vienas iš jų įkiša koją tarp prasižiojusių plausto lentų ir 
nuvirsta gailiai sudejavęs. 

Noriu bėgti jam padėti, sunkiai mazgau laikančias mane 
virves...Pernelyg vėlu, nes blykstelėjus žaibui matau, kad 
nelaimingą jūreivį, kuriam vis dėlto pasisekė išlaisvinti koją, 
nuplauna banga, užliejusi visą plaustą. Jo draugas irgi dingsta 
kartu. Mes negalime jų išgelbėti... 

Banga sviedžia mane ant plausto klojinio; mano galva 
trenkiasi į kažkokios sijos briauną, ir aš netenku sąmonės. 

Trisdešimt šeštasis skyrius 
Gruodžio dvidešimt antroji 


Pagaliau atsliūkino rytas; pro debesis, vis dar nepasitrau- 
kusius nuo praėjusios audros, išlindo saulė. Stichijų grumtynės 
tęsėsi viso labo keletą valandų, bet buvo siaubingos; vėjas ir 
vanduo negailestingai galynėjosi. 

Paminėjau tik svarbiausius įvykius: nes alpulys, kurį sukėlė 
tas kritimas, nebeleido matyti, kaip baigėsi kataklizmas. Tiktai 
žinau, kad po trumpos ir stiprios liūties uraganas aprimo. 
Atmosferoje susikaupęs elektros perteklius galiausiai išsi- 
krovė. Audra nesitęsė visą naktį. Bet kokius nuostolius, kokią 
nepataisomą žalą ji mums padarė per šį trumpą laiką! Kokios 
nelaimės dabar mūsų laukia! Deja, nesugebėjome surinkti nė 
lašo iš tų vandens srautų, kurie mus buvo užplūdę! 

Atgavau sąmonę, nes manimi pasirūpino Leturneriai ir 
mis Herbi. Bet kai antrąjį sykį plaustą užliejo aukštos bangos, 
už tai, kad likau gyvas, esu dėkingas Robertui Kertisui. 

Vienas iš dviejų jūreivių, žuvusių audros metu, - Ostinas 
buvo dvidešimt aštuonerių metų, šaunus, energingas ir narsus 
vyrukas. Antrasis — senis airis O'Redis, savo gyvenime patyręs 
daugybę laivų avarijų. 

Dabar mūsų ant plausto tiktai šešiolika, vadinasi, bemaž 
pusės tų, kurie įlipo į „Čenslerį", jau nebėra tarp gyvųjų. 

O kas mums liko iš maisto? 

Robertas Kertisas nutarė tiksliai suskaičiuoti išlikusias 

atsargas. Kuriam laikui jų pakaks? 

Vandens kol kas dar turime, nes sudužusioje statinėje ant 
dugno radome apie keturiolika galonų (šešiasdešimt penki 
litrai. — Aut.), o antroji išliko visiškai sveika. Tačiau audra 
nunešė džiovintos mėsos statinę ir tą, kurioje kaupėme 
sugautas Žuvis; iš šių atsargų, deja, neliko nieko. Kai dėl 
džiūvėsių, tai Robertas Kertisas mano, kad jų turime ne 
daugiau kaip šešiasdešimt svarų. 

Šešiasdešimt svarų džiūvėsių šešiolikai žmonių, - vadinasi, 
maisto beturime tik aštuonioms dienoms, jeigu skaičiuosime 
vienam Žmogui po pusę svaro kasdien. 

Robertas Kertisas nieko nuo mūsų neslėpė. Išklausėme 
nepratarę nė garso. Šitaip tylėdami praleidome ir visą 
pačios mintys kamavo kiekvieną iš mūsų. Man atrodo, kid 
dabar mes žvelgiame vienas į kitą visai kitomis akimis ir sad 
bado šmėkla jau nebe už kalnų. Iki šiolei mes dar iš esmės 
nepatyrėme nei bado, nei troškulio kančių. O dabar vandens 
porcijas reikės sumažinti, o kai dėl džiūvėsių raciono... 

Priėjau prie grupės jūreivių, susėdusių ant plausto krašto, 
kaip tik tą akimirką, kai Fleipolas ironiškai kalbėjo: 

— Jeigu kam jau lemta mirti, tegu pasiskubina greičiau tą 
padaryti. 

— Taip, — pritarė Ovenas, — šiaip ar taip, jo porcija liks 
kitiems. 

Diena prabėgo, o mus visus tebeslėgė niūri nuotaika. 
Kiekvienas gavome savo pusę svaro džiūvėsių. Kai kurie juos 
ryte prarijo, kiti stropiai dalį atidėjo ateičiai. Man atrodo, 
jog inžinierius Folstenas padalijo savo porciją į keletą dalių — 
tiek, kiek paprastai kartų per dieną valgydavo. 

Jeigu kas nors iš mūsų sugebės išgyventi, tai tik Folstenas. 

Trisdešimt septintasis skyrius 
Nuo gruodžio dvidešimt trečiosios iki trisdešimtosios 


Po audros vis dar stiprokas vėjas ėmė pūsti iš Žiemryčių. 
Turėjome būtinai juo pasinaudoti, kadangi jis neša mus link 
krantų. Šiaip ne taip Daulaso sutvarkytas stiebas vėl tvirtai 
stovi savo lizde, burė iškelta, plaustas, genamas vėjo, plaukia 
dviejų — dviejų su puse mylių per valandą greičiu. 

Jūreiviai ėmėsi daryti užpakalinį irklą iš karties ir plačios 
lentos. Jis šiaip taip veikia, bet plaustui plaukiant greičiu, 
kurį diktuoja vėjas, nereikia daug pastangų valdyti. 

Klojinį irgi sutaisėme, virvėmis pririšę atšokusias lentas. 
Jūros nuneštą kairiojo borto apkalą pakeitėmė nauju, todėl 
dabar bangos mūsų nebeaplieja. Žodžiu, padarėme tiek, kiek 
galėjome, kad kaip nors sutvarkytume plaustą, — stiebą 
sujungėme su rėjomis, bet didžiausias pavojus mums gresia 
iš kitos pusės. 

Dangus pragiedrėjo, nušvito saulė, o su ja grįžo atogrąžų 
karštis, nuo kurio per pastarąsias dienas labai kamavomės. 
Šiandien jį, laimei, slopina vėjas. Vėl pastatėme palapinę ir 
paeiliui joje ieškome išsigelbėjimo nuo svilinančių saulės 
spindulių. 

Tačiau pradedame jausti maisto trūkumą. Aiškiai imame 
kamuotis iš alkio. Visiems jau įkrito skruostai, sumenko veidai. 
Daugelio nervų sistema aiškiai sutrikusi; tuščias skrandis 
pašėlusiai spazmuoja. Jeigu dabar turėtume bet kokį 

narkotiką, opiumo arba tabako, mums, galimas daiktas, 
pavyktų apgauti alkį, numarinti jį! Deja! Mes visai nieko 
neturime! 

Tiktai vienas Žmogus ant plausto nejunta šio valdingo 
poreikio. Tai leitenantas Volteris, kurį naikina sekinanti 
karštligė, - ji ir „maitina“ vargšą; užtat ligonį kamuoja baisus 
troškulys.Mis Herbi ne tik atiduoda Volteriui dalį savo 
vandens porcijos, bet ir išprašė iš kapitono papildomo puo- 
delio; kas ketvirtį valandos ji sudrėkina leitenantui lūpas. Vol- 
teris jau nebepajėgia kalbėti, todėl gerajai merginai dėkoja 
žvilgsniu. Vargšelis! Jis jau pasmerktas, ir net pati rūpestin- 
giausia priežiūra jo nebeišgelbės. Šiaip ar taip, jam jau nebe- 
ilgai liko kentėti! 

Šiandien leitenantas, matyt, jau suvokia savo padėtį; mosteli 
man ranka. Atsisėdu šalia. Tada ligonis sukaupia visas menkas 
jėgas ir nutrūkstamu balsu klausia: 

— Pone Kazalonai, ar greitai mirsiu? 

Svyruoju tik vieną akimirką, bet Volteris tai pastebi. 

— Tik tiesą! —- sako. — Visą teisybę! 

— Aš ne gydytojas, todėl negaliu... 

— Nesvarbu! Prašau atsakyti!.. 

Ilgai žvelgiu į ligonį, paskui priglaudžiu ausį prie jo 
krūtinės. Per pastarąsias dienas džiova, matyt, siaubingai 
nugalavo šį organizmą. Visiškai aišku, kad viena plaučių pusė 
jau nebeveikia, o antroji vargais negalais dar atlieka savo 
užduotį. Volteriui labai pakilo temperatūra, o sergančiam 
tuberkulioze, kiek Žinau, tai artimos mirties požymis. 

Ką galiu atsakyti į leitenanto klausimą? 

Vyriškis nenuleidžia nuo manęs klausiančių akių, o aš 
nežinau, ką pasakyti, todėl ieškau žodžių, kurie padėtų 
išvengti tiesaus atsakymo. 

— Mano drauge, - prabylu, - tokioje padėtyje nė vienas iš 
mūsų negali manyti ilgai gyvensiąs! Kas žino, galbūt nepraeis 
net savaitė, kai mes visi čia ant plausto... 

— Nepraeis net savaitė! - šnabžda leitenantas, nė akimirkai 
neatplėšdamas nuo manęs žibančių akių. 

Paskui nusisuka ir tikriausiai nejučiom užsnūsta. 

Gruodžio dvidešimt ketvirtąją, dvidešimt penktąją ir 
dvidešimt šeštąją ant mūsų plausto jokių permainų. Tai gali 
atrodyti tiesiog neįtikėtina, bet mes palengva priprantame 
nemirti iš bado. Katastrofų ištikti žmonės dažnai savo pasa- 
kojimuose pabrėžia tą patį, ką ir aš jaučiu. Skaitydamas aš 
netikėjau, maniau, kad jie perdeda. Bet jų teisybė. Dabar 
matau, kad badauti galima kur kas ilgiau, negu galvojau. Beje, 
kapitonas, be džiūvėsių, ėmė visiems duoti po keletą lašų 
degtinės, ir ji mus palaiko kur kas labiau, negu galima 
įsivaizduoti. Kad turėtume šitokį racioną nors dviems, nors 
vienam mėnesiui! Bet atsargos senka, taigi nebetoli ta diena, 
kai nebegausime ir šių skurdžių maisto porcijų. 

Ką gi, vadinasi, reikia nieko nepaisant ieškoti maisto jūroje, 
o tai padaryti labai sunku. Vis dėlto bocmanas ir dailidė su- 
meistravo naujus žvejybos įnagius, šiam tikslui vėl panaudo- 
dami virves; ištraukė iš plausto klojinio lentų keletą vinių ir 
pririšo jas prie virvių vietoj kabliukų. 

Bocmanas, matau, patenkintas savo darbu. 

— Jų, žinoma, nesulyginsi su tikromis meškerėmis, — sako 
jis, - bet Žuvys vis tiek gali kibti. Tik štai visa bėda su masalu! 
Mes turime tiktai džiūvėsių, o jie ant kabliukų nesilaiko. Kad 
bent sugautume nors vieną žuvį! Aš ją panaudočiau kaip 
masalą. Bet kaip ją, šitą pirmąją Žuvį, sugauti, - štai kur esmė! 

Bocmanas sako tiesą, - šitokia Žvejyba vargu ar ką nors 
mums duos. Vis dėlto jis ryžtasi rizikuoti ir sviedžia į vandenį 
tas virves. Kaip ir galėjome tikėtis, žuvys jų neliečia. Be to, ir 
žuvų šiose jūrose nedaug! 

Gruodžio dvidešimt aštuntąją ir dvidešimt devintąją mes 
vis mėginame sugauti bent vieną Žuvį ir vis taip pat nesėk- 
mingai. Cukraus gabaliukai, kuriuos užmauname ant virvių, 
vandenyje ištirpsta. Tenka atsisakyti šių beviltiškų mėginimų: 

visai be naudos prarandame cukrų, vienintelį mūsų maistą, o 
juk jau atėjo laikas ir trupinius skaičiuoti. 

Bocmanas, ieškodamas išeities, sugalvojo ant tų vinių 
užmauti audinio skiauteles. Mis Herbi atplėšė nuo savo rau- 
dono šalio gabalėlį. Galbūt ryški skiautė, šmėžuodama 
vandenyje, suvilios kokią nors godžią žuvį? 

Šį naują mėginimą padarėme gruodžio trisdešimtąją. Kelias 
valandas leidome į vandenį savo Žvejybos įnagius, bet ištraukę 
matėme, kad raudonąja skiaute niekas nesusidomėjo. 

Bocmanas visiškai nusiminė. Ir vėl nepasisekė! Nežinia, 
ką būtume davę, kad tik sugautume pirmąją žuvį, kuri duotų 
šansą suvilioti ir kitas! 

— Yra dar vienas būdas, kuris padėtų prisivilioti Žuvis, — 
sako bocmanas mąn į ausį. 

— Koks? - susidomiu. 

— Sužinosite vėliau, - atsako vyriškis, kažkaip keistai 
žvilgtelėjęs į mane. 

Ką jis čia nori pasakyti? Juk šis vyras niekada tuščiai 
neplepa! Visą naktį galvoju apie jo žodžius. 

Trisdešimt aštuntasis skyrius 
Nuo sausio pirmosios iki penktosios 


Praėjo daugiau kaip trys mėnesiai nuo tos dienos, kai 
„Čensleriu" išplaukėme iš Čarlstono. O štai jau dvidešimt 
dienų kapanojamės per vandenyną savuoju plaustu, atsidavę 
stichijų valiai! Ar mes nors kiek pasistūmėjome į vakarus, 
link Amerikos pakrančių, o gal audra dar toliau nubloškė 
nuo žemės? Deja, nebeturime net galimybės atsakyti į šį 
klausimą. Siaučiant uraganui, turėjusiam mums baisių pada- 
rinių, kapitono instrumentai sulūžo, nors ir labai juos saugojo. 
Robertas Kertisas jau nebeturi nei kompaso, kuris padėtų 
nustatyti pasaulio šalį, nei sekstanto išmatuoti šviesulių 
aukščiui. Ar mes visai netoli kranto, o gal už šimtų mylių 
nuo sausumos? Deja, nežinome, bet baiminamės, jog Žemė 
vis dėlto toli: juk viskas prieš mus. 

Visiška nežinomybė kartais sukelia neviltį, tačiau kadangi 
viltis niekada nepalieka Žmogaus širdies, sykiais, nepaisydami 
blaivaus proto, tikime, kad sausuma kažkur netoli. Kiekvienas 
spitrėjasi į horizontą ir stengiasi įžvelgti beribiuose vandenyno 
toliuose kranto kontūrus. Mus, keleivius, akys visą laiką 
apgauna, todėl dar stipriau ir skaudžiau išgyvenam. Štai jau 
manai, kad išvydai... bet ne! Ten tiktai debesis, rūkas arba 
aukštesnė už kitas banga. Žemės niekur nematyti, nė vienas 
laivas neryškėja pilkšvame vandens fone. Plaustas visą laiką 
supasi tuštutėlio vandenyno centre. 

Sausio pirmąją suvalgėme paskutinį džiūvėsį arba, tiesą 
sakant, paskutinius džiūvėsių trupinius. Sausio pirmoji! 
Kokius atsiminimus mūsų širdyse sužadina ši diena ir kokia 
sunki ji mums dabar atrodo palyginti su praėjusiais metais! 
Naujieji metai, sveikinimai, linkėjimai, nuoširdus artimųjų ir 
giminių dėmesys, viltys, nuo kurių ima plakti širdis, — visa tai 
ne mums! Kas dabar iš mūsų išdrįstų ištarti žodžius, paprastai 
sakomus su šypsena: „Su Naujaisiais metais! Linkiu naujos 
laimės!" Kas iš mūsų drįsta galvoti, jog išgyvens dar vieną 
dieną? 

Tačiau, mano nuostabai, priėjo bocmanas ir pasakė, 
kažkaip keistai žvilgtelėjęs į mane: 

— Pone Kazalonai, sveikinu jus... 

— Su Naujaisiais metais? 

— Ne, su nauja diena... ir šitaip pernelyg jau drąsu šiandien 
sakyti, nes mes jau nebeturime nė trupinio. 

Taip, iš tikrųjų nebeturime ko valgyti. Visi tą žinome, tačiau 
rytą, porcijų davimo valandą, tikrovė pritrenkia mus tarsi 
netikėtas smūgis. Be galo sunku patikėti, kad prasidėjo 
visiškas badas! | 

Vakarop pajutau stipriai raižant skrandį. Emiau dažnai ir 
skaudžiai Žiovauti; po dviejų valandų skausmas šiek tiek 
atlėgo. 

Sausio trečiąją nustebęs įsitikinau, kad nebejaučiu jokių 
skausmų. Juntu tiktai kažkokią bedugnę tuštumą, bet tai 
greičiau dvasinė būsena, o ne fizinis pojūtis. Dingojasi, jog 
mano galva pašėlusiai sunki, vos laikosi ant pečių, svaigsta, 
tarsi stovėčiau prie bedugnės. 

Bet ne visi vienodai jaučia ir išgyvena. Kai kurie mano 
bičiuliai siaubingai kamuojasi. Tarp kitko, dailidė ir bocmanas, 
turintys vilko apetitą, taip galuojasi, jog retsykiais nejučiomis 
pradeda dejuoti. Jie stipriai virvėmis susiveržė pilvus. O juk 
eina tik antroji diena! 

Ak! Koks dabar mūsų akims atrodo nuostabus tasai skur- 

dus davinys — pusė svaro džiūvėsių! Dabar, kai mes nieko 
nebeturime, toji porcija regisi buvusi milžiniška! Jeigu dar 
bent sykį gautume tą pusę svaro džiūvėsių, na, jeigu gautume 
bent pusę jų, bent ketvirtį, išgyventume keletą dienų! Valgy- 
tume džiūvėsius po trupinėlį. 

Apgultame ir pasmerktame badauti mieste dar galima ką 
nors rasti griuvėsiuose, grioviuose, užkaboriuose, netgi kokį 
nors kaulą, kokias nors atmatas, kad bent valandėlei apgautum 
alkį! Bet ant šių lentų, daugybę sykių nuplautų vandens, jau 
nieko neberasi, - mes jau apieškojome visus plyšelius, visus 
kampelius, kur vėjas galėjo užnešti bent kruopelę... 

Labai ilgos pasidarė mums naktys - kur kas ilgesnės negu 
dienos! Veltui tikiesi, kad miegas atneš bent valandėlę už- 
maršties! Jei sumerki akis, tai tik trumpam užsnūsti ir sapnuoji 
košmarus. 

Bet šiąnakt, nusikamavęs ir nuovargio slegiamas, numigau 
keletą valandų; kartu užmigo ir mano alkis. 

Kitą rytą šeštą valandą mane pažadino riksmai, sklindantys 
ant plausto. Pašoku ir matau priekinėje plausto dalyje negrą 
Džinkstropą, jūreivius Oveną, Fleipolą, Vilsoną, Berkę ir 
Sandoną. Jie susibūrę į krūvą ir įžūliai vaiposi. Šie niekšai 
pasičiupo dailidės įrankius - kirvį, pjūklą, kastuvą ir grasina 
kapitonui, bocmanui ir Daulasui. Negaišdamas žengiu prie 
Roberto Kertiso ir jį apsupusių vyriškių. Folstenas atseka 
paskui mane. Mes neturime nieko, išskyrus lenktinius peilius, 
tačiau nestokojame ryžto gintis. 

Ovenas ir jo būrelis atsigręžia į mus. Šitie nelaimingieji 
girti. Naktį jie pasičiupo degtinės statinaitę ir nusilakė. 

Ko jie nori? 

Ovenas ir negras, blaivesni negu visi kiti, kursto savo 
šalininkus mus užmušti; visus pagavęs kažkoks girtas įsiūtis. 

— Šalin Kertisą! — šaukia jie. - Į jūrą kapitoną! Tegu 
vadovauja Ovenas! Vadovauk, Ovenai! 

Matau, kad Ovenas - vadeiva, o negras - jo dešinioji ranka. 

Šių žmonių neapykanta karininkams ūmai prasiveržė, jie 
sukėlė maištą, kuris net laimėtas nepagerins jų padėties. Bet 
maištininkai nesugeba galvoti; jie apsiginklavę, o mes ne, todėl 
jie gali mums diktuoti. 

Robertas Kertisas, matydamas, kad jūreiviai spraudžiasi 
pirmyn, žengia priešpriešiais žingsnį ir surinka garsiu balsu: 

— Padėkite ginklus! 

— Mirtis kapitonui! —- suriaumoja Ovenas. 

Niekšas gestu drąsina savo bendrininkus, bet Robertas 
Kertisas, atstūmęs girtus jūreivius, Žengia tiesiai prie jo. 

— Ko nori? - klausia Oveno. 

— Kad niekas čia ant plausto nekomanduotų! — atkerta 
Ovenas. - Čia visi lygūs! 

Kvailys! Tarsi ir iš tikrųjų ne visi lygūs prieš baisiąją 
nelaimę! 

— Ovenai, - pakartoja kapitonas, — atiduok ginklą! 

— Drąsiau! — surinka Ovenas saviškiams. 

Prasideda grumtynės. Ovenas ir Vilsonas puola Robertą 
Kertisą, kuris ginasi karties nuolauža; Berkė ir Fleipolas 
užgriūna Folsteną ir bocmaną. Aš susikimbu su negru Džinks- 
tropu, - jis mojuoja kirviu, stengdamasis man smogti. 
Stengiuosi apglėbti jį rankomis ir neleisti mojuoti kirviu, bet 
niekšas stipresnis už mane. Po trumpo susirėmimo jaučiu, 
kad pradedu silpti. Bet ūmai Džinkstropas krenta, patrauk- 
damas sykiu ir mane. Tai Andrė Leturneris sugriebė jį už 
kojų ir parvertė. 

Jaunuolis išgelbėjo mane. Negras krisdamas paleido kirvį, 
kurį aš bemat pačiupau. Jau noriu suknežinti negrui galvą, 
bet ir mane sulaiko Andrė. 

Pakėlusius maištą jūreivius sugrūdome į priekinę plausto 
dalį. Robertas Kertisas, išsisukęs nuo smūgių, kuriuos jam 
mėgino smogti Ovenas, čiupo iš mano rankų kirvį ir užsimojo. 

Bet Ovenas atšoko į šalį, ir kirvis įsmigo tiesiai į Vilsono 
krūtinę. Niekšas krenta aukštielninkas tiesiai į jūrą ir bemat 

dingsta tarp bangų. 

— Gelbėkite jį! Gelbėkite! - sušunka bocmanas. 

— Bet juk jis negyvas! — atsako Daulasas. 

— Ė! Kaip tik todėl!..- ištrūksta bocmanui, bet jis nebaigia 
frazės. 

Vilsono mirtis nutraukia grumtynes. Fleipolas ir Berkė, 
mirtinai girti, guli ant klojinio kaip negyvi, mes gi puolame 
prie Džinkstropo ir stipriai jį pririšame prie stiebo. 

Oveną sutvarkė dailidė ir bocmanas. Robertas Kertisas 
žengia prie jo. 

— Melskis Dievui! Tuoj mirsi! - lėtai ištaria. 

— Matau, kad baisiausiai trokštate mane suvalgyti! — at- 
kerta Ovenas neįsivaizduojamai įžūliu tonu. 

Šis siaubingas atsakymas išgelbsti jam gyvybę. Robertas 
Kertisas išblyškęs numeta jau iškeltą kirvį, nueina šalin ir 
atsisėda ant plausto krašto. 

Trisdešimt devintasis skyrius 
Sausio penktoji ir šeštoji 


Šis atsitikimas mus labai sukrėtė. Oveno žodžiai mūsų 
aplinkybėmis negalėjo lyg niekur nieko nuskambėti, - jie 
pašiurpino net stipriausios dvasios Žmones. 

Truputį nusiraminęs, karštai padėkojau jaunajam Letur- 
neriui, išgelbėjusiam man gyvybę. 

— Be reikalo man dėkojate, - sako jaunuolis, - o juk 
turėtumėte, kas be ko, mane prakeikti! 

— Jus, Andrė? 

— Pone Kazalonai, aš tik pratęsiau jūsų kančias! 

— Vis tiek, pone Leturneri, - sako tą akimirką prie mūsų 
priėjusi mis Herbi,- jūs atlikote savo pareigą! 

Pareigos jausmas - štai kas nuolatos palaiko mis Herbi. Ji 
suliesėjo nuo patirtų sunkumų ir maisto stokos; nublukusi 
suknia suplyšusi, kabo skiautės, bet nė vieno skundo neištaria 
jos lūpos; jaunoji mergina nepasiduoda nevilčiai. 

— Pone Kazalonai, - sykį paklausė, - ar mes pasmerkti 
mirti iš bado? 

— Taip, mis Herbi, - atsakiau bemaž žiauriai. 

— Kiek laiko galima išgyventi be maisto? 

— Ilgiau, negu paprastai galvojama! Galbūt daugybę 
begalinių dienų! 

— Ar stipresni žmonės labiau kenčia? Ar ne taip? - klausia 

— Taip, bet užtat jie greičiau miršta. 

Kaip galėjau šitaip atsakyti jaunajai merginai? Neištariau 
nė vieno paguodos ar vilties žodžio! Sviedžiau vargšei į veidą 
pliką ir rūsčią tiesą! O gal aš jau nebeturiu bet kokio žmo- 
niškumo jausmo?Andrė Leturneris ir jo tėvas, klausęsi šio 
mudviejų pašnekesio, žvilgčiojo į mane nustebusiomis ir gied- 
romis akimis, padidėjusiomis nuo badavimo. Juodu, galimas 
daiktas, klausia savęs, ar tai aš šitaip kalbu. 

Po kelių minučių, kai mudu su mis Herbi likome akis į 
akį, ji pusbalsiu man taria: 

— Pone Kazalonai, ar padarysite man vieną paslaugą? 

— Žinoma, mis, - atsakau ir susijaudinu; esu pasirengęs 
dėl mis Herbi padaryti viską, ką galiu. 

— Jeigu mirsiu anksčiau už jus, - ramiai tęsia mis Herbi, - 
o taip gali atsitikti, juk esu silpnesnė už jus, prižadėkite mano 
kūną išmesti į jūrą. 

— Mis Herbi, aš visiškai nepagrįstai... 

— Ne, ne, - užprotestuoja vos pastebimai šypsodamasi 
mergina, — jūs sakėte teisybę, atvirai kalbėjote su manimi, 
bet prižadėkite išpildyti mano prašymą. Žinau, kad esu 
silpnadvasė. Gyva tikrai nieko nebijau... Bet po mirties... 
duokite žodį, kad išmesite mane į jūrą... 

Pažadėjau. Mis Herbi ištiesė man ranką; pajutau silpną 
jos liesų pirštelių spustelėjimą. 

Praslinko dar viena naktis. Kartkartėmis taip baisiai 
pradeda skaudėti skrandį, jog nejučiomis dejuoju; paskui šiek 
tiek atlėgsta, bet mane sukausto kažkoks stingulys. Atsigavęs 
su nuostaba matau, kad mano bičiuliai dar gyvi. 

Matyt, geriausiai užgriuvusius sunkumus pakelia 
bufetininkas Hobartas, apie kurį iki šiol neužsiminiau. Tai 
žemaūgis gudrios fizionomijos ir meilikaujančių akių Žmo- 
gėnas; vyrutis dažnai šypsosi vien tik lūpomis, jo akys visados 
pusiau primerktos, regis, vien dėl to, kad padėtų slėpti mintis. 
Jis visas kažkoks netikras. Galiu prisiekti, kad vyriškis 

veidmainis. Jau sakiau, kad sunkumai, matyt, ne per labiausiai 
jį slegia... Ne, ne todėl, kad jis retai skundžiasi, priešingai, 
bufetininkas nuolatos ir įkyriai inkščia, bet, net pats nežinau 
kodėl, šis jo inkštimas man atrodo apsimestinis. Pažiūrėsime, 
kas bus toliau. Nenuleisiu akių nuo šio žmogėno, nes jo at- 
žvilgiu man kilo kai kurių įtarimų; norėčiau juos patikrinti. 

Šiandien, sausio šeštąją, Leturneris pasikvietė mane į šalį 
ir pasakė, jog nori „slaptai pasikalbėti". Jis nepageidauja, jog 
kas nors pamatytų ar išgirstų. 

Nužingsniuojame į patį tolimiausią plausto kampą, be to, 
jau vakaras, todėl tamsa mus paslepia nuo pašalinių žvilgsnių. 

— Pone, - sako man pusbalsiu Leturneris, - Andrė labai 
nusilpo. Mano sūnus miršta iš bado! Pone, negaliu to matyti! 
Ne, daugiau nebeturiu jėgų! 

Leturneris šiuos žodžius ištaria balsu, kuriame girdžiu 
tramdomą pyktį ir gilią neviltį. O! Suprantu, kaip turi kentėti 
tėvas! | 

— Negalima prarasti vilties, - sakau, imdamas jį už rankos. 
— Koks nors laivas... 

— Pone, —- nutraukęs mane, tęsia Leturneris, — kalbu su 
jumis visai ne dėl to, kad išgirsčiau banalią paguodą. Jokio 
laivo mes nesutiksime, jūs tai pats puikiai žinote. Ne! Aš turiu 
galvoje visai ką kita. Kiek jau laiko mano sūnus, jūs ir visi kiti 
nieko nevalgė? 

— Džiūvėsių atsargos baigėsi sausio antrąją. Šiandien jau 
šeštoji. Vadinasi, prabėgo keturios dienos... - atsakau į neti- 
kėtą pašnekovo klausimą. 

— Aha, keturias dienas jau nevalgėte! - užbaigia Leturneris. 
— Na, o aš nevalgiau aštuonias dienas! 

— Aštuonias dienas! 

— Taip! Aš taupiau džiūvėsius savo sūnui. 

Man ištryško ašaros. Paėmiau už rankos Leturnerį... Vos 
galiu išspausti žodį. Žvelgiu tik į jį!.. Aštuonias dienas! 

— Pone, - pratariu pagaliau, - ką galėčiau dėl jūsų padaryti? 

— Tss! Ne taip garsiai! Kad niekas negirdėtų! 

— Sakykite! 

— Aš noriu, - šnibžda-Leturneris, - aš pageidauju, kad jūs 
pasiūlytumėte Andrė... 

— O jūs pats ką, negalite?.. 

— Ne! Ne!.. Sūnus suprastų, kad aš taupiau jam maistą!.. 
Tikrai atsisakytų... Ne! Noriu, kad jūs pasiūlytumėte... 

— Pone Leturneri! | 

— Maldauju! Padarykite man šią paslaugą... didžiausią iš 
visų...Tarp kitko... už jūsų triūsą... 

Tardamas šiuos žodžius, Leturneris ima mano ranką ir 
švelniai ją glosto. 

— Už jūsų triūsą... Jūs pats užkąskite... bent truputį!.. 

Vargšas tėvas! Klausydamasis jo virpu lyg vaikas. Visas 
krūpčioju, mano širdis garsiai daužosi! O Leturneris palengva 
įspaudžia man į ranką džiūvėsį. 

— Saugokitės, kad niekas j jūsų nepamatytų! - šnabžda jis. 
— Šie žvėrys jus užmuš. Čia vienos dienos porcija, bet rytoj 
irgi tiek pat jums duosiu. 

Nelaimingasis tėvas nepasitiki manimi! Bet galbūt jis teisus: 
pajutęs rankoje džiūvėsį, aš vos jo nepakėliau prie burnos! 

Atsilaikiau, ir tegu skaitytojai supras viską, ko nebepajėgia 
išreikšti mano plunksna! Naktis užklupo netikėtai, kaip ir visa- 
da žemose platumose. Palengva prislenku prie Andrė Leturne- 
rio ir paduodu jam džiūvėsio gabalėlį, esą mano sutaupytą. 

Jaunuolis nesusimąstęs čiumpa jį. 

— O tėvas? — ūmai klausia atsitokėjęs. 

Atsakau, kad ponas Leturneris irgi gavo tiek pat... Aš taip 
pat... Kad rytoj... ir kitomis dienomis... galiu jam duoti po 
tokią pat porciją. Tegu ima ... Tegu neabejodamas ima! 

Andrė net nepaklausė, iš kur gavau šį džiūvėsį, tik godžiai 
sugrūdo į burną. 

Tą vakarą, nepaisydamas Leturnerio pasiūlymo, nieko 
neturėjau burnoje!.. Nieko!.. 

Kėturiasdešimtasis skyrius 
Sausio septintoji 


Jūros vanduo, bemaž be perstojo užliejantis plaustą, kai 
tik pakyla bangos, kai kuriems jūreiviams ėmė ėsti kojų odą. 
Ovenas, kurį bocmanas po maišto laiko surištą plausto 
priekinėje dalyje, dabar atsidūrė sunkiausioje padėtyje. Mums 
prašant bocmanas jį atrišo. Sandonas ir Berkė irgi nukentėjo 
nuo sūraus jūros vandens; mes gi kol kas išvengėme šios 
bėdos: bangos beveik nepasiekia užpakalinės plausto dalies. 

Šiandien bocmanas, bemaž pamišęs iš alkio, ėmė graužti 
burės gabalus, medines kartis. Man ir dabar ausyse dar aidi 
jo dantų gergždesys. Nelaimėlis nebegali daugiau kentėti baisių 
bado kančių ir stengiasi bet kuo prikimšti tuščią skrandį, kad 
tik apgautų alkį. Ilgai ieškojęs, jis pagaliau randa ant stiebo 
kabantį odos gabalą. Mat oda vis dėlto organinė medžiaga, 
todėl bocmanas ją kramto ir ryja neįsivaizduojamai godžiai. 
Matyt vyriškiui pasidaro lengviau. Visi pasekame jo pavyzdžiu. 
Į burnas kemšame viską, ką sugebame rasti ir kas atrodo 
valgoma, - odinę kepurę, odinius kepurių snapelius... Mumyse 
pabunda kažkoks žvėriškas instinktas, kurio nebepajėgiame 
nuslopinti. Šią valandėlę nesunku pagalvoti, kad nebeturime 
nieko žmogiška. Niekada nepamiršiu šios scenos!.. 

Jeigu alkio ir nenumalšinome, tai, šiaip ar taip, bent liovėsi 
raižyti skrandžius. Tačiau kai kurie iš mūsų negalėjo pakelti 
šio šlykštaus maisto — viską išvėmė. 

Prašau atleisti už šias smulkmenas! Privalau nieko nenu- 
slėpdamas perduoti viską, ką iškentėjo patyrusieji „Censlerio" 
katastrofą. Tegu skaitytojai iš mano pasakojimo sužino, kiek 
moralinių ir fizinių kančių gali pakelti žmogiškoji būtybė! 
Tegu visiems tai būna pamoka, perskaityta mano dienoraštyje! 
Pasakosiu absoliučiai apie viską; gaila, bet nujaučiu, kad mes 
dar nepasiekėme baisiausių kančių ribos! 

Šios scenos metu aš nenuleidau akių nuo bufetininko, ir 
mano įtarimas pasitvirtino. Hobartas, nors inkštė kaip ir 
anksčiau ir net gailiau nei visada, bet prie mūsų neprisidėjo. 
Tik pasiklausyk jo, tas žmogelis jau miršta nuo išsekimo, bet 
atidžiai įsižiūrėjęs nejučiomis imi galvoti, jog vyrukas mažiau 
kamuojasi negu visi kiti. Ar šis veidmainis kur nors slaptoje 
vietelėje neslepia atsargų, kuriomis iki šiol tyliai vienas sau 
maitinasi? Seku jį, bet nieko ypatingo nepastebiu. 

Kaitra kaip ir anksčiau nepakenčiama, ypač jeigu jos nesu- 
mažina vėjas. Geriamo vandens racionas, žinia, labai menkas, 
bet badas, matyt, slopina troškulį. Nors maniau, kad dėl 
vandens irūkumo mes kamuosimės dar labiau negu nuo alkio, 
dabar negaliu tuo patikėti arba geriausiu atveju bent 
įsivaizduoti. Teapsaugo mus Viešpats nuo naujų kančių! 

Laimei, statinaitėje, kuri pusiau sudaužyta, liko kelios pin- 
tos vandens, o antroji dar nepradėta. Nors mūsų dabar ma- 
žiau, kapitonas, nepaisydamas kai kurių jūreivių reikalavimų, 
sumažino dienos racioną iki pusės pintos vienam asmeniui. 
Pritariu jo taupumui. 

Kai dėl degtinės, jos liko tik ketvirtis galono, paslėpto 
patikimoje vietoje plausto užpakalinėje dalyje. 

Šiandien, sausio septintąją, apie pusę aštuonių vakaro 
vienas žmogus mirė. Dabar mūsų liko tik keturiolika! Leite- 
nantas Volteris numirė man ant rankų. Nei aš, nei mis Herbi 
nebegalėjome jo išgelbėti... jis jau savo iškentėjo! 

Likus kelioms minutėms iki mirties, Volteris padėkojo mis 
Herbi ir man balsu, kurį mes vargais negalais pajėgėme išgirsti. 

Iš jaunuolio drebančių rankų iškrito sulamdytas laiškas. 

— Pone, - tarė leitenantas. - Šis laiškas... mano motinos... 
nebeturiu jėgų... paskutinis, kurį gavau! Ji rašo: , Aš laukiu 
tavęs, mano sūnau, noriu tave pamatyti!" Ne, mama, tu jau 
nebepamatysi manęs! Pone... šį laišką... pridėkite man prie 
lūpų... noriu pabučiuoti jį... Mama... Dieve!.. 

Įspraudžiau laišką į glembančią leitenanto Volterio ranką 
ir padėjau jį pakelti prie lūpų. Jo žvilgsnis akimirką atgijo, 
išgirdau silpną bučinio garsą... 

Leitenantas Volteris mirė! Viešpatie, priimk jo sielą! 

Keturiasdešimt pirmasis skyrius 
Sausio aštuntoji 


Visą naktį praleidau prie nelaimingojo leitenanto kūno, o 
mis Herbi keletą sykių priėjusi pasimeldė už jo sielą. 

Kai išaušo rytas, lavonas jau galutinai atšalo. Skubėjau... 
Taip! Skubėjau jį išmesti į jūrą. Paprašiau Robertą Kertisą 
man padėti atlikti paskutinę pareigą. Suvyniosime velionį į 
suplyšusius ir pasigailėtinus jo drabužius ir atiduosime jūros 
gelmėms; viliuosi, kad galutinai išsekęs leitenanto kūnas 
neiškils į vandens paviršių. 

Robertas Kertisas ir aš ėmėmės priemonių, kad niekas 
mūsų nepamatytų, paskui iš vargšo leitenanto kišenių ištrau- 
keme šiokias tokias smulkmenas, kurias atiduosime jo mo- 
tinai, jeigu kuris iš mudviejų liks gyvas. 

Vyniodamas lavoną į drabužius, kurie turėjo leitenantui 
tapti įkapėmis, nepajėgiau nekrūptelėti iš siaubo. 

Dešiniosios kojos nebebuvo, vietoj jos kyšojo kruvinas 
strampas! 

Kas išdrįso šitaip padaryti? Tikriausiai naktį kietai užmigau, 
nes įveikė nuovargis, ir kažkas tuo pasinaudojo sužalodamas 
Volterio lavoną. Kas galėjo drįsti? 

Robertas Kertisas svaido niūrius žvilgsnius. Tačiau ant 
plausto nepastebime nieko neįprasta; tylą retsykiais nutraukia 
tik dejonės. Galbūt mus kas nors stebi! Ką gi, greičiau 
meskime į jūrą lavoną, kad išvengtume dar baisesnių dalykų! 


166 


Sukalbėję maldą už mirusiuosius, mudu išmetame lavoną 
į vandenį. Jis bemat dingsta tarp bangų. 

— Velniai rautų! Geras davinys rykliams! 

Kas taip pasakė? Apsidairau. Tai negras Džinkstropas. 

Bocmanas stovi šalia manęs. 

— Ta koja... - klausiu jo. - Jūs manote, kad jie, šitie 
nelaimingieji... 

— Koja?.. Ak taip! - kažkaip keistai atsako bocmanas. — 
Tarp kitko, tai jų teisė! 

— Jų teisė?! - surinku. 

— Pone, — sako man bocmanas, - geriau suvalgyti mirusį 
negu gyvą. 

Nežinau, ką atsakyti į šiuos šiurpius žodžius, tik atsigulu 
ant klojinio. 

Tačiau vienuoliktą valandą atsitiko laimingas įvykis. 

Bocmanas, kuris dar anksti rytą užmetė savo meškeres, šį 
sykį sugavo tris žuvis —- stambias menkes, kurių kiekviena 
siekė net aštuoniasdešimt centimetrų ilgio. Išdžiovinta ši Žuvis 
plačiai žinoma ir vadinama „stokfish“. 

Vos bocmanas ištraukė savo laimikį, kai jūreiviai bemat 
puolė prie žuvų. Kapitonas Kertisas, Folstenas ir aš ne- 
gaišdami šokame prie vyrų ir netrukus padarome šiokią tokią 
tvarką. Trys Žuvys keturiolikai žmonių — nedidelis laimikis, 
bet, kad ir kaip ten būtų, kiekvienas gaus savo dalį. Vieni 
graužia žalią, galima sakyti vos ne gyvą žuvį, beje, jų dauguma. 
Kiti — Robertas Kertisas, Andrė Leturneris ir mis Herbi turi 
valios palaukti. Viename plausto kampe jie uždega keletą 
pagalių ir ant lauželio kepa savo porcijas. Bet aš, deja, neturiu 
tokios kantrybės, todėl ryju žalią kraujuojančią mėsą! 

Leturneris tėvas irgi demonstruoja tokį pat nekantrumą 
kaip ir kiti, - savo Žuvies porciją puolė tarsi koks išbadėjęs 
vilkas. Negaliu suprasti, kaip dar išgyvena šis nelaimingas 
žmogus, taip ilgai kenčiantis badą. 

Jau sakiau, kad bocmanas labai apsidžiaugė, kai pasisekė 

sugauti žuvį. Jo džiaugsmas buvo toks didelis, jog panėšėjo į 
kliedesį. 

Jeigu ir ateityje pasiseks šitaip sėkmingai meškerioti, tai 
netrukus būsime išgelbėti nuo bado mirties. 

Aš prašnekinu bocmaną ir siūlau jam pakartoti žvejybą. 

— Taip! - sako vyriškis. - Taip... Žinoma... pamėginsiu... 
Tikrai pamėginsiu!.. 

— O kodėl tuoj pat neužmetate savo meškerių? — klausiu. 

— Ne dabar! - atsako jis kažko išsisukinėdamas. - Stambias 
žuvis geriausia gaudyti naktį, be to, ir masalą reikia taupyti. 
Mes tikri kvailiai, kad nieko nepasilikome, kuo galėtume 
sugauti Žuvis! 

Jis sako teisybę, galbūt ši mūsų klaida nebepataisoma. 

— Bet, - sakau, - jeigu jau sykį pavyko be masalo... 

— Masalas buvo. 

— Ir geras? 

— Kuo puikiausias, pone, jeigu žuvys bemat užkibo! 

Žvelgiu į bocmaną, jis spokso į mane. 

— Ar dar pasilikote to masalo? Ar vėl galėsite sugauti? — 
klausiu. 

— Taip, - tyliai sumurma bocmanas ir nueina nebepridėjęs 
nė žodžio. 

Šis menkas davinys, kurį ryte prarijome, suteikė truputį 
jėgų, O su jėgomis grįžo ir šiokia tokia viltis. Kalbamės apie 
bocmano žvejybą ir negalime patikėti, jog galbūt nebepavyks 
dar sugauti žuvų. Gal pagaliau likimas liausis mus persekiojęs? 

Netikėtai imame prisiminti praeitį, —- tai rodo, kad mūsų 
širdys nusiramino. Jau gyvename ne baisia dabartimi ir siau- 
binga ateitimi, kuri mūsų laukia. Tėvas ir sūnus Leturneriai, 
Folstenas, kapitonas ir aš prisimename viską, kas mus ištiko 
po katastrofos. Žuvę draugai, gaisro smulkmenos, laivo 
sudužimas, Hem Roko salelė, nuskendęs jūroje „Čensleris“, 
siaubingas plaukimas sėdint marsuose, plausto statymas, aud- 
ra, — visi šie epizodai, kurie dabar atrodo labai nutolę, pralekia 

mums prieš akis. Taip! Visa tai įvyko, bet mes vis dar 
gyvename! 

Gyvename! Nejaugi tai vadinama gyvenimu? Iš dvidešimt 
aštuonių Žmonių liko tik keturiolika, o netrukus, galimas 
dalykas, bus tik trylika! 

— Nelaimingas skaičius, — sako jaunasis Leturneris, — bet 
mes turbūt sunkiai rasime tą keturioliktąjį! 

Naktį iš sausio aštuntosios į devintąją bocmanas vėl užmeta 
meškeres užpakalinėje plausto dalyje ir pats pasilieka sekti, 
nes niekam nepatiki šio darbo. 

Rytmetį prieinu prie bocmano. Diena vos tik brėkšta. Boc- 
manas stengiasi savo liepsnojančiu žvilgsniu prasiskverbti į 
pačias jūros gelmes. Jis nemato manęs, netgi negirdi mano 
žingsnių. 

Lengvai paliečiu vyriškio petį. Jis staiga atsigręžia. 

— Na kaip, bocmane? 

— O taip, kad šitie prakeiktieji rykliai prarijo mano masalą! 
— atkerta jis dusliu balsu. 

— Ir daugiau jo nebeturite? 

— Ne! Ar žinote, ką tai įrodo, pone? - priduria spausdamas 
pirštais mano petį. - Jog negalima nieko pusiau daryti! 

Užspaudžiu ranka jam burną! Supratau... 

Vargšas Volteris! 

Keturiasdešimt antrasis skyrius 
Nuo sausio devintosios iki dešimtosios 


Šiandien vėl štilis. Saulė plieskia, vėjas nurimo, nė men- 
kiausios bangelės lygiame jūros paviršiuje, kuris vos pas- 
tebimai supasi. Jeigu čia nėra jokios srovės, kurios vis tiek 
negalime nustatyti, tai plaustas tikriausiai plūduriuoja vienoje 
vietoje. 

Jau sakiau, jog karštis tiesiog nepakeliamas. Todėl ir troš- 
kulys padidina mūsų kančias - dabar jau atrodo baisesnis net 
už alkį. Daugeliui iš mūsų nuo sausros sutraukė burnas, 
gerkles ir rykles; visa gleivinė sukietėjo nuo įkvepiamo karšto 
Oro. 

Man atkakliai reikalaujant, kapitonas pakeitė geriamojo 
vandens išdavimo tvarką. Jis padvigubino porcijas, todėl mes 
šiaip ne taip nuslopiname troškulį keturis sykius per dieną. 
Sakau „šiaip ne taip", nes vanduo pernelyg šiltas, nors statinę 
ir uždengėme burės gabalu. 

Žodžiu, diena buvo sunki. Kamuojami alkio jūreiviai vėl 
prarado bet kokią viltį. 

Vakare pakilo beveik pilnatis, tačiau vėjo vis dar nesulau- 
kėme. Vis dėlto vėsi atogrąžų naktis atneša šiokį tokį palengvė- 
jimą. Bet dieną temperatūra tiesiog nežmoniška. Karštis vis 
didėja, todėl padarome išvadą, kad plaustas stipriai nešamas 
į pietus. 

Jau liovėmės akimis ieškoti kranto, mums jau ima atrodyti, 

jog Žemės rutulyje nėra nieko, išskyrus sūrų vandenį. Visur 
ir visada tik bekraštis vandenynas! 

Dešimtąją - toks pat štilis, ta pati temperatūra. Iš dangaus 
srūva ugninis lietus, mes alsuojame įkaitusiu oru. Troškulys 
darosi nebepakeliamas, jis taip kamuoja mus, jog pamirštame 
bado kančias ir godžiai laukiame valandėlės, kai Robertas 
Kertisas kiekvienam išduos porciją - keletą apgailėtinų van- 
dens lašų. Ak! Kad taip galėtume atsigerti iki soties, o paskui 
nors ir mirtis, nebelikus vandens atsargų! 

Dabar vidurdienis. Vienas plausto keleivis suriko iš 
skausmo. Tai nelaimėlis Ovenas; gulėdamas priekinėje plausto 
dalyje, jis raitosi tampomas siaubingų traukulių. Svyruodamas 
einu prie Oveno. Kad ir kaip vertinčiau jūreivio elgesį, vis 
dėlto turiu iš žmogiškos pareigos palengvinti jo kančias. 

Staiga ir jūreivis Fleipolas surinka. Atsigręžiu. 

Fleipolas stovi prisišliejęs prie plausto stiebo ir ranka rodo 
į kažkokį tašką, vos matomą horizonte. 

— Laivas! — rėkia vyriškis. 

Visi pašoka. Ant plausto - nė garso. Paskui kitus tramdy- 
damas dejones atsistoja ir Ovenas. 

Ir iš tikrųjų ten, kur rodo Fleipolas, matosi baltas taškas. 
Bet ar jis juda? Ar ten burės? Ką apie tai galvoja jūreiviai, 
pasižymintys puikiu regėjimu? 

Akimis seku Robertą Kertisą, kuris stovi sukryžiavęs ran- 
kas ir žiūri į baltąjį tašką. Visi jo veido raumenys įtempti, 
smakras pakeltas, antakiai suraukti, akys primerktos, akylas 
žvilgsnis įsmeigtas į horizontą. Jeigu baltasis taškas - burės, 
kapitonas neapsiriks. 

Tačiau Robertas Kertisas nusivylęs papurto galvą, jo ran- 
kos bejėgiškai nukara. 

Žiūriu. Nebematau baltojo taško. Ten buvo ne laivas, ne, 
o kažkoks atspindys, šmėkštelėjusios bangos ketera... 

Jeigu tai vis dėlto laivas, tai jis jau dingo! 

Koks nusiminimas apėmė mus visus po akimirką blykste- 

lėjusios vilties! Vėl visi sugrįžtame į savo vietas. Vienas tik 
Robertas Kertisas nejudėdamas stovi, nors ir nebežiūri į 
horizontą. 

Ovenas vėl ima stūgauti net garsiau negu anksčiau. Jis 
raitosi nuo nepakeliamų skausmų. Baisu net į jį Žiūrėti. 
Jūreivio gerklė spazmiškai susitraukia, liežuvis sausas, pilvas 
išsipučia, pulsas — siūlinis, dažnas, su pertrūkiais. Galingi 
traukuliai riečia jo kūną, kartkartėmis net pametėja aukštyn. 
Iš šių simptomų neklysdamas galiu diagnozuoti, jog Ovenas 
apsinuodijo vario oksidu. 

Deja, mes neturime būtinų priešnuodžių. Galiu tik sukelti 
vėmimą, kad jūreivis išsivalytų savo skrandį nuo tos nuodingos 
medžiagos. Paprastai šiam reikalui naudojamas šiltas vanduo, 
todėl kreipiuosi į kapitoną prašydamas man duoti nors šiek 
tiek vandens. Kertisas sutinka. Kadangi pirmojoje statinėje 
vanduo jau baigėsi, noriu jo įsipilti iš antrosios, dar neliestos, 
bet Ovenas atsiklaupia ir šaukia balsu, jau nebepanašiu į 
Žmogaus: 

— Ne, ne, ne! 

Kodėl jis atsisako? Prieinu prie Oveno ir paaiškinu, ką 
noriu daryti. Jūreivis dar ryžtingiau pareiškia, kad to vandens 
negers. Tuomet stengiuosi jį priversti vemti kutendamas 
gomurį; netrukus vyriškis pradeda vemti melsvu skysčiu. 
Dabar visiškai aišku: Ovenas apsinuodijo vario sulfatu, kitaip 
sakant, mėlynuoju akmenėliu, todėl, kad ir ką darytume, jo 
nebeišgelbėsime! 

Bet kaip jis apsinuodijo? Nusivėmęs Ovenas pasijunta 
truputį geriau. Pagaliau jūreivis gali kalbėti. Kapitonas ir aš 
imame klausinėti... | 

Aš net nemėginu aprašyti įspūdžio, kurį mums padarė 
nelaimingojo jūreivio atsakymas! 

Ovenas, kamuojamas troškulio, pavogė keletą pintų 
vandens iš neliestosios statinės!.. Vanduo joje apnuodytas! 

Keturiasdešimt trečiasis skyrius 
Nuo sausio vienuoliktosios iki keturioliktosios 


Ovenas mirė naktį baisiose kančiose. 

Taip, tai tiesa! Anksčiau statinėje buvo laikytas mėlynasis 
akmenėlis. Tai faktas. Bet dėl kokio lemtingo atsitiktinumo 
ši statinė buvo paskirta laikyti geriamam vandeniui? Ir kodėl 
— dar baisesnis atsitiktinumas! - ji pateko ant mūsų plausto!.. 
Bet dabar vis tiek. Aiškus vienas dalykas: vandens daugiau 
nebeturime. 

Oveno kūną turėjome išmesti į jūrą, nes jis tuoj pat pradėjo 
irti. Bocmanas net negalėjo jo panaudoti vietoj masalo; lavo- 
nas pavirto kažkokia iškiožusia mase. Šio nelaimėlio mirtis 
visiškai mums nedavė naudos. 

Visi suprantame, kokioje padėtyje atsidūrėme, todėl ne- 
pajėgiame išspausti nė žodžio. O ir ką čia bepasakysi? Sunku 
net klausytis savo balso. Bemat pasidarėme pašėlusiai irzlūs, 
todėl geriau vienam su kitu nebekalbėti, nes menkiausias 
žodis, žvilgsnis, gestas gali sukelti ūmų įniršį, kurio bus 
nebeįmanoma sutramdyti. Nesuprantu, kaip mes dar 
neišprotėjome. 

Sausio dvyliktąją nebegavome kaip buvome įpratę savo 
vandens raciono: išvakarėse išgėrėme paskutinius lašus. 
Danguje nė menkiausio debesėlio. Tikėtis lietaus net neverta; 
jeigu turėtume termometrą, jis tikriausiai rodytų 104“ šešėlyje 
(104“ pagal Farenheitą atitinka 40“ pagal Celsijų. - Aut.), jei 

ant plausto būtų koks nors šešėlis. 

Tryliktąją padėtis nepasikeitė. Jūros vanduo ima stipriai 
ėsti mano kojas, bet aš bemaž nebejuntu skausmo. O tų 
žmonių, kurie jau anksčiau kentėjo nuo opų, padėtis dar labiau 
pablogėjo. 

Ak, tik pagalvok, jeigu būtų galima garais paversti jūros 
vandenį, o paskui kondensuoti, gautume tinkamą gerti van- 
denį! Jame jau nebebūtų druskos, taigi galėtume gerti ir gerti! 
Tačiau mes neturime nei reikiamos įrangos, nei sąlygų ją 
pasigaminti. 

Šiandien bocmanas ir du jūreiviai, rizikuodami patekti 
rykliams į nasrus, išsimaudė jūroje. Maudynė šiek tiek 
atgaivina. Paskui jūreiviai į vandenį nuleido pririštus prie 
virvių mane ir tris kitus keleivius, vos mokančius plaukti. 
Vandenyje išbuvome apie pusvalandį. Per tą laiką Robertas 
Kertisas stebėjo jūrą. Laimei, rykliai nepasirodė. Nepaisyda- 
ma visų įkalbinėjimų, mis Herbi nepanoro sekti mūsų pa- 
vyzdžiu, nors nuo kaitros labai kenčia. 

Keturioliktąją dieną vienuoliktą valandą ryto kapitonas 
priėjo prie manęs ir pašnibždomis tarė: 

— Nesijaudinkite, pone Kazalonai, ir nepatraukite kitų 
dėmesio. Galimas daiktas, aš klystu, todėl nenoriu dar sykį 
skaudžiai nuvilti mūsų bendrakeleivių. 

Nesuprasdamas žiūriu į Robertą Kertisą. 

— Šį kartą, - tęsia kapitonas, — aš iš tikrųjų mačiau laivą! 

Kapitonas gerai padarė perspėjęs mane, nes galėjau 
nesusivaldyti. 

— Pažvelkite, - priduria jis. - Štai ten, už kairiojo borto! 

Vaizduodamas abejingą, atsistoju, nors iš tikrųjų pašėlusiai 
jaudinuosi, ir apžvelgiu horizontą, kurį nurodė Robertas 
Kertisas. Aš nesugebu taip akylai matyti kaip jūreiviai, bet 
vis dėlto įžvelgiu vos ryškėjančius laivo, plaukiančio visomis 
iškeltomis burėmis, kontūrus. 

Beveik tuo pat metu bocmanas, jau keletą minučių 

spitrėjęsis į tą pačią pusę, sušunka: 

— Laivas! 

Horizonte pasirodęs laivas iš pradžių nepadaro laukiamo 
įspūdžio. Mūsų bendrakeleiviai arba netiki jo pasirodymu, 
arba jau galutinai neteko jėgų. Niekas nepajuda iš savo vietos. 
Bet po to, kai bocmanas keletą sykių pakartojo: „Laivas! 
Laivas!" — pagaliau visi nukreipė žvilgsnius į horizontą. 

Šį kartą jau nebeįmanoma apsirikti. Mes matome jį, tą 
laivą, kurio pasirodymu jau nustojome tikėti. Bet ar jis pama- 
tys mus? 

Jūreiviai stengiasi nustatyti, kas ten per laivas, ir svarbiau- 
sia, kuria kryptimi plaukia. 

Robertas Kertisas, ilgai ir atidžiai stebėjęs horizontą, sako: 

— Tai brigas, jis plaukia beidevindu, dešiniuoju halsu. Jeigu 
dar dvi valandas plauks tuo pačiu kursu, būtinai kirs mūsų 
kelią. 

Dvi valandas! Du šimtmečius! Tačiau laivas bet kada gali 
pakeisti kursą, juolab kad jis tikriausiai laviruoja prieš prie- 
šinį vėją. Jeigu taip, tai baigęs manevrą plauks kairiuoju halsu 
ir dings. Ak, jeigu laivas plauktų pavėjui arba nuleistomis 
burėmis, turėtume bent šiokią tokią viltį! 

Būtinai mus turi pamatyti laivo žmonės. Nieko nepaisy- 
dami, privalome pasiekti, kad mus pastebėtų! Robertas Kerti- 
sas įsako duoti visokiausius signalus, nes brigas šiuo metu 
dar plaukia už dvylikos mylių į rytus, todėl mūsų riksmų tikrai 
neišgirs. Šautuvų neturime, todėl negalime patraukti jų 
dėmesio šūviais. Bent iškelkime kokią nors vėliavą į stiebo 
viršūnę! Mis Herbi šalis raudonas, o ši spalva geriausiai 
matoma jūros ir dangaus fone. 

Vietoj vėliavos iškeliame mis Herbi šalį; lengvas vėjelis, 
šiaušiantis vandens paviršių, tyliai jį sklaisto. Kai „vėliava“ 
galiausiai ima plazdėti, širdyse atgyja viltis. Kaip Žinia, 
skęstantysis griebiasi net už šiaudo. 

Mums tasai šiaudas — vėliava. 

Ištisą valandą pakaitomis puolame tai į džiaugsmą, tai į 
neviltį. Brigas, matyt, vis dėlto artėja prie plausto, nors 
retsykiais jis tarsi sustoja, ir mes klausiame savęs, ar tik 
nepasuko atgal. 

Kaip lėtai plaukia tas laivas! Beje, jis lekia iškėlęs visas 
bures, galime jau išskirti bombramselius, stakselius (stakselis 
— trikampė burė, išskleista po štagu tarp stiebų. Pagal štagus 
stakseliai vadinami: grotstakseliu, grotstenstakseliu, grotbram- 
stakseliu. - Vert.) ir vos ne laivo korpusą horizonte. Bet vėjas 
silpnas, o jeigu jis dar labiau susilpnės!.. Atiduotume ištisus 
gyvenimo metus, kad tik taptume vyresni viena valanda! 

Pusę pirmos bocmanas ir kapitonas nustato, jog brigas 
nuo mūsų yra už devynių mylių. Vadinasi, per pusantros 
valandos jis nuplaukė tik tris mylias. Lengvas vėjelis, lekiantis 
virš mūsų galvų, vargu ar pasiekia laivą. Dabar man dingojasi, 
kad brigo burės jau nebeišpūstos, kad jos nukaro palei stiebus. 
Žvalgausi, ar nestiprėja vėjas, bet bangos ritasi tingios, o 
dvelksmas, į kurį sudėjome visas viltis, vos gyvas. 

Stoviu plausto užpakalyje kartu su Leturneriais ir mis Her- 
bi; kas valandėlę nuo laivo nukreipiame žvilgsnius į kapitoną. 
Robertas Kertisas sustingo vietoje, kartu su bocmanu 
atsirėmę į stiebą. Jų akys nė valandėlę neatitrūksta nuo brigo. 
Mes regime kupinus susijaudinimo jų veidus, juodu vos val- 
dosi. Niekas neištarė nė žodžio iki tos akimirkos, kai dailidė 
Daulasas nesuriko tokiu beviltišku balsu, kurio neįmanoma 
aprašyti: 

— Jis gręžiasi! 

Šią akimirką visa mūsų gyvybė susitelkė į akis. Visi pašo- 
kome, kai kurie atsiklaupė. Staiga iš bocmano lūpų išsiveržia 
baisus keiksmas. Laivas plaukia už devynių mylių, todėl ne- 
nuostabu, kad per tokį atstumą jie negalėjo pastebėti mūsų 
signalo! Juk plaustas — viso labo tik taškas, pasimetęs van- 
denyno platybėse, nužertose akinančių saulės spindulių. Jo 
taip paprastai nepamatysi. Todėl ir nepamatė! Juk laivo 

kapitonas, kad ir kas jis būtų, negali taip nežmoniškai elgtis, 
kad nuplauktų neištiesęs mums pagalbos rankos! Ne! Tai 
neįtikėtina. Jis tiesiog mūsų nepastebėjo. 

— Ugnies! Ugnies! - ūmai sušunka Robertas Kertisas. — 
Užkurkime laužą! Mano bičiuliai! Draugai! Tai paskutinis 
mūsų šansas, — kitaip jie mūsų nepastebės! 

Plausto priekyje sumetėme keletą lentų, iš jų padarėme 
laužą. Uždegėme gan sunkiai, nes lentos labai drėgnos. Kita 
vertus, tuo geriau: dūmai bus tirštesni, vadinasi, pastebimesni. 
Ugnis įsiliepsnoja, į orą pakyla bemaž juodas dūmų stulpas. 
Jeigu tai būtų naktį, jeigu tamsa nusileistų anksčiau, negu 
brigas dingtų iš akių, jie ugnį pamatytų ir už devynių mylių. 

Bet valandos slenka, ugnis gęsta!.. 

Kad po visko galėtume susitaikyti su savo padėtimi, kad 
paklustume Dievo valiai, turime gebėti save valdyti, bet aš, 
deja, jau nebesugebu. Ne! Nebegaliu tikėti Dievu, suteikusiu 
tokią trumpą viltį, kuri tik sustiprino mūsų kančias! Aš jau 
koneveikiu Dievą, kaip anksčiau Jį koneveikė bocmanas... 
Mano petį paliečia kažkieno gležna ranka, ir aš išvystu mis 
Herbi. Ji rodo man į dangų! 

Bet to jau per daug! Nebenoriu nieko matyti, atsigulu po 
bure, - ašjauslepiuosi, iš mano krūtinės išsiveržia verksmas... 

Tą akimirką brigas pasuka kitu halsu ir lėtai nutolsta į 
rytus; po trijų valandų net akyliausias žvilgsnis jau nebepajėgtų 
įžvelgti jo iškeltų burių. 

Keturiasdešimt ketvirtasis skyrius 
Sausio penkioliktoji 


Po šio paskutiniojo likimo smūgio mums lieka tik viena 
išeitis — laukti mirties. Anksčiau ar vėliau, bet ji ateis. 

Šiandien vakaruose pasirodė debesys. Pūstelėjo vėjas. 
Kaitrą jau šiek tiek lengviau pakeliame, be to, nors ir esame 
galutinai prislėgti, vis dėlto pajuntame permainos įtaką. Su 
pasitenkinimu įkvepiu nebe tokį sausą orą. Bet nuo to laiko, 
kaį bocmanas sugavo anas žuvis, mes nieko neturėjome 
burnose, tai yra jau ištisą savaitę. Ant plausto maisto - nė 
trupinio. Vakar Andrė Leturneriui atidaviau paskutinį džiū- 
vėsio gabalėlį, kurį sutaupė jo tėvas. Ponas Leturneris, man 
jį paduodamas, apsiverkė. 

Dar vakar negrui Džinkstropui pasisekė išsivaduoti iš savo 
pančių, bet Robertas Kertisas nedavė įsakymo vėl jį surišti. 
O ir kuriam galui? Niekšą ir jo bendrininkus irgi išsekino 
ilgalaikis pasninkas. Ko jie dabar gali griebtis? 

Šiandien pasirodė keletas stambių ryklių; jų juodi plauk- 
menys pašėlusiai greitai raižo vandenis. Nejučiomis galvoju, 
kad tai gyvi karstai, kurie netrukus praris mūsų apgailėtinus 
palaikus. Rykliai jau nebegąsdina manęs, o greičiau - netgi 
vilioja. Jie bemaž nugaromis liečia plausto bortus; viena 
pabaisa vos nenukando rankos Fleipolui, įkišusiam ją į van- 
denį. 

Bocmanas, plačiai atmerkęs akis ir sukandęs dantis, ne- 

judriu žvilgsniu seka ryklius. Jis vertina juos iš visai kito žiūros 
taško negu aš: kaip čia juos suvalgius, užuot tapus jų grobiu. 
Sugautų bent vieną, tikrai nepasibjaurėtų jo kieta mėsa. 
Žinoma, ir mes. 

Bocmanas nori pamėginti. Kadangi mes neturime kablio, 
prie kurio galėtume pririšti virvę, vadinasi, turime jį pasidaryti. 
Robertas Kertisas ir Daulasas suprato bocmano sumanymą 
ir pradėjo tartis, visą laiką mėtydami į jūrą karčių nuolaužas 
arba virvagalius, kad išlaikytų ryklius apie plaustą. 

Daulasas paėmė savo kirvelį, kurį sumanė panaudoti vietoj 
kablio. Galbūt kirvelis užsikabins pentimi arba ašmenimis 
už ryklio nasrų, jeigu plėšrūnas pamėgins praryti šį „masalą“. 
Prie kirvelio koto pririšo stiprų lyną, kitą jo galą apvyniojo 
apie vieną plausto stulpą. 

Šie darbai dar labiau didina mūsų alkį. Tiesiog dūstame iš 
nekantrumo. Stengiamės visomis priemonėmis sulaikyti prie 
plausto ryklius. Kablys jau gatavas, bet mes nieko neturime 
masalui. Bocmanas vaikšto pirmyn ir atgal po plaustą, kalbasi 
pats su savimi, apieško visus kampus; sykiais man atrodo, 
jog jis tikrina, ar kas nors iš mūsų dar nenumirė. 

Ką gi, bocmanui tenka griebtis priemonės, jau kartą 
išmėgintos: jis apvynioja kirvelį raudona skiaute, atplėšta nuo 
to paties mis Herbi šalio. 

Bet pirmiausia bocmanas patikrina, ar viskas tvarkoje. Ar 
stipriai pririštas kirvelis? Ar tvirtai apvyniotas lynas apie 
stulpą? Ar pakankamai stiprus lynas? Jis viską atidžiai pa- 
tikrina ir tik po to sviedžia savo įrenginį į vandenį. 

Jūra skaidri, joje be vargo galima įžiūrėti bet kokį daiktą 
net šimto pėdų gilumoje. Matau, kaip kirvelis, suvyniotas į 
raudoną skiautę, lėtai skęsta. Ryškiai raudona dėmė aiškiau- 
siai matosi mėlyname vandenyje. 

Visi mes - ir keleiviai, ir jūreiviai - pasilenkėme virš 
falšborto netardami nė žodžio. Bet vos tik nuleidome šį savo 
„masalą“, visi rykliai kažkur dingo. Beje, vargu ar godieji 

tvariniai toli nuplaukė, - jų tiek daug šiose vietose, jog bet 
kuris grobis — netgi pats keisčiausias —- bus prarytas per 
akimirką. 

Staiga bocmanas ranka duoda ženklą. Jis rodo į milžinišką 
tamsią masę, kuri truputį išlindusi virš vandens lėtai slenka 
plausto link. Tai ryklys, gal dvylikos pėdų ilgio: jis pakilo iš 
gelmių ir plaukia tiesiai prie mūsų. 

Kai tik plėšrūnas atsidūrė už keturių sieksnių nuo plausto, 
bocmanas timptelėjo lyną, kirvelis sujudėjo prieš gyvūną; 
raudona skiautė suplevena, savotiškai primindama gyvą ob- 
jektą. 

Jaučiu, jog širdis ėmė pašėlusiai daužytis - ant kortos 
pastatyta mano gyvybė. 

O ryklys vis artėja; krauju pasruvusios jo akys žiba virš 
vandens, o kai jis pasisuka, pražiotuose nasruose matosi aštrūs 
dantys. 

Pasigirsta kažkieno riksmas!.. Ryklys sustingsta vietoje, o 
paskui dingsta jūros gelmėse 

Kas gi iš mūsų nebesusivaldė ir suriko? Žinoma, nevalingai. 

Bocmanas atsitiesė išblyškęs iš įsiūčio. 

— Užmušiu pirmą pasitaikiusį, kuris ištars bent Žodį, — 
sako jis. 

Ir vėl imasi darbo. 

Tiesą sakant, bocmanas teisus! 

Kablys vėl nuleistas į vandenį, bet prabėgo pusvalandis, ir 
nė vienas ryklys nebepasirodė; ką gi, „masalą“ teko nuleisti į 
dvidešimties sieksnių gilumą. Man dingojas, kad toje gilumoje 
vanduo neramus, o tai rodo ten esant ryklius. 

Ir iš tikrųjų - netrukus lyną kažkas stipriai trūktelėjo, jis 
išslydo bocmanui iš rankų, bet nenukrito į jūrą, nes buvo 
stipriai apvyniotas apie stulpą. 

Ryklys griebė kirvelį ir pats save užkirto. 

— Padėkite, vyručiai, padėkite! — šaukia bocmanas. 

Keleiviai ir jūreiviai tuoj pat šoka iš vietų. Viltis suteikė 

mums jėgų, tačiau vis dėlto mes per silpni grumtis su siaubū- 
nu, kuris daužosi su neregėta jėga. Stengiamės kartu ištraukti 
ryklį. Palengva vanduo ima banguoti nuo galingų pabaisos 
uodegos ir plaukmenų smūgių. Pasilenkęs matau didžiulį kūną, 
mėšlungiškai besidaužantį kruvinose bangose. 

— Drąsiau, drąsiau! — šaukia bocmanas. 

Pagaliau pasirodo ryklio galva. Per pusiau pravirus nasrus 
kirvelis pateko į gerklę, įsmigo, todėl pabaisa niekaip nebegali 
nuo jo išsivaduoti. Daulasas griebia didįjį kirvį, kad pribaigtų 
ryklį, kai tik jis priartės prie plausto. 

Staiga pasigirsta sausas traškesys. Ryklys galingai suspau- 
džia Žiomenis, perkanda kirvelio kotą ir dingsta jūroje. 

Iš mūsų krūtinių išsiveržia nevilties staugsmas. 

Bocmanas, Robertas Kertisas ir Daulasas dar kartą pa- 
mėgina sugauti ryklį, nors dabar jau nebeturi nei kirvelio, nei 
įrankių pagaminti „masalui?'. Jie sviedžia į jūrą virvę su mirties 
kilpa. Bet šis lasas visąlaik nuslysta nuo glotnių ryklių kūnų. 
Bocmanas net tiek įsiaudrina, jog mėgina atkreipti jų dėmesį 
basa koja, kurią paneria į vandenį, rizikuodamas, kad ją kuris 
nors gyvūnas nukąs... 

Pagaliau baigiame šiuos nesėkmingus mėginimus. Visi 
grįžta į savo vietas laukti mirties, kurios jau niekas nebegali 
sustabdyti. 

Tačiau aš pasitraukiau ne iš sykio ir spėjau išgirsti, kaip 
bocmanas pasakė Robertui Kertisui: 

— Kapitone, kada mesime burtus? 

Robertas Kertisas nieko neatsakė, bet klausimas liko. 

Keturiasdešimt penktasis skyrius 
Sausio šešioliktoji 


Visi gulime pasikloję bures. Jeigu dabar pro šalį praplauktų 
laivas, tai jo įgula mus palaikytų sudužusio laivo nuolauža su 
lavonais. 

Siaubingai kenčiu. Argi galėčiau valgyti, kai šitaip atrodo 
lūpos, liežuvis, gomurys? Nemanau, tačiau mano bendra- 
keleiviai ir aš svaidome vieni į kitus kraugeriškus žvilgsnius. 

Šiandien, nors danguje kaupiasi audros debesys, karštis 
dar sustiprėjo. Virš vandens kyla tiršti garai. Tačiau man 
atrodo, jog lietus prapliups bet kur, tik ne ant mūsų plausto. 

Ir vis dėlto žvelgiame į debesis godžiais Žvilgsniais. Mūsų 
lūpos veržiasi prie jų. Vyresnysis Leturneris maldaujamai 
iškelia rankas į negailestingąjį dangų. 

Įsiklausau: ar nepasigirs kur tolimas dundesys, pra- 
našaujantis audrą. Vienuolikta valanda ryto. Debesys uždengia 
saulę, bet dabar jau aišku, kad jie nejelektrinti. Matyt, audros 
nebus, nes visi debesys vienodos spalvos, be to, jų kontūrai, 
labai aiškūs ankstyvą rytmetį, dabar susilieja į vientisą pilkšvą 
masę. Tai viso labo tik tirštas rūkas. 

Bet nejaugi iš šio rūko negali pasipilti lietus, bent jau lietutis, 
galiausiai — keli lašai? 

— Lyja! - ūmai surinka Daulasas. 

Ir iš tikrųjų! Už kokios pusmylės nuo plausto iš dangaus 
nusileidžia lietaus uždanga, aš matau lašus, šokčiojančius 

vandenyno paviršiuje. Sustiprėjęs vėjas pučia tiesiai į mus. 
Kad tik debesis neišsilytų anksčiau, negu ims plaukti virš mūsų 
galvų! 

Pagaliau Dievas mūsų pasigailėjo! Iš tamsių debesų krenta 
stambūs lašai! Bet liūtis, matau, nebus ilga. Reikia surinkti 
visa, ką tik galima, nes apatinis debesies kraštas jau slenka 
link horizonto. 

Robertas Kertisas liepė pastatyti sudaužytą statinę taip, 
kad kuo daugiau joje susirinktų vandens; išvyniojome bures: 
tegu jose susigeria tiek lietaus, kiek tik galima. 

Atsigulėme aukštielninki ir pražiojome burnas. Lietus 
plauna man veidą, lūpas, aš jaučiu, kaip jis bėga į gerklę! Ak! 
Neapsakomas malonumas! Pati gyvybė liejasi į mane! Lietaus 
srovelės tarsi viską sutepa mano viduje. Giliai kvėpuoju, 
mėgaujuosi gyvybinga drėgme, besiskverbiančia į pačias mano 
esybės gelmes. 

Lietus tęsėsi apie dvidešimt minučių; paskui pusiau išsilijęs 
debesis išsisklaidė. 

Pakilome atsigavę, stipresni ir geresni. Taip - „geresni“. 
Mes spaudžiame vieni kitiems rankas, šnekamės! Mums 
atrodo, kad jau esame išgelbėti! Gailestingasis Dievas atsiųs 
dar kitų debesų, jie vėl gausiai dovanos vandens, kurio taip 
ilgai neragavome! 

Be to, vanduo, nukritęs ant plausto, irgi neprapuls. Jis 
susigėrė į bures, susirinko statinėje, reikia tik stropiai jį saugoti 
ir dalyti po lašelį. 

Iš tikrųjų statinėje radome dvi ar tris pintas vandens, o 
jeigu išsunktume bures, tai mūsų atsargos dar truputį 
padidėtų. 

Jūreiviai jau nori imtis darbo, bet Robertas Kertisas juos 
sustabdo. 

— Palūkėkite! — sako jis. - Ar šis vanduo tinka gerti? 

Nustebęs žvelgiu į kapitoną. Kodėl jis gali būti netinkamas 
— juk lietaus! 


185 


Robertas Kertisas išspaudžia į skardinį puodelį truputį 
vandens, buvusio tarp burės klosčių. Paskui paragauja ir, 
didžiausiai mano nuostabai, tuoj pat išspjauna. 

Aš irgi paragauju. Vanduo sūrus! Visiškai kaip jūros! 

Mat burės įsūrėjo nuo bangų ir suteikė vandcniui druskos 
skonį. Nepataisoma nelaimė! Bet vis tiek! Mes neprarandame 
vilčių: juk statinėje yra keletas pintų vandens, be to, jei kartą 
lijo, tai ir ateityje dar lis. 

Keturiasdešimt šeštasis skyrius 
Sausio septynioliktoji 


Jeigu kuriam laikui numalšinome troškulį, tai alkis ka- 
muoja vis stipriau. Nejaugi nėra jokio šanso sugauti bent vieną 
ryklį, nuo kurių jūra apie plaustą virte verda? Ne, nebent 
pačiam šokti į vandenį ir pulti juos su peiliu rankoje jų pačių 
stichijoje, kaip tai daro indai perlų ieškotojai. Robertas Ker- 
tisas apie tai pamąsto ir svarsto, ar nevertėtų išmėginti laimės. 
Bet mes jam neleidžiame. Čia pernelyg daug ryklių, todėl 
kapitonas pasmerktų save tikrai ir nenaudingai pražūčiai. 

Pastebiu, jog įmanoma apgauti troškulį pasinėrus į vandenį 
arba čiulpiant kokį nors metalinį daiktą. Bet alkio niekuo 
neapšausi. Vandenį lengviau gauti, pavyzdžiui, jį duoda lietus. 
Todėl niekada neverta prarasti vilties dėl vandens, užtat galima 
nieko nebesitikėti dėl maisto. 

Dabar mes visi puolėme į absoliučią neviltį. Jeigu turiu 
viską atvirai išdėstyti, tai neslėpdamas sakau, kad kai kurie 
mano bendrakeleiviai žvilgčioja vieni į kitus alkanais Žvilgs- 
niais. Vadinasi, štai kur krypsta mūsų mintys ir iki kokio Žvė- 
riškumo badas gali pastūmėti žmogų, turintį vieną vienintelį 
troškimą! 

Po pusvalandinio lietaus debesys išsisklaidė, dangus vėl 
giedras ir grynas. Vėjas trumpam sustiprėjo, bet netrukus 
vėl aprimo, burė pakibo palei stiebą. Beje, mes jau liovėmės 
vėją laikyti varomąja jėga. Kur dabar mūsų plaustas? Į kurią 

Atlanto vandenyno pusę nunešė srovė? Niekas negali nei 
atsakyti į šį klausimą, nei pageidauti, kad vėjas, sakykime, 
papūstų iš rytų, o ne iš šiaurės ar pietų! Mes vėjo maldaujame 
tik vieno dalyko — kad atgaivintų mūsų krūtines, sudrėkintų 
sausą orą, deginantį plaučius, kad pagaliau sumažintų kaitrą, 
kurią mums iš dangaus siunčia ugninė saulė. 

Atėjo vakaras, iki vidurnakčio bus tamsu, paskui patekės 
mėnulis, šiuo metu jau pasiekęs delčios fazę. Apsimiglojusios 
žvaigždės nebešviečia ta nuostabia šviesa, kuri liejasi iš dan- 
gaus šaltomis naktimis. 

Pusiau klejodamas, kamuojamas žiauraus alkio, ypač su- 
stiprėjančio vakarais, atsigulu ant burių krūvos prie dešiniojo 
borto, paskui pasilenkiu virš vandens, kad įkvėpčiau gaivi- 
nančio jūros kvapo. 

Nejaugi mano bičiuliai, gulintys įprastose vietose, kietai 
užmigdami, sugebėjo išsivaduoti iš savo kančių? Manau, kad 
nė vienas. Kai dėl manęs, mano ištuštėjusios smegenys 
drumsčiasi, užplūsta įvairiausi košmarai. 

Vis dėlto palengva panyru į liguistą snaudulį - nei tai miegu, 
nei tai būdrauju. Nežinau, kiek laiko šitaip praleidau. Tik 
prisimenu, kad mane privertė atsibusti kažkoks keistas pojūtis. 

Galbūt aš sapnuoju, bet netikėtai mane pasiekia kvapas, 
kurio iš pradžių neatpažįstu. Jis vos juntamas, kartkartėmis 
jį atneša lengvas vėjelis. Mano šnervės išsiplečia ir įkvepia šį 
nesuprantamą kvapą. „Kas čia galėtų būti?" — vos nesurinku... 
Bet instinktyviai susivaldau ir stengiuosi prisiminti, kaip 
paprastai daro Žmonės, ieškodami pamiršto žodžio ar vardo. 

Praslenka kelios akimirkos, kvapas vis labiau stiprėja, aš 
dar giliau jį įkvepiu. 

„Bet, —- sakau sau ūmai kaip Žmogus, prisiminęs tai, ką 
buvo užmiršęs, — juk tai virtos mėsos kvapas!" 
manęs neapgavo... tačiau ant mūsų plausto... 

Atsiklaupęs dar giliau įkvepiu tą malonų orą, - atleiskite 

už išsireiškimą, — tiesiog jį uostinėju!.. Tas pats kvapas vėl 
kutena mano šnerves. Aha, į mano pusę pučia vėjas, kuris 
neša kvapą iš plausto pirmagalio. 

Palieku savo vietą, šliaužiu lyg koks gyvūnas, ieškau ne 
akimis, o nosimi, slenku po burėmis tarp karčių atsargiai lyg 
katė: kad tik nepatraukčiau bendrakeleivių dėmesio. 

Keletą minučių knisuosi po visus kampus, lyg koks 
pėdsekys šuo, vadovaudamasis uosle. Retsykiais pametu 
pėdsaką — ar tai nutolstu nuo tikslo, ar tai nusilpsta vėjas, — 
bet paskui kvapas ima ypač stipriai erzinti. Pagaliau surandu 
pėdsaką ir jaučiu, kad slenku tiesiai į tikslą! 

Dabar esu plausto priekinėje dalyje prie dešiniojo borto 
ir aiškiai jaučiu, kad čia ir kvepia rūkytais lašiniais. Ne, 
neapsirinku. Ima atrodyti, kad lašiniai čia pat, man ant 
liežuvio, — burna prisipildo seilių. 

Dabar lieka tik palįsti po plačia burės kloste. Niekas manęs 
nemato ir negirdi. Sliaužiu keliais, remiuosi alkūnėmis. Ištiesiu 
ranką. Pirštai apčiuopia suvyniotą į popierių daiktą. Greitai 
jį prisikišu prie akių ir apžiūriu mėnulio, šią akimirką paki- 
lusio virš horizonto, šviesoje. 

Ne, tai ne regėjimo apgaulė, - aš laikau lašinių gabalėlį. 
Jis sveria mažiau negu ketvirtį svaro, tačiau pakankamai 
didelis, kad visai dienai numalšintų mano kančias! Prisikišu 
prie burnos... 

Kažkas čiumpa mane už rankos. Atsigręžiu, vargais 
negalais susivaldydamas. Prieš mane bufetininkas Hobartas. 

Dabar man viskas aišku: ir Hobarto elgesys, ir jo palyginti 
gera sveikata, ir veidmainingi skundai. Persikeldamas ant 
plausto, jis sugebėjo nuo visų paslėpti dalį maisto ir ramiai 
sau valgė, kai kiti tuo metu galavosi iš bado. Ak, niekšas! 

Bet ne! Hobartas veikė protingai. Suprantu, kad jis atsar- 
gus ir sumanus Žmogus, ir jeigu jam pavyko nuo visų nuslėpti 
šiek tiek maisto, tuo geriau... ne tik jam, bet ir man. 

Hobartas galvoja kitaip. Jis griebia mano ranką ir stengiasi 

atimti gabalėlį lašinių, netardamas nė žodžio, - mat nenori 
atkreipti bičiulių dėmesio. 

Aš irgi suinteresuotas tylėti. Kad tik tie kiti neišluptų man 
iš rankos grobio! Ir grumiuosi tylėdamas, vis labiau niršda- 
mas, nes girdžiu murmant Hobartą: „Mano paskutinis kąsnis! 
Paskutinis!" 

Paskutinis? Nieko nepaisydamas, privalau jį atimti. Aš 
noriu jo! Ir gausiu! Griebiu už gerklės savo priešininką. Pasi- 
girsta gargaliavimas, bet greitai Hobartas nutyla. Aš godžiai 
suleidžiu dantis į lašinių gabalą, viena ranka tvirtai laikydamas 
Hobartą. 

Pagaliau paleidęs nelaimingąjį bufetininką, keturiomis 
grįžtu į savo vietą. Niekas manęs nematė. Aš pavalgiau! 

Keturiasdešimt septintasis skyrius 
Sausio aštuonioliktoji 


Keistai sunerimęs laukiu aušros! Ką pasakys Hobartas? 
Man dingojasi, jog jis turi teisę mane išduoti. Ne! Gryna 
nesąmonė. Juk aš visiems papasakosiu, kas atsitiko. Jeigu 
visi sužinos, kaip gyveno Hobartas, kai mes mirėme iš bado, 
kaip slapta nuo mūsų valgė, tuo mus skriausdamas, bičiuliai 
be gailesčio jį užmuš. 

Vis tiek! Norėčiau kuo greičiau sulaukti dienos. 

Alkio skausmai aprimo, nors lašinių buvo mažai — vienas 
kąsnis, „paskutinysis“, kaip šnypštė šis nelaimėlis. Dėl to aš 
esu visiškai ramus, bet, atvirai kalbant, atgailauju dėl ko kita: 
kaipgi aš šio gabalėlio nepasidalijau su likimo draugais? 
Turėjau pagalvoti apie mis Herbi, apie Andrė, apie jo tėvą... 
O galvojau tik apie save! 

Mėnulis kyla vis aukščiau, ir netrukus jau brėkšta: čia rytas 
greit ateina, nes šiose platumose nebūna nei aušros, nei sute- 
mų. 

Taip ir nesumerkiau akių. Švystelėjus pirmoms ryto švie- 
soms man pasivaideno, jog stiebe tamsuoja kažkokia beformė 
masė. 

Kas gi ten? Kol kas dar negaliu gerai įžiūrėti ir tebeguliu 
ant burių krūvos. 

Pagaliau jūros paviršiumi nuslydo pirmieji saulės spinduliai, 
ir aš jau įžiūriu kūną, siūbuojantį ant virvės pagal plausto 

ritmą. 

Neįveikiama nuojauta traukte traukia mane prie kūno, 
todėl skubiai Žengiu prie stiebo... 

Ten pakaruoklis! Ten kabo bufetininkas! Tai aš pastūmėjau 
nelaimingąjį Hobartą nusižudyti... taip, aš! 

Man išsprūsta siaubo riksmas. Bendrakeleiviai sukyla, 
pamato kūną ir puola prie jo... Bet ne dėl to, kad sužinotų, ar 
jo kūne dar rusena gyvybės kibirkštėlė!.. Tarp kitko, Hobartas 
jau miręs; jo lavonas jau atšalęs. 

Akimirksniu vienas jūreivis nupjauna virvę. Bocmanas, 
Daulasas, Džinkstropas, Folstenas ir kiti pasilenkia prie 
pakaruoklio kūno... 

Ne! Aš nemačiau! Nenorėjau matyti! Aš nedalyvavau toje 
siaubingoje puotoje! Nei mis Herbi, nei Andrė Leturneris, 
nei jo tėvas nepanoro tokia kaina palengvinti savo kančios! 

Kai dėl Roberto Kertiso, tai nežinau... Neišdrįsau jo pa- 
klausti. 

Bet kiti - bocmanas, Daulasas, Folstenas, jūreiviai! Žmo- 
nės, pavirtę laukiniais žvėrimis... Koks siaubas! 

Leturneriai, mis Herbi, aš - visi pasislėpėme po burėmis, 
nes nenorėjome nieko matyti! Pakako ir to, jog viską girdė- 
jome! 

Andrė Leturneris jau norėjo pulti šiuos kanibalus ir atimti 
baisiojo valgio likučius! Aš griebiausi jėgos ir jo neleidau. 

Kita vertus, juk jie, šie nelaimingieji, turi teisę nemirti iš 
bado! Hobartas jau miręs! Ne jie vyruką nugalabijo! Ir kaip 
sykį pareiškė bocmanas, „geriau suvalgyti mirusį negu gyvą“. 

Kas Žino, galimas daiktas, ši scena — tiktai šlykščios ir 
kruvinos dramos prologas, dramos, kuri netrukus bus 
suvaidinta ant mūsų plausto! 

Šiomis mintimis pasidalijau su Andrė Leturneriu. 

Tačiau nepajėgiau išsklaidyti siaubo ir pasibjaurėjimo, 
kurie jam kelia vos ne pamišimą. 

Bet mes mirštame iš bado, o mūsų aštuoni bičiuliai, galimas 

dalykas, išvengs šios baisios mirties. 

Hobartas buvo pats sveikiausias iš mūsų, nes valgė paslėptą 
maistą. Jo kūno audinių nepakeitė kokia nors organinė liga. 
Jis nutraukė savo gyvybę būdamas kupinas jėgų. 

Bet kas per baisios mintys klaidžioja mano galvoje? Ne- 
javgi kanibalai man kelia ne pasibjaurėjimą, o pavydą? 

ią valandėlę pasigirsta vieno iš jų - dailidės Daulaso bal- 
sas. 

Jis sako, jog reikia saulėje išgarinti jūros vandenį ir surinkti 
druską. 

— Mes susūdysime tai, kas liko, - tęsia jis. 

— Taip, - pritaria bocmanas. 

Štai ir viskas. Be abejonių, dailidės patarimas priimtas, 
nes daugiau nebegirdėti nė garso. Ant plausto tvyro gili tyla, 
todėl padarau išvadą, kad mano draugai užmigo. 

Jie sotūs! 

Keturiasdešimt aštuntasis skyrius 
Sausio devynioliktoji 


Per visą šią dieną — tas pats giedras dangus, tas pats karštis. 
Ateina naktis, tačiau atgaivos neatneša. Neišmiegojau ir kelių 
valandų. 

Paryčiais išgirstu įnirtingus riksmus. 

Leturneriai ir mis Herbi, gulėję kartu su manimi po tentu, 
atsisėda. Aš kilsteliu tento kraštą, norėdamas pažiūrėti, kas 
ten vyksta. 

Bocmanas, Daulasas ir kiti jūreiviai kažko labai įtūžę. Ro- 
bertas Kertisas, sėdėjęs plausto paskuigalyje, atsistoja ir 
mėgina juos nuraminti. Kapitonas klausia, kas vyrams sukėlė 
šitokį įsiūtį. 

— Taip! Taip! Mes sužinosime, kas tai padarė! — rėkia 
Daulasas, svaidydamas kerštingus žvilgsnius. 

— Žinoma, - palaiko jį bocmanas, - čia yra vagis! Tai, ką 
dar turėjome, dingo! 

— Tai ne aš! Ne aš! - atsiliepia paeiliui jūreiviai. 

Nelaimingieji naršo po visus kampus, kiloja bures, per- 
stumdo lentas. Kadangi nieko neranda, vis labiau niršta. 

Bocmanas prieina prie manęs 

— Jūs tikriausiai Žinote, kas čia vagia? - klausia jis. 

— Nesuprantu, apie ką kalbate, — atkertu. 

Prisiartina Daulasas, o paskui jį ir kiti jūreiviai. 

— Apieškojome visą plaustą, - sako Daulasas. - Lieka tik 

ši palapinė... 

— Niekas iš mūsų niekur nebuvo išėjęs, Daulasai. 

— Norime žvilgtelėti! 

— Ne! Palikite ramybėje mirštančius iš bado! 

— Pone Kazalonai, - valdydamasis sako man bocmanas, — 
mes jūsų nekaltiname. Jeigu kas nors iš jūsiškių pasiimtų savo 
dalį, kurios nenorėjo vakar valgyti, ką gi, tai jo teisė. Bet dingo 
viskas, suprantate — viskas! 

— Apieškoti palapinę! - suklykia Sandonas. 

Jūreiviai žengia dar arčiau. Nebegaliu priešintis šiems 
nelaimėliams, kuriuos akina pyktis. Man pasidaro baisu. 
Nejaugi Leturneris nusirito iki to, jog paėmė - Žinia, ne sau, 
o sūnui... Jeigu iš tikrųjų taip, tai tie bepročiai suplėšys jį į 
gabalus! | 

Žvelgiu į Robertą Kertisą, tarsi prašydamas jo pagalbos. 
Kapitonas atsistoja šalia manęs. Abi jo rankos sukištos į 
kišenes, todėl spėju, jog ten jis spaudžia ginklą. 

Vėliau, bocmanui reikalaujant, iš palapinės išlindo mis 
Herbi ir Leturneriai; jūreiviai išnaršo viską — visus slapčiausius 
kampelius, - laimei, be rezultatų. 

Aišku, jog kažkas išmetė į jūrą Hobarto kūno likučius. 

Bocmanas, dailidė, jūreiviai puola į siaubingą neviltį. 

Bet kas galėjo taip padaryti? Žvelgiu į mis Herbi, į senąjį 
Leturnerį. Iš jų akių matau, kad ne jie. 

Nukreipiu žvilgsnį į Andrė, kuris akimirką nusuka akis. 

Nelaimingas jaunuolis! Nejaugi tai jis? Ar gerai supranta 
šio savo poelgio padarinius? 

Keturiasdešimt devintasis skyrius 
Nuo sausio dvidešimtosios iki dvidešimt antrosios 


Keletą dienų po baisiosios puotos, įvykusios sausio aštuo- 
nioliktąją, jos dalyviai jautėsi gan pusėtinai: juk gerai pasiso- 
tino ir numalšino troškulį. 

Bet mis Herbi, Andrė Leturneris, jo tėvas ir aš... Mūsų 
kančios neaprašomos! Ar mes dabar nepradedame gailėtis, 
kad dingo bufetininko likučiai? Jeigu kuris iš mūsų numirs, 
ar likusieji atsilaikys?.. 

Netrukus badas vėl pradeda kamuoti bocmaną, Daulasą 
ir kitus, jie nuolat dėbso į mus pamišusiomis akimis. Nejaugi 
jiems esame tik geidžiamas laimikis? 

Ne, badas - ne pats baisiausias dalykas, - kur kas labiau 
kamuoja troškulys. Taip! Jeigu mums kas nors pasiūlytų 
pasirinkti — ar keli vandens lašai, ar šiek tiek džiūvėsių, nė 
vienas, manau, nesudvejotų! Šitaip tvirtina visi, kurie patyrė 
katastrofas ir turėjo vargti taip kaip mes. Ir teisingai tvirtina! 
Iš troškulio žmonės kenčia stipriau negu iš bado, be to, ir 
numiršta greičiau. 

O aplinkui - vanduo, daugybė vandens, kuris iš pažiūros 
niekuo nesiskiria nuo gėlo! Siaubingas išmėginimas! Ne sykį 
bandžiau praryti bent keletą lašų šio vandens, tačiau jis tik 
sukėlė neapsakomą šleikštulį ir dar baisesnį negu pirma 
troškulį. 

Visos kantrybės ribos peržengtos! Štai jau pralėkė ketu- 

riasdešimt dvi dienos, kai palikome „Čenslerį?. Nė vienas 
nebeturime nė menkiausios vilties prošvaistės. Nejaugi mums 
lemta mirti blogiausia iš visų mirčių? 

Nugrimztu į kažkokį rūką; šis rūkas, deja, vis tirštėja. Imu 
karštligiškai kliedėti. Grumiuosi, stengdamasis sutramdyti 
savo klejones. Šitokia būsena man kelia baimę. Kur kliedėji- 
mas mane nuves? Ar dar turėsiu pakankamai jėgų grįžti į 
tikrovę? 

Vis dėlto atsigavau, - negaliu pasakyti, po kelių valandų. 
Man ant galvos keli kompresai, sudrėkinti jūros vandeniu; 
mane slaugo mis Herbi; jaučiu, kad nebedaug man liko 
gyventi! 

Šiandien, sausio dvidešimt antrąją, mačiau siaubingą sceną. 
Negras Džinkstropas, netikėtai pagautas siautulingo pamiši- 
mo, rėkaudamas laksto po plaustą. Robertas Kertisas nori jį 
nuraminti, bet bergždžiai! Negras puola ant žmonių, matyt, 
trokšdamas juos praryti. Tenka nuo jo gintis lyg nuo plėšraus 
žvėries. Džinkstropas pasičiupo pagalį, todėl labai sunku 
išsisukti nuo jo smūgių. 

Bet ūmai - tai galima paaiškinti tik keista priepuolio eiga, 
— Džinkstropo įsiūtis nukrypsta į jį patį. Jis drasko savo kūną 
dantimis, nagais, kraujas trykšta mums ant veidų. 

— Gerkite! Gerkite! - klykia jis. 

Šitaip negras siautėja keletą minučių, paskui lekia prie 
plausto krašto, vis taip pat klykdamas: 

— Gerkite! Gerkite! 

Pamišėlis sumosuoja rankomis, ir aš išgirstu, kaip jo kūnas 
krenta į jūrą. 

Bocmanas, Folstenas, Daulasas puola prie falšborto, kad 
sulaikytų bekrentantį negrą, tačiau jūros paviršiuje jau nieko 
nebematyti, išskyrus didelę kruviną dėmę, kurios viduryje 
blaškosi siaubingieji rykliai! 

Penkiasdešimtasis skyrius 
Nuo sausio dvidešimt antrosios iki dvidešimt trečiosios 


Dabar ant plausto liko tik vienuolika žmonių. Man jau 
aišku, kad kasdien bus vis naujų aukų. Artėja dramos ato- 
mazga. Jeigu šią savaitę nepasieksime žemės arba mūsų ne- 
paims koks nors laivas, patyrusieji „Čenslerio“ žūtį mirs visi 
iki paskutinio. 

Dvidešimt trečiąją dangus pasikeitė, sustiprėjo vėjas. Naktį 
jis pasisuko iš žiemryčių. Burė išsipūtė, o ryškus pėdsakas, 
liekantis paskui plaustą, rodo, kad plaukiame gana sparčiai. 
Trijų mylių per valandą greičiu, kaip sako kapitonas. 

Robertas Kertisas ir inžinierius Folstenas — patys stip- 
riausi. Nepaisydami siaubingiausio sulysimo, juodu nuostabiai 
narsiai atlaiko visus sunkumus. Negaliu aprašyti, kokią būklę 
pasiekė vargšė mis Herbi. Iš jos liko vien tik dvasia, bet narsi 
dvasia! Visa merginos gyvybė tarsi susitelkė akyse, kurios 
neįprastai žvilga. Atrodo, jog ji ne iš šio pasaulio! 

Užtat bocmanas, be galo gyvybingas vyriškis, matyti, 
visiškai negaluoja. Sunku jį bepažinti. Galva vis nuleista ant 
krūtinės, ilgos kaulėtos rankos guli ant aštrių kelių, ryškiai 
išsišovusių iš sunešiotų kelnių. Nepakeldamas akių nuolatos 
sėdi plausto kampe. Skirtingai negu mis Herbi, bocmanas — 
visiškai žemiškas Žmogus; jis retai kur pajuda, todėl sykiais 
pradedu baimintis, ar tik nenumirė. 

Ant plausto nebesigirdi pašnekesių, netgi dejonių. Abso- 

liuti tyla. Per dieną neišgirsi ir dešimties Žodžių. Beje, jeigu 
savo sutinusiomis ir suskeldėjusiomis lūpomis ištartume bent 
keletą žodžių, nepajėgtume jų ir suprasti. Ant plausto liko 
tik vaiduokliai — be kraujo ir be gyvybės, - juose jau nebėra 
nieko žmogiška! 


Penkiasdešimt pirmasis skyrius 
Sausio dvidešimt ketvirtoji 


Kur mes? Į kurią Atlanto vandenyno dalį mus nuplukdė 
plaustas? Du sykius to klausiau Robertą Kertisą, bet jis nega- 
lėjo nieko konkretaus pasakyti. Bet vis dėlto kapitonas, visą 
laiką sekęs srovių ir vėjų kryptį, mano, jog mes, matyt, nešami 
į vakarus, tai yra žemės link. 

Šiandien vėjas vėl absoliučiai nuščiuvo. Vis dėlto jūroje 
lekia didelės bangos, rodančios, jog rytuose vandens stichija 
įsisiautėjo. Be abejonės, toje Atlanto vandenyno dalyje jį 
išjudino audra. Plaustas labai išklero. Robertas Kertisas, Fols- 
tenas ir dailidė — visi iš paskutiniųjų stengiasi sutvirtinti tas 
jo dalis, kurios gali netrukus atsiskirti. 

Bet kuriam galui stengtis! Tegu pagaliau atsiskiria visos 
tos lentos, tegu mus praryja vandenynas! Argi verta su juo 
grumtis dėl pasigailėtinų mūsų gyvybių! 

Juk mūsų kančios jau pasiekė aukščiausią ribą. Daugiau 
žmogus nebegali pakelti. Ne, nebegali! Karštis nebeįmanomas. 
Dangus mus laisto ištirpintu švinu. Pro mūsų skarmalus 
prasimuša prakaitas, ir tai dar labiau sustiprina troškulį. 
Nebepajėgiu aprašyti savo pojūčių! Nebeturiu žodžių, kuriais 
galėčiau apibūdinti tokias antžmogiškas kančias! 

Dabar jau nebegalime pasinaudoti vieninteliu atsigaivinimo 
būdu, kurio anksčiau retsykiais griebdavomės. Jau nėra ko 
galvoti apie maudymąsi, nes po Džinkstropo mirties rykliai 

atplaukia ištisomis bandomis ir sukiojasi apie plaustą. 

Šiandien, garindamas jūros vandenį, pamėginau bent šiek 
tiek gauti tinkamos gerti drėgmės, bet, nepaisant viso mano 
atkaklumo, vargais negalais pavyksta tik sudrėkinti gabalėlį 
audinio. Be to, arbatinukas toks senas, jog pradėjo leisti, todėl 
turėjau atsisakyti šios užmačios. 

Inžinierius Folstenas irgi nežmoniškai išsekęs, -— jeigu jis 
ir pergyvens mus, tai tik keletą dienų. Pakėlęs galvą, net 
nematau, kur jis. Gal guli po bure, o gal jau numirė? Vien tik 
energingasis kapitonas Kertisas stovi ant plausto krašto ir 
Žiūri! 

Tik pagalvok: šis žmogus... vis dar tiki! 

Nuslenku į savo vietą, kad ten išsitiesčiau ir laukčiau 
mirties. Kuo anksčiau ji ateis, tuo geriau. 

Nežinau, kiek praėjo valandų... 

Staiga girdžiu kažką garsiai nusijuokiant. Matyt, kažkuris 
pamišo! 

Juokas vis garsėja. Galvos vis dėlto nepakeliu, nes man 
vis tiek. Po valandėlės mane pasiekia kažkokie nerišlūs žodžiai. 

— Pievelė! Pievelė! Žali medžiai! O po medžiais smuklė! 
Ei! Vikriau! Degtinės, džino, vandens! Už kiekvieną lašą 
duodu po ginėją (ginėja - auksinė moneta, jos vertė - 21 
šilingas. — Vert.)! Tikrai užmokėsiu! Aš turiu aukso! Aukso! 

Haliucinuoja... Vargšas... Už visą valstybinio banko auksą 
dabar negausi nė lašo vandens... 

Tai jūreivis Fleipolas. Klejodamas jis surinka: 

— Žemė! Antai žemė! 

Šis žodis galėtų prikelti ir numirėlį! Sunkiai pasikeliu. Nė 
ženklo tos Žemės! Fleipolas slankioja po plaustą, juokiasi, 
dainuoja ir duoda ženklus įsivaizduojamo kranto pusėn... 
Žinia, jis jau tiesiogiai nebegirdi, nebemato, nebejunta, nes 
šiuos jutimus pakeičia grynai smegenų reiškiniai. Vyriškis 
šnekučiuojasi su nesamais bičiuliais ir kviečia juos į Kardifo 
smuklę „Po karaliaus herbo prieglobsčiu". Čia jis siūlo jiems 

džino, viskio, vandens - ypač vandens, nuo kurio svaigte 
svaigsta! Klajoja tarp gulinčių kūnų ir kas žingsnį klumpa, 
griūva, vėl keliasi, dainuoja kimiu balsu. Galima pagalvoti, 
jog jūreivis mirtinai girtas. Pasidavęs beprotybei, jis jau nebe- 
sikamuoja, nebejaučia troškulio. Ak, kaip norėčiau ir aš šitaip 
išsikraustyti iš protelio... 

Nejaugi ir šis nelaimingasis baigs taip pat kaip ir negras 
Džinkstropas, nejaugi ir jis šoks į jūrą? 

Matyt, Daulasas, Folstenas ir bocmanas galvoja tą patį. 
Taigi, jeigu Fleipolas susimanys nusižudyti, jie neleis, kad jis 
tai padarytų „be naudos“. Štai jie pakyla, slenka pamišusio 
jūreivio pėdomis, saugo jį! Jeigu Fleipolas šoks į jūrą, jie šį 
kartą ištrauks vargšą iš ryklių nasrų! 

Bet Fleipolas nepuola į jūrą. Jis taip apsvaigo nuo haliu- 
cinacijų, tarsi iš tikrųjų būtų prisigėręs degtinės. Nuvirtęs 
lyg pėdas, pamišėlis užmigo sunkiu miegu. 

Penkiasdešimt antrasis skyrius 
Sausio dvidešimt penktoji 


Naktis iš dvidešimt ketvirtosios į dvidešimt penktąją buvo 
ūkanota ir nežinia kodėl viena iš karščiausių, kokias tik įma- 
noma įsivaizduoti. Nuo rūko mes dūstame. Mums dingojasi, 
jog pakaktų tik vienos kibirkšties, kad tarsi parako rūsyje 
įsipliekstų gaisras. Plaustas net nesisuka vietoje — jis tiesiog 
sustingęs. Kartkartėmis klausiu savęs, ar jis apskritai gali 
plaukti? 

Naktį keletą sykių mėginau suskaičiuoti, kiek mūsų liko 
gyvų. Regis, vienuolika, bet man jau be galo sunku susikaupti, 
todėl vienąsyk išeina vienuolika, kitąsyk - dvylika. Po Džinks- 
tropo mirties ant plausto turėjo likti vienuolika žmonių. Rytoj 
jų liks tik dešimt: mirsiu aš. 

Ir iš tikrųjų jaučiu, jog mano kančios greitai baigsis: prieš 
akis praplaukia visas buvęs gyvenimas. Tėvynė, draugai, šei- 
ma, — man leista paskutinį kartą juos išvysti ūkanotose 
svajonėse! 

Paryčiais nubudau, jeigu galiu vadinti miegu tą liguistą 
snaudulį, kuris buvo mane apėmęs. Teatleidžia man Dievas, 
bet aš visai rimtai manau baigti savo kančias. Ši mintis tiesiog 
persekioja mane. Jaučiu tam tikrą palengvėjimą, sau sakyda- 
mas, jog galiu padėti tašką tada, kai norėsiu. 

Kažkaip labai ramiai apie savo sprendimą pasakau Rober- 
tui Kertisui. Kapitonas tik pritariamai linguoja galvą. 

— Kai dėl manęs, - sako, - aš nesižudysiu. Tai reikštų, jog 
palieku savo postą. Jeigu mirtis nepasiims manęs anksčiau 
negu visų kitų, aš ant šio plausto liksiu paskutinis. 

Rūkas vis dar nesisklaido. Mus supa kažkokia pilkšva 
skraistė. Nesimato net vandens. Rūkas plūsta iš vandenyno 
tirštomis bangomis, bet vis tik jaučiame, jog virš mūsų plieskia 
karšta saulė, kuri, matyt, anksčiau ar vėliau išsklaidys šiuos 
garus. 

Apie septintą valandą man pasivaideno, kad kažkur aukštai 
klykia paukščiai. Robertas Kertisas — jis vis dar stovi ir at- 
kakliai žvelgia į tolį — irgi godžiai įsiklauso į šiuos riksmus. 
Išgirstame juos bent tris kartus. 

Trečiąsyk klausydamasis prieinu prie kapitono ir girdžiu 
jo kimų murmesį: 

— Paukščiai!... Vadinasi, arti žemė!.. 

Nejaugi Robertas Kertisas vis dar viliasi pamatyti sausu- 
mą? Aš tai jau nebetikiu! Neegzistuoja nei žemynai, nei salos. 
Žemės rutulys - viso labo tik skystas sferoidas, koks buvo 
antruoju periodu po atsiradimo! 

Ir vis dėlto aš gerokai nekantrauju ir laukiu, kada išsisklai- 
dys rūkas; ne todėl, kad tikėčiausi išvysti Žemę, — nors ši 
nevykusi mintis, ši neišsipildanti viltis persekioja mane; ką 
gi, skubu jos atsikratyti. 

Tiktai apie vienuoliktą valandą rūkas pradeda retėti. Virš 
vandens dar vinguriuoja tiršti tumulai, o aukščiau, debesų 
properšose, jau regiu dangaus žydrynę. Ryškūs spinduliai 
prasiskverbia per garų uždangą ir sminga į mus lyg iki baltumo 
įkaitintos metalinės strėlės. Bet horizonte garai vėl tirštėja, 
todėl nieko negaliu ten pamatyti. 

Rūko tumulai mus supa dar pusvalandį, paskui lėtai 
sklaidosi, nes vėjo bemaž nėra. 

Robertas Kertisas, pasilenkęs virš plausto borto, stengiasi 
įžvelgti, kas vyksta už rūko uždangos. 

Pagaliau karšta saulė nuvalo vandenyno paviršių, rūkas 

kažkur nuslenka, šviesa pripildo erdvę, išryškėja horizontas. 

Kaip ir per pastarąjį pusantro mėnesio jis stūkso prieš mus 
tuščiu puslankiu! Vanduo ir dangus! 

Robertas Kertisas, apsidairęs aplinkui, neišspaudžia nė 
žodžio. O! Man nuoširdžiai jo gaila, - juk kapitonas vienintelis 
iš mūsų, kuris neturi teisės atimti sau gyvybę, kai tik panorės. 
Aš mirsiu rytoj, o jeigu mirtis nepakirs manęs, pats eisiu jos 
pasitikti. Nežinau, ar dar gyvi mano bendrakeleiviai, bet 
atrodo, jog jau seniai jų nebemačiau. 

Atslinko naktis. Negaliu nė valandėlei nusnūsti. Apie antrą 
valandą nakties troškulys taip pašėlo mane kamuoti, jog 
ėmiau gailiai dejuoti... Kaip? Nejaugi man neskirta prieš mirtį 
pasimėgauti įstabiausiu malonumu - užgesinti ugnį, kuri 
degina krūtinę? 

Taip! Aš atsigersiu savo kraujo, nes kitų kraujo nėra! 
Žinau, kad jokios naudos nesulauksiu, bet nors laikinai 
apgausiu troškulį! 

Vos tik ši mintis šmėkštelėjo mano galvoje, tuoj pat ėmiausi 
ją vykdyti. Sunkiai atlenkiu kišeninį peilį ir apnuoginu ranką. 
Skubiai persipjaunu veną. Kraujas sunkiasi lašais, — ir štai aš 
malšinu troškulį iš savo gyvybės šaltinio! Kraujas įeina į mane 
ir akimirką nuramina žiaurias kančias: paskui jis išsenka ir 
nebeteka. 

Kaip ilgu laukti rytdienos! 

Išaušus rytui, tirštas rūkas vėl pakilo horizonte ir siaurina 
ratą, kurio centre plūduriuoja plaustas. Rūkas kažkoks 
karštas lyg garai, besiveržiantys iš katilo. 

Šiandien paskutinė mano gyvenimo diena. Prieš numirda- 
mas norėčiau paspausti draugui ranką... Netoliese stovi 
Robertas Kertisas. Vargais negalais prišliaužiu prie jo ir paimu 
jo ranką. Kapitonas mane supranta, jis Žino, jog tai 
atsisveikinimas, bet vis dėlto stengiasi pažadinti paskutinę 
vilties prošvaistę, deja, veltui. 

Norėčiau pamatyti ir Leturnerius bei mis Herbi... Bet ne- 

bedrįstu! Jaunoji mergina viską supras iš mano akių. Ji prabils 
apie Dievą, apie būsimąjį gyvenimą, kurio reikia kantriai 
laukti... Laukti! Aš jau nebeturiu ryžto ir narsos... Teatleidžia 
man Dievas! 

Sugrįžtu į plausto paskuigalį; po ilgų pastangų pagaliau 
sugebu atsistoti šalia stiebo. Paskutinį sykį apžvelgiu šią 
negailestingąją jūrą, šį nesikeičiantį horizontą! Net jeigu 
pamatyčiau žemę arba burę, besisiūbuojančią ant bangų, 
manyčiau, kad tai vaizduotės žaismas... Bet jūra tuštutėlė! 

Dabar dešimta valanda ryto. Laikas baigti. Vėl pradeda 
kamuoti alkio skausmai, vėl degina krūtinę troškulys. Savi- 
saugos instinktas jau nutilo. Po kelių minučių baigsis mano 
kančios!.. Tepasigaili manęs Viešpats! 

Tą akimirką išgirstu kažkieno balsą. Pažįstu Daulasą. 

Dailidė prieina prie Roberto Kertiso. 

— Kapitone, - sako jis, - meskime burtus! 

Jau esu pasirengęs pulti į jūrą, bet ūmai susilaikau. Kodėl? 
Nežinau. Lėtai grįžtu į savo vietą. 

Penkiasdešimt trečiasis skyrius 
Sausio dvidešimt šeštoji 


Pasiūlymas padarytas. Visi jį girdėjo, visi suprato. Štai jau 
kelios dienos, kaip jis virto įkyria idėja, kurios niekas nedrįso 
atvirai išdėstyti. 

Taigi bus metami burtai. 

Tas, kurį pasirinks lemtis... Ką gi, kiekvieno laukia sava 
dalia. 

Tegu! Jeigu burtas kris man, neimsiu dejuoti ir skųstis. 

Man regis, buvo pasiūlyta padaryti išimtį mis Herbi, - to 
griežtai pareikalavo Andrė Leturneris. Tačiau jūreiviai ėmė 
piktai niurnėti. Mūsų ant plausto - vienuolika žmonių, vadi- 
nasi, kiekvienas iš mūsų turi dešimt šansų už save, vieną prieš, 
taigi, jeigu padarome kam nors išimtį, santykis keičiasi. Mis 
Herbi irgi dalysis bendra lemtimi. 

Pusė vienuoliktos ryto. Bocmanas, kurį labai pagyvino 
Daulaso pasiūlymas, spiriasi, jog tuoj pat būtų metami burtai. 
Jis teisus. Beje, niekas jau nebebrangina gyvybės. Tas, kurį 
pažymės likimas, tik keliomis dienomis, galbūt viso labo tik 
keliomis valandomis aplenks savo bendrakeleivius. Visi tą 
žinome, todėl nesibaiminame mirties. Nebekentėti bado dieną 
ar dvi, nebejausti troškulio; štai ko trokštame! Ir savo pasiek- 
sime! 

Nežinau, kaip bilietėliai su mūsų vardais atsidūrė kažkieno 
kepurėje. Tikriausiai Folstenas surašė juos lape, išplėštame 

iš užrašų knygutės. 

Prieš mus — vienuolika pavardžių. Susitarėme, jog auka 
bus tas, kurio pavardė liks paskutiniame bilietėlyje. 

Kas vykdys burtus? Niekas nesiryžta. 

— Aš! - taria kažkuris iš mūsų. 

Atsigręžęs į balso pusę, išvystu Leturnerį. Jis stovi mirtinai 
išbalęs, ištiesęs pirmyn ranką ir siaubingai ramus; žilų plaukų 
sruogos užkritusios ant įdubusių skruostų. 

Nelaimingas tėvas! Suprantu. Žinau, kodėl pasisiūlei 
skaityti bilietėlius... Tas tėviškas pasiaukojimas nežino ribų... 

— Kaip norite, - sako bocmanas. 

Ponas Leturneris ištiesia ranką į kepurę. Ima bilietėlį, 
išlanksto jį, garsiai perskaito pavardę ir atiduoda tam, kuris 
paminėtas. 

Pirmasis papuola Berkė, jis džiaugsmingai surinka. 

Antrasis — Fleipolas. 

Trečiasis - bocmanas. 

Ketvirtasis — Folstenas. 

Penktasis - Kertisas. 

Šeštasis - Sandonas. 

Jau perskaityta daugiau kaip pusė pavardžių. 

Manoji dar kepurėje. Stengiuosi čia pat apskaičiuoti 
likusius man šansus: keturi už, vienas prieš. 

Po Berkės džiugaus riktelėjimo nepasigirdo daugiau nė 
vieno žodžio. 

Leturneris tęsia savo piktadarišką darbą: 

septintoji - mis Herbi; jaunoji mergina net nekrustelėjo. 

Aštuntasis — aš. Taip! Aš! 

Devintasis - Leturneris! 

— Kuris? — klausia bocmanas. 

— Andrė! - atsako Leturneris tėvas. 

Pasigirsta riksmas, ir Andrė nugriūva be sąmonės. 

— Nagi, greičiau! - sustaugia dailidė Daulasas. Kepurėje 
liko tik du bilietėliai, dvi pavardės: jo ir Leturnerio. 

Daulasas tiesiog gręžia akimis varžovą, tarsi rengtųsi jį 
pulti ir čia pat praryti. Leturneris ramus, bemaž šypsosi. Jis 
nuleidžia ranką ir iš kepurės paima priešpaskutinį bilietą, lėtai 
jį išlanksto ir taria balsu, kuriame neišgirstame nė menkiausio 
virptelėjimo, taria tokiu tvirtu balsu, kurio net nesitikėjau iš 
šio Žmogaus: 

— Daulasas! 

Dailidė išgelbėtas. Iš jo krūtinės išsiveržia kažkas panašaus 
į riaumojimą. 

Tada Leturneris ima paskutinį bilietėlį ir, neišlankstęs jo, 
suplėšo į smulkias dalis. 

Tačiau viena skiautelė nulėkė į plausto kampą. Niekas jos 
nepastebėjo. Nušliaužiu į tą pusę, paimu tą popieriaus skiau- 
telę ir skaitau: And... 

Leturneris puola mane, piktai išlupa iš rankos tą popierėlį, 
įnirtingai sumaigo ir, įdėmjai pažvelgęs į mane, sviedžia jį į 
jūrą. 

Penkiasdešimt ketvirtasis skyrius 
Sausio dvidešimt šeštoji. Tesinys 


Viską supratau. Tėvas pasiaukojo sūnaus labui. Jis galėjo 
atiduoti Andrė tik savo gyvybę ir atidavė. 

Išbadėję žmonės nebenori ilgiau laukti. Jų kančios stiprėja 
žiūrint į auką. Leturneris jiems jau nebe žmogus. Jie neištaria 
nė žodžio, bet jų lūpos išsišiepia, išlenda dantys, pasirengę 
kibti į grobį ir plėšyti jį taip įnirtingai ir godžiai, kaip drasko 
plėšrių gyvūnų iltys. Tik betrūksta, kad pultų savo auką ir 
surytų ją gyvą! 

Kas patikės, kad tą akimirką nuaidėjo balsas, kviečiantis 
neprarasti žmoniškumo, kurio galbūt kibirkštėlės dar liko šių 
Žmonių širdyse? Ir kas patikės, jog šį balsą jie išgirdo? Taip, 
vienintelis žodis sustabdė jūreivius tą pačią akimirką, kai jie 
pasirengė pulti. Bocmanas, panoręs suvaidinti mėsininko 
vaidmenį, ir Daulasas su kirviu rankoje ūmai sustingo tarsi 
užkerėti. 

Mis Herbi prieina prie jų, sunkiai vilkdama kojas. 

— Mano bičiuliai, - sako ji, - palaukite dar vieną dieną! 
Tiktai vieną dieną! Jeigu rytoj nepasirodys žemė, jeigu 
nesutiksime nė vieno laivo, mūsų vargšas bičiulis taps jūsų 
auka... 

Išgirdus šiuos Žodžius, virptelėjo mano širdis. Jie man 
pasirodė pranašiški. Ar tik ne aukštybės įkvėpė kilniąją 
merginą? Į širdį plūstelėjo galinga vilties banga. Galimas 

daiktas, mis Herbi išvydo krantą ar laivą vienoje iš savo vizijų, 
kurias Dievas siunčia kai kuriems išrinktiesiems. Taip! Turime 
palaukti dar vieną dieną! Argi tai daug — viena diena po visko, 
ką jau iškentėjome! 

Robertas Kertisas irgi galvoja taip kaip aš. Todėl mudu 
palaikome mis Herbi prašymą. Ir Folstenas. Mes maldaujame 
savo bendrakeleivius, bocmaną, Daulasą ir kitus... 

Jūreiviai sustoja, nė vienas iš jų neišdaužia nė žodžio. 

Bocmanas numeta kirvį; paskui kimiu balsu sako: 

— Gerai, rytoj auštant! 

Viskas pasakyta. Jeigu rytoj nepamatysime nei Žemės, nei 
laivo, įvyks siaubingas aukojimas. 

Visi sugrįžta į savo vietas ir paskutinėmis valios pastan- 
gomis slopina dejones. Jūreiviai pasislepia po burėmis. Jie 
net nebežiūri į jūrą. Ar ne vis tiek! Rytoj pasisotins. 

Andrė Leturneris atsigauna ir pirmiausia meta žvilgsnį į 
tėvą. Paskui matau, jog jaunuolis skaičiuoja, kiek žmonių liko 
ant plausto... Tiek, kiek buvo. O kuriam krito burtai? Kai 
Andrė prarado sąmonę, dar nebuvo ištartos dvi pavardės — 
dailidės ir jo tėvo! Bet ir Leturneris, ir Daulasas gyvi! 

Mis Herbi prieina prie jaunuolio ir sako, jog burtai buvo 
nebaigti traukti. 

Andrė apsidžiaugia jos atsakymu; ima už rankos tėvą. 
Senojo Leturnerio veidas ramus, jis truputį šypsosi. Jis mato, 
jis suvokia tik vieną dalyką: jo sūnus gyvas! Šie du vyriškiai, 
be galo artimi vienas kitam, atsisėda plausto paskuigalyje ir 
pusbalsiu kalbasi. 

O aš vis dar galutinai neatsigaunu nuo pirmojo įspūdžio, 
kurį man padarė mis Herbi, įsikišusi į burtų traukimą. Tikiu 
Apvaizdos pagalba. Man net sunku tiksliai paaiškinti, kaip 
gerai mane paveikė ši mintis. Esu pasirengęs teigti, jog artėja 
mūsų nelaimių pabaiga, tuo tikiu visa širdimi, tarytum jau 
būtų pasirodžiusi žemė arba laivas, sakykime, už kokių dviejų 
ar trijų mylių. Beje, šis mano tikėjimas nėra joks stebuklas. 

Mano protas jau taip išsekęs, jog visiškai rimtai chimeras 
laikau tikrove. 

Apie savo nuojautas pasakau Leturneriams. Andrė irgi 
nuoširdžiai tiki kaip ir aš. Nelaimingasis jaunuolis! Jeigu jis 
žinotų, jog rytoj... 

Tėvas rimtai klausosi ir taip pat palaiko mano viltį. Jis irgi 
tiki, jog Dangus pasigailės likusių gyvų „Čenslerio“ keleivių 
ir jūreivių, arba bent vaizduoja, jog tiki; meiliai ir švelniai 
glosto savo sūnų... paskutinį sykį. 

Vėliau, kai mes su Leturneriu liekame dviese, vyriškis 
pasilenkia prie manęs ir šnibžda į ausį: 

— Aš patikiu jums savo nelaimingąjį sūnų, - tegu jis niekada 
nesužino, kad... 

Pašnekovas nebaigė frazės... stambios ašaros ritasi iš jo 
akių. 

Visa širdimi tikiu. Apžvelgiu horizontą, beveik nebeati- 
traukiu nuo jo akių. Jūra tuščia, bet tai nekelia man jokio 
nerimo. Dar iki rytdienos išvysime arba žemę, arba burę. 

Robertas Kertisas kaip ir aš nenuleidžia žvilgsnio nuo 
jūros. Mis Herbi, netgi bocmanas - visi žvelgia į bekraštę 
vandens platybę, sukaupę į akis visą gyvybės galią. 

Tuo metu ateina naktis... bet aš vis tiek tikiu, jog koks 
nors laivas artėja prie mūsų per šią gilią tamsą, kad rytą jis 
pamatys mūsų signalus. 

Penkiasdešimt penktasis skyrius 
Sausio dvidešimt septintoji 


Nesumerkiu akių. Įsiklausau į menkiausią triukšmą, į 
vandens pliuškenimą, į bangų šnaresį. Apie plaustą dabar 
nebėra nė vieno ryklio. Čia įžvelgiu laimingą ženklą. 

Mėnulis pakilo be ketvirčio pirmą valandą. Bet blausioje 
jo šviesoje neįmanoma ką nors įžvelgti jūros tolybėje. Kiek 
sykių man pasivaideno, jog už kelių kabeltovų (kabeltovas — 
185,2 m. - Vert.) matau trokštamos burės kontūrus... 

Ateina rytas... Saulė kyla iš tuštutėlės jūros! 

Artėja baisioji akimirka. Jaučiu, kaip vakarykštės viltys 
palengva gęsta mano širdyje. Laivo niekur nematyti. Žemės 
irgi. Pamažu imu suvokti Žiaurią tikrovę, viską ūmai prisi- 
menu! Tuoj pat bus vykdoma nežmoniškoji mirties bausmė! 

Nebedrįstu žvelgti į auką. Kai Leturneris įsmeigia į mane 
žvilgsnį, kupiną nuolankumo, aš nuleidžiu akis. 

Mano širdį sugniaužia nenugalimas siaubas, o galva taip 
svaigsta, tarsi būčiau girtas. 

Jau šešta valanda ryto. Ne, jau nebetikiu Apvaizdos 
pagalba. Tankiai daužosi širdis, pulsas persirito per šimtą, 
išpylė šaltas prakaitas. 

Bocmanas ir Robertas Kertisas stovi atsirėmę į stiebą ir 
vis dar žiūri į jūrą. Į bocmaną baisu net žvilgtelėti. Jaučiu, 
kad jis nieko nedarys anksčiau numatytos valandos, bet ir 
neleis vėluoti. Negaliu atspėti, ką dabar galvoja kapitonas. 

Jo veidas mirtinai išblyškęs, žiburiuoja tik akys. 

Svyrinėdami jūreiviai slankioja po plaustą ir jau godžiais 
žvilgsniais smaigsto savo laimikį. 

Aš nebegaliu sėdėti vienoje vietoje ir nueinu į plausto 
priekį. 

Bocmanas vis dar stovi, vis dar žvelgia. 

— Laikas! — staiga jis sušunka. 

Sudrebu. 

Bocmanas, Daulasas, Fleipolas, Berkė, Sandonas žengia į 
plausto priekinę dalį. Dailidė mėšlungiškai gniaužia kirvio 
kotą. 

Mis Herbi nebepajėgia sulaikyti dejonės. 

Staiga Andrė pakelia galvą ir išsitiesia. 

— Mano tėvas? — surinka jaunuolis slopiu balsu. 

— Burtai krito man... - atsako Leturneris. 

Andrė puola prie tėvo ir apkabina jį. 

— Nė užką! - šaukia jis; jo šauksmas panašus į riaumojimą. 
— Jau geriau užmuškite mane! Taip, užmuškite mane! Tai aš 
išmečiau į jūrą Hobarto lavoną! Tai mane reikia papjauti! 

Nelaimingasis! Šie jo žodžiai dar įpila alyvos į ugnį. 
Daulasas, priėjęs prie jaunuolio, atplėšia jį nuo Leturnerio. 

— Užteks čia švelnybių! — surinka jis. 

Andrė griūva aukštielninkas, ir du jūreiviai laiko jį taip, 
j0g jaunuolis negali nė piršto pajudinti. 

Tuo metu Berkė ir Fleipolas, sučiupę savo auką, tempia 
ją į plausto pirmgalį. 

ši siaubinga scena vyksta greičiau, negu aš ją aprašau. 
Siaubas sukausto mane vietoje! Norėčiau pulti tarp Leturne- 
rio ir jo budelių, bet nepajėgiu net pajudėti! 

Ponas Leturneris stovi. Jis atstumia jūreivius, jau nuplė- 
šusius nuo jo dalį drabužių. Vyriškio pečiai nuogi. 

— Valandėlę, - sako jis tokiu tonu, kuriame girdime 
nesutramdomą energiją, —- valandėlę! Nenoriu iš jūsų atimti 
jūsų raciono! Bet manau, kad šiandien viso manęs nesurysite. 

Jūreiviai nuleidžia rankas, jie suglumę, jie žvalgosi, jie 
klausosi. 

Leturneris tęsia: 

— Jūsų dešimt! Argi jums pradžiai nepakaktų abiejų mano 
rankų? Nupjaukite jas, o rytoj gausite visa kita!.. 

Leturneris ištiesia jūreiviams abi nuogas rankas. 

— Tebus taip! — baisiu balsu sušunka dailidė Daulasas. 

Greitu lyg Žaibas judesiu jis pakelia kirvį... 

Robertas Kertisas negali to matyti. Aš irgi. Kol mes gyvi, 
neleisime žudyti žmogaus. Kapitonas žengia prie jūreivių... 
Bet kažkas pastumia mane, aš susipainioju tarp burių ir daiktų 
ir krentu į jūrą. 

Sučiaupiu burną, - manau, kad geriau mirti nuo uždusimo! 
Bet neišlaikau. Pračiaupiu lūpas! Vanduo kliosteli į burną... 

Viešpatie mieliausias! Vanduo gėlas! 

Penkiasdešimt šeštasis skyrius 
Sausio dvidešimt septintoji. Tęsinys 


Geriu ir geriu! Aš vėl atgimstu! Gyvybė grįžta į mane! 
Jau nebenoriu mirti! 

Šaukiu. Plauste mano šauksmus išgirsta. Robertas Kertisas 
pasilenkia virš borto, meta man virvę, į kurią stipriai įsitveriu. 
Ropščiuosi ta virve ir vėl įsikabaroju ant plausto. 

Nieko nelaukdamas, vis šaukiu: 

— Vanduo gėlas! 

— Gėlas?! - pakartoja Robertas Kertisas - Aha, žemė arti! 

Dar nevėlu! Žmogus dar nenužudytas! Robertas Kertisas 
ir Andrė grūmėsi su tais kanibalais; mano balsas nuaidėjo tą 
akimirką, kai juodu jau nebepajėgė priešintis. 

Vyrai liovėsi grumtis. Aš vis kartoju: vanduo gėlas, gėlas! 
Ir pasilenkęs per bortą, geriu godžiai, didžiuliais gurkšniais! 

Mis Herbi pirmoji paseka mano pavyzdžiu. Robertas 
Kertisas, Folstenas ir kiti puola prie šio gyvybės šaltinio. Visi 
iki vieno. Plėšrūs žvėrys virsta žmonėmis ir kelia rankas į 
dangų. Kai kurie jūreiviai žegnojasi ir šaukia, jog įvyko 
stebuklas. Visi atsigula ant plausto kraštų ir neatsikvėpdami 
geria. Įniršį keičia ekstazė! 

Andrė ir jo tėvas paskutinieji pasilenkia prie vandens. 

— Bet kur mes esame? - klausiu garsiai. 

— Mažiau kaip dvidešimt mylių nuo žemės, - atsako 
Robertas Kertisas. 

Visi žvelgia į kapitoną. Iš proto jis išsikraustė, ar ką? Jokio 
kranto niekur nematyti, o plaustas kaip ir anksčiau stūkso 
vandens platybių vidury. 

Bet juk vanduo tai gėlas!. Ar seniai mes atsidūrėme gėlo 
vandens zonoje? Ar ne vis tiek! Nuojauta neapgavo mūsų, — 
mes numalšinome troškulį. 

— Taip, žemės dar nematome, bet ji čia! - sako kapitonas, 
rodydamas ranka į vakarus. 

— Kokia žemė? - klausia bocmanas. 

— Amerika; ten, kur teka Amazonė, vienintelė upė, kurios 
srovė tokia stipri, jog atstumia sūrų vandenyno vandenį 
dvidešimt mylių nuo žiočių! 

Penkiasdešimt septintasis skyrius 
Sausio dvidešimt septintoji. Tęsinys 


Robertas Kertisas, matyt, sako tiesą. Amazonės, kurios 
debitas du šimtai keturiasdešimt tūkstančių kubinių metrų 
per valandą (tris tūkstančius kartų daugiau negu Senos debitas. 
— Aut.), Žiotys yra vienintelė vieta Atlanto vandenyne, kur 
mes galėjome rasti gėlo vandens. Žemė nebetoli! Mes ją 
jaučiame! Vėjas mus ten neša! 

Šią valandą mis Herbi pradeda garsiai melstis, ir mes visi 
prisidedame prie jos. 

Andrė Leturnerį apglėbęs laiko tėvas. Juodu stovi plausto 
paskuigalyje, o mes visi susirinkome pirmgalyje ir žiūrime į 
horizontą, į vakarus... 

Prabėga valanda, staiga Robertas Kertisas sušunka: 

- Žemė! 


Dienoraštis, kurį kasdien rašiau, jau baigtas. Iki išsigel- 
bėjimo mums liko tik kelios valandos, todėl tik trumpai apie 
ji papasakosiu. 

Mūsų plaustą vienuoliktą valandą ryto pastebėjo Maražo 
salos žvejai; ši sala stūkso prie Maguario kyšulio. Jie mus 

paėmė, mumis rūpinosi, paskui nugabeno į Beleno miestą, 
kur mus labai meiliai sutiko. 

Plaustas priplaukė prie kranto 0“12' šiaurės platumos. 
Vadinasi, jis buvo nublokštas geriausiu atveju 15“ į pietvaka- 
rius nuo tos dienos, kai palikome „Čenslerį". Sakau „geriausiu 
atveju", nes visiškai aišku, kad būtume nuklydę dar piečiau. 
Jeigu atsidūrėme prie Amazonės žiočių, tai tik dėl to, kad 
plaustą pasičiupo Golfo srovė. Jei ne ji, būtume žuvę. 

Iš dvidešimt aštuonių žmonių, sulipusių Čarlstone į „Čens- 
lerį"", tai yra iš aštuonių keleivių ir dvidešimties jūreivių, buvo 
išgelbėti penki keleiviai ir šeši jūreiviai - viso labo vienuolika 
gyvybių. 

Tik jie ir liko gyvi. 

Brazilijos valdžia surašė mūsų išgelbėjimo protokolą. 

Jį pasirašė : mis Herbi, Dž. R. Kazalonas, Leturneris tėvas, 
Andrė Leturneris, Folstenas, bocmanas, Daulasas, Berkė, 
Fleipolas, Sandonas, o paskutinysis - Robertas Kertisas. 

Turiu pridurti, jog Beleno mieste mums beveik tuoj pat 
buvo suteikta galimybė grįžti į tėvynę. Įlipome į laivą, kuris 
atgabeno mus į Kajeną; iš čia jau nesunkiai nusigausime iki 
Kolonos ir persėsime į prancūzų transatlantinį garlaivį „Vil 
de Sen Nazerą". Šis garlaivis ir pargabens mus į Europą. 

Visiškai natūralu, kad dabar po tokios gausybės nelaimių, 
kartu iškentėtų, po tokių pavojų, kurių pavyko išvengti, taip 
sakant, per stebuklą, visus „Čenslerio" keleivius sujungė 
neišardoma draugystė! Kad ir kur kiekvieną iš mūsų benu- 
blokštų lemtis, kad ir kaip besusiklostytų mūsų gyvenimai, 
niekada nepamiršime savo bendrakeleivių! Robertas Kertisas 
visada liks brangus bičiulis tiems, kurie buvo bendros nelaimės 
draugai. 

Mis Herbi buvo nusprendusi pasitraukti iš visuomenės ir 
savo gyvenimą paskirti kenčiantiems ir nelaimėliams globoti. 

— Argi mano sūnus ne ligonis? — tarė jai Leturneris. 

Mis Herbi dabar turi tėvą Leturnerio asmenyje, brolį jo 

sūnaus Andrė asmenyje. Sakau brolį, nes greičiausiai ši narsi 
mergina savo naujojoje šeimoje ras visai pelnytą laimę, kurios 
mes jai karštai linkime. 

